Mi kulhuntherinna furusatheh neiy?! | Mihaaru\nވިކްޓަރީގެ ކެޕްޓަން ރިލޭ (ވ) އަތުން ބޯޅަ ހޯދަން އީގަލްސްގެ ސެޑިކް މަސައްކަތްކުރަނީ. --ފޮޓޯ: ނިޝާން އަލީ/ މިހާރު\nމި ކުޅުންތެރިންނަށް ގައުމީ ޓީމުން ފުރުސަތެއް ނެތް؟!\n19 މާޗް 2017 - 11:26 17 comments\nގައުމީ ފުޓްބޯޅަ ޓީމު މި އަހަރު ކުޅޭ ފުރަތަމަ މެޗަށް ކޯޗު ޑަރެން ސްޓެވާޓް އެކުލަވާލި 29 ކުޅުންތެރިންގެ ސްކޮޑުން ވަނީ ޒުވާން ހުނަރުވެރި ގިނަ ކުޅުންތެރިންނަށް ފުރުސަތު ދީފަ އެވެ. އެކަމަކު ފަލަސްތީނާ ދެކޮޅަށް ކުޅެން ނެގި ސްކޮޑުން ފާހަގަކޮށްލެވޭ ބައެއް ނަންތަކެއް ވަނީ އުނިވެފަ އެވެ. މިދިޔަ އަހަރާއި މި އަހަރު ތަފާތު ދެއްކި ބައެއް ކުޅުންތެރިންނަށް، ތަފާތު ސަބަބުތަކާ ހުރެ ފުރުސަތެއް ނުލިބެ އެވެ.\nއެފަދަ ބައެއް ކުޅުންތެރިންގެ ތެރޭގައި ނިއު ރޭޑިއަންޓުގެ އަކްރަމް އަބްދުލްގަނީ އާއި އަހުމަދު ނުހާދު (ގުއްޕެ) އާއި ވިކްޓަރީގެ ހަސަން އަދުހަމް (ސަޑޭ) އާއި ރިލްވާން ވަހީދު (ރިލޭ) އާއި ޓީސީ ސްޕޯޓްސް ކްލަބުގެ އަލީ ނާފިއު (ކަޅޭ) ހިމެނެ އެވެ.\nމީގެ ތެރެއިން އަކްރަމަކީ ފާއިތުވި އަށެއްކަ އަހަރު ގައުމީ ޓީމުގައި ގަވާއިދުން ހިމެނި ގިނަ މުބާރާތްތަކެއް ކުޅެފައިވާ ތަޖުރިބާކާރު ކުޅުންތެރިޔެކެވެ. ޑިފެންސް ލައިނާއި މެދުތެރޭގެ ކޮންމެ މަގާމަކަށް ވެސް ކުޅެވޭ ފެންވަރުގެ ކުޅުންތެރިޔެކެވެ. މިދިޔަ އަހަރު ފޯމް ގެއްލި ގައުމީ ޓީމުން ޖާގަ ގެއްލުނަސް މި ސީޒަނުގައި ނިއުގައި އޭނާ ވަނީ ފުރަތަމަ ދެ މެޗުގައި މޮޅު ކުޅުމެއް ދައްކައިފަ އެވެ.\nވިކްޓަރީގެ ކުޅުންތެރިޔެއްގެ އަތުން ބޯޅަ ހޯދަން ނިއުގެ ގުއްޕެ (ވ) މަސައްކަތްކުރަނީ. --ފޮޓޯ: ނިޝާން އަލީ/ މިހާރު\nމަހިބަދޫން ފާހަގަވި ގުއްޕެ އަކީ މިދިޔަ އަހަރުން ފެށިގެން ނިއުގެ ފުރަތަމަ އެގާރައިން ގަވާއިދުން ޖާގަ ހޯދަމުން އަންނަ ކުޅުންތެރިޔެކެވެ. އަރިމަތިން ޑިފެންސަށް ކުޅޭ ގުއްޕެ އަކީ މިދިޔަ އަހަރު އެންމެ ބޮޑު ކުރިއެރުމެއް ހޯދި ޒުވާން އެއް ކުޅުންތެރިޔާ އެވެ. އޭނާ ފާހަގަކުރެވެނީ އިތުބާރާ އެކު ކުޅޭ ކުޅުންތެރިޔެއްގެ ގޮތުގަ އެވެ. އެކަމަކު 29 ކުޅުންތެރިންގެ ސްކޮޑުން އޭނާ އަށް ފުުރުސަތެއް ނެތެވެ.\nސަޑޭ ވަނީ މިދިޔަ ސީޒަނުގައި ވެލެންސިއާގައި މޮޅު ކުޅުމެއް ދައްކައިފަ އެވެ. ހާއްސަކޮށް ވެލެންސިއާ އިން އެފްއޭ ކަޕް ކާމިޔާބުކުރުމުގައި އޭނާގެ ދައުރު ބޮޑެވެ. އޭނާ އަކީ 23 އަހަރުން ދަށުގެ ގައުމީ ޓީމާއި ސީނިއާ ގައުމީ ޓީމަށް ސަރަހައްދީ ގިނަ މުބާރާތްތަކެއް ކުޅެ ތަޖުރިބާ ހޯދާފައިވާ ހުނަރުވެރި ކުޅުންތެރިޔެކެވެ.\nރާއްޖޭގެ 23 އަހަރުން ދަށުގެ ޓީމުން 2012 ވަނަ އަހަރުގެ މަހިންދަ ރާޖަޕަކްސަ މުބާރާތް ކާމިޔާބުކުރިއިރު ކެޕްޓަންކަން ކުރި ރިލޭގެ ފޯމް ދޭތެރެއަކުން ދަށްވި ނަމަވެސް އޭނާ އަކީ ފުލް ބެކަށް ކުޅެން އަދިވެސް ރާއްޖޭގައި ހުރި އެންމެ ހުނަރުވެރި އެއް ކުޅުންތެރިޔާ އެވެ. މި އަހަރު ވިކްޓަރީގައި މިހާތަނަށް އޭނާ އަންނަނީ ވަރަށް ރަނގަޅު ކުޅުމެއް ދައްކަމުންނެވެ. މިދިޔަ ދެ އަހަރެއްހާ ދުވަހު ގައުމީ ޓީމުގެ ޑިފެންސް ލައިނުގައި ގިނަ މައްސަލަތަކެއް ކުރިމަތިވި ނަމަވެސް ރިލޭ އަށް ފުރުސަތެއް ނުލިބުނެވެ.\nރާއްޖޭން 2009 ވަނަ އަހަރުގެ ސާފް ޗެމްޕިއަންޝިޕުގެ ދެ ވަނަ އަދި 23 އަހަރުން ދަށުގެ ޓީމުން 2010 ވަނަ އަހަރުގެ ސައުތު އޭޝިއަން ގޭމްސްގެ ބްރޮންޒް މެޑަލް ހޯދިއިރު ޓީމުގައި ހިމެނުނު ނާފިއު ދުވަސްކޮޅަކު ގެއްލުމަށް ފަހު ޓީސީ ސްޕޯޓްސް ކްލަބާ ގުޅި އަންނަނީ ރަނގަޅު ކުޅުމެއް ދައްކަމުންނެވެ. ބޯޅަ ހިފަހައްޓައިގެން މޮޅަށް ކުޅޭ މި ކުޅުންތެރިޔާ ވަނީ، ޓީސީން ޝެއިޚް ކަމާލް ގޯލްޑް ކަޕް ކާމިޔާބުކުރިއިރު ވެސް މުހިއްމު ދައުރެއް އަދާކޮށްފަ އެވެ.\nމިދިޔަ އަހަރު މިނިވަން ޗެމްޕިއަންޝިޕުގެ މެޗެއްގައި ޒިޔަން. -- ފޮޓޯ: ނިޝާން އަލީ/ މިހާރު\nގޯލްކީޕަރުންނަށް ބަލާއިރު ނިއުގެ ރިޒާވް ގޯލްކީޕަރު އަބްދުﷲ ޒިޔަޒަން އަކީ މިދިޔަ އަހަރު މިނިވަން ޗެމްޕިއަންޝިޕުގައި ބ. އޭދަފުށީ ޓީމުގައި ފުލްކޮށް ކުޅެ މޮޅު ކުޅުމެއް ދެއްކި ކީޕަރެކެވެ. އަދި މީގެ ކުރިން ފުރަތަމަ ޑިވިޝަނުގައި ކުޅެ ތަޖުރިބާ ވެސް އެބަހުއްޓެވެ. މިވަގުތު ރާއްޖޭގައި ތިބި ކީޕަރުންނަށް ބަލާއިރު މިދިޔަ އަހަރު އެންމެ ގިނަ މެޗު ކުޅުމު އެއް ކީޕަރަށް އޭނާ ވާނެ އެވެ.\nގައުމީ ފުޓްބޯޅަ ޓީމުގެ ކުރިމަތީގައި މިއޮތީ އޭޝިއަން ކަޕަށް ކޮލިފައިވާން ރާއްޖެ އަށް ލިބޭނެ އެންމެ ރަނގަޅު އެއް ފުރުސަތެވެ. ވާދަކުރަން ޖެހެނީ ފަލަސްތީނާއި އޮމާނާއި ބޫޓާނާ އެވެ. މި ޓީމުތަކާ ދެކޮޅަށް މީގެ ކުރިން ކުޅެ ތަޖުރިބާ ހޯދާފައިވާ އަދި މިވަގުތު ވެސް ރަނގަޅު ފޯމުގައި ތިބި ކުޅުންތެރިންނަށް ކޯޗު ފުރުސަތު ދިނުން މުހިއްމެވެ. ހަތަރު ޓީމު ހިމެނޭ ގްރޫޕުގެ ގަދަ ދެ ޓީމުގެ ތެރޭ ހިމެނެން ކޮންމެ މެޗެއް ވެސް އެހާމެ މުހިއްމު އިރު، ރަނގަޅު ފުރަތަމަ އެގާރައެއްގެ އިތުރުން، ވަރުގަދަ ބެންޗެއް ވެސް އޮންނަން ޖެހެ އެވެ. މިފަދަ މެޗުތަކާ ކުރިމަތިލާއިރު ތަޖުރިބާކާރު ކުޅުންތެރިންގެ ބޭނުން ނުހަނު ބޮޑުވާނެ އެވެ.\nއިތުރު ލިޔުންތައް ވިކްޓަރީ ސްޕޯޓްސް ކްލަބް ނިއުރޭޑިއަންޓް ސ.ކ ރިލްވާން ވަހީދު (ރިލޭ) ބ. އޭދަފުށި\nރިލޭ އެނބުރި ނިއު އަށް\nSuper Logistics Pvt Ltd\nDelivery Agent (Couriers)


Mohamed Siruhan: ފަލަސްޠީނޫގެ ޙާލުގެ ދުލުން\nއެކިއެކި ޒަމާންތަކުގައި، الله ގެ ދީނަށް ގޮވާލުމަށްޓަކައި ނަބީންނާއި ރަސޫލުން ފޮނުއްވެވިއެވެ. އޭގެތެރެއިން ބައެއް ބޭކަލުންގެ މާތް ފައިންޕުޅުތައް އަހަރެންގެ ހަށިގަނޑުގައި ބީހުނެވެ. އަހަރެންގެ މަތިވެރިކަން الله ގެ ކަލާމްފުޅު ކީރިތި ޤުރުއާން ބައްލަވާލެއްވުމުން ފެނިވަޑައިގަންނަވާނެއެވެ. އެކަލާނގެ ވަޙީކުރެއްވިއެވެ.\n"سُبْحَانَ الَّذِي أَسْرَى بِعَبْدِهِ لَيْلًا مِنَ الْمَسْجِدِ الْحَرَامِ إِلَى الْمَسْجِدِ الْأَقْصَى الَّذِي بَارَكْنَا حَوْلَهُ لِنُرِيَهُ مِنْ آَيَاتِنَا إِنَّه هُوَ السَّمِيعُ الْبَصِيرُ "(سورة الإسراء)\nމާނައީ : އަލްމަސްޖިދުލް ޙަރާމުން އަލްމަސްޖިދުލް ޢަޤްޞާއަށް އެކަލާނގެ އަޅާ، ރޭގަނޑުން ބައެއްގައި ގެންދެވި ރަސްކަލާނގެ ހުސްޠާހިރުވަންތަކަމާއެވެ! އެއީ އެތާގެ ވަށައިގެން، ތިމަންރަސްކަލާނގެ ބަރަކާތްލެއްވި ތަނެވެ. (އެއީ) ތިމަންރަސްކަލާނގެ ކުޅަދުންވަންތަކަމުގެ ހެކިތަކުގެ ތެރެއިން ބައެއް، އެކަލޭގެފާނަށް ދެއްކެވުމަށްޓަކައެވެ. ހަމަކަށަވަރުން އެކަލާނގެއީ މޮޅަށް އައްސަވާވޮޑިގެންވާ، މޮޅަށް ބައްލަވާވޮޑިގެންވާ ރަސްކަލާނގެއެވެ.\nއެންމެ ފަހުން އެކަލާނގެ ރިސާލަތައިގެން ވަޑައިގެންނެވި ރަސޫލު ޞައްލަالله ޢަލައިހި ވަސައްލަމް އެކަލޭގެފާނުގެ އިސްރާއާއި މިޢުރާޖުގެ ޙާދިޘާގައި އަހަރެންނަށް ޒިޔާރަތް ކުރެއްވިއެވެ. އަދި އަހަރެންގެ ހަށިގަނޑުގެ މަތީ ބިނާކުރެވިގެންވާ މަސްޖިދުލް އަޤްސާއަކީ ދަތުރު ހަދައިގެން އެތަނަކަން ދަތުރުކުރުން ހުއްދަ ތިން މިސްކިތުގެ ތެރެއިން އެއްމިސްކިތްކަމާއި އެތާގައި ކުރެވޭ ނަމާދުގެ މަތިވެރިކަން އަންގަވައި ޚަބަރުކުރެއްވިއެވެ. އަދި އެއީ މުސްލިމުންގެ ފުރަތަމަ ޤިބުލަވެސް މެއެވެ. އެކަލޭގެފާނަށްފަހު އެކަލޭގެފާނުގެ މަތިވެރި ބައެއް ޞަޙާބީން ވަނީ އަހަރެންނަށް ޒިޔާރަތްކޮށް އަހަރެންގެ ހަށިގަނޑުގައި އެމާތް ފައިންޕުޅުތައް ބީއްސަވައިފައެވެ. އަހަރެން ކާފިރުންގެ އަތްމައްޗަށް ދިއުމަށްފަހު، އަހަރެންގެ ވެރި ރަސްކަލާނގެއަށް އީމާންވެގެން ތިބި މަތިވެރި މުޖާހިދުން އަހަރެން އަނބުރާ މުސްލިމުންނަށް ހޯދައިދިނެވެ. އެއީ އެބައިމީހުން އަހަރެން ދެކެވާ ޙަޤީޤީ ލޯބި ހާމަކޮށްދޭ ކަމެކެވެ. ޞަލާޙުއްދީން އައްޔޫބީ ފަދަ ހިތްވަރުގަދަ މުޖާހިދުންނެވެ. އަހަރެންގެ ވެރި ރަސްކަލާނގެ އަށް ޝަރީކުކޮށް، އެކަލާނގެއަށް ދަރީން ނިސްބަތްކޮށް، އެކަލާނގެ އަށް ފަޤީރުކަމާއި ދަހިވެތިކަން ނިސްބަތްކޮށް، ކާފިރުވެގަތް މީހުން، އަހަރެންގެ މައްޗަށް ސަވާރުވެ އަތްގަދަކޮށްގެން އެބައިމީހުން އަހަރެންގެ ހަށިގަނޑުގައި ހެލިފެލިވެ އުޅުން އެއީ އަހަރެން ހާދަ ހިތާމަކުރާ ކަމެކެވެ. އަހަރެންގެ މިއާދޭހުގެ އަޑު، އަހަރެންގެ ވެރިރަސްކަލާނގެއަށް އީމާންވެގެން ތިބި މުސްލިމުންނަށް އިވޭނެނަމައެވެ. އަހަރެންގެ ހަށިގަނޑުގެ މަތީގައި ބިނާކުރެވިފައިވާ މިސްކިތްތަކާއި މުސްލިމުންގެ ގެދޮރުތައް ތަޅާ ސުންނާފަތިކޮށް ކާފަރުންގެ ފައްޅިތަކާއި އެބައިމީހުންގެ ގެދޮރުތަށް ބިނާކުރުމަކީ އަހަރެން ހާދަ ހިތްދަތިވާ އަދި ތަހައްމަލުކުރަން ދަތިކަމެކެވެ. އަހަރެންގެ މި ކެކުޅުމުގެ އަޑު އަހަރެންގެ ލޯބިވާ އަޚުންނާއި އުޚުތުންނަށް އިވޭނެނަމައެވެ. އަހަރެންގެ ހަށިގަނޑުގެ މައްޗަށް އޮއްސާލެވޭ ކޮންމެ ބޮންތަކެއްގައި އެތަކެއް މުސްލިމުން މަރުވެ، އެބައިމީހުން ބުރަމަސައްކަތުން ދާ އޮހޮރުވައިގެން ބިނާކޮށްފައިވާ ގެދޮރުތައް ބިމާ ހަމަވަމުން ދަނީއެވެ. އެބައިމީހުންގެ ހަށިގަނޑުން އޮހޮރިގެން ދާ ލޭތަކުން އަހަރެންގެ ހަށިގަނޑުމަތީގައި ކޯރުހެދެނީއެވެ. ދާދި އިހަކަށްދުވަހު އަހަރެންގެ ހަށިގަނޑުގައި ބީހި އުޅުނު ތުއްތު ތުއްތު ފައިތައް އަހަރެންނާއި ވަކިވެގެން ދިޔައީއެވެ. އެކުދީންގެ ލޯބިލޯބި އަތްތަކުން އަހަރެންގެ ހަށިގަނޑުގައި ބީހި، ބިނާކުރި ވެލީގެ ގެތައް އަދިވެސް ފެންނަށް އެހެރީއެވެ. އެ ލޯބިލޯބި މައުސޫމު ހަށިތައް އަހަރެންގެ ހަށިގަނޑުމަތީގައި މަރުވަނީއެވެ. މަރުވެގެންދާ ހަށިތައް އަހަރެންގެ ހަށިގަނޑުގެތެރޭގައި ފޮރުވާލަދޭށެވެ. ދުޝްމަނުންގެ ޙަމަލާތަކުން މަރުވެގެން އެދާ ކުދީންނާއި މީހުންނާއި މެދު އަހަރެން ހިތާމައެއް ނުކުރަމެވެ. الله އިރާދަކުރެއްވިއްޔާ އެއީ ޝަހީދުންނެވެ. އަހަރެންގެ ހިތާމައަކީ އަހަރެންނާއި އެމަރުވެގެންދާ މުސްލިމުންގެ ލޯބިވާ الله އަށް އީމާން ވެގެންތިބި މުސްލިމުންނަށް އަހަރެންގެ ދިފާޢުގައި އެއްވެސް ކަމެއް ނުކުރެވޭތީ އެވެ. އަހަރެން ބިރުގަންނަނީ އަހަރެންގެ ވެރިރަސްކަލާނގެ އަށް ކާފިރުވެގެންވީ މީހުން އަހަރެންގެ މައްޗަށް ސަވާރުވެ އަތްގަދަކޮށްފާނެތީއެވެ. އެބައިމީހުންގެ ނަޖިސްތައް އުފުލުމަކީ އަހަރެން ހާދަ ހިތާމަކުރާކަމެކެވެ. އަހަރެންގެ ލޯބިވާ މުސްލިމް އަޚުންނާއި އުޚުތުންނެވެ. އަހަރެން ކާފިރުންގެ އަތްދަށުން ސަލާމަތް ކޮއްދެއްވާތޯ ދުޢާ ކޮށްދޭށެވެ. އަހަރެންގެ ހަށިގަނޑުގެ މަތީގައި ޙާލުގައި ޖެހިފައިވާ ތިޔަބައިމީހުންގެ އަޚުންނާއި އުޚުތުންނަށް އެހީތެރިކަމުގެ އަތެއް ދިއްކޮށްލަދޭށެވެ. އަހަރެންނަކީ ތިޔަ އަޚުންނާއި އުޚުތުން ލޯބިވާ ތިޔަބައިމީހުން ގެ އެހީ އަށް ނިހާޔަތަށް ބޭނުން ޖެހިފައިވާ ފަލަސްތީނެވެ.\nPosted by Mohamed Siruhan at 1:26 PM\nLabels: anni, islam, mohamed siruhan, ފަލަސްޠީނޫގެ ޙާލުގެ ދުލުން\nAnonymous December 30, 2009 at 5:07 AM\nsiruge ariticle thah rangalhukamah adhi kurehunthah chaalukamaai medhaku shakkeh neh


މެންބަރުންގެ ޚިޔާލު: ޝަރުއީ ދާއިރާ ރިފޯމު ކޮށްގެން މެނުވީ ގައުމު ކުރިއަށް ގެންދެވޭކަށް ނެތް!! – Maldivian Democratic Party\n14 ނޮވެމްބަރު 2011\nމެންބަރުންގެ ޚިޔާލު: ޝަރުއީ ދާއިރާ ރިފޯމު ކޮށްގެން މެނުވީ ގައުމު ކުރިއަށް ގެންދެވޭކަށް ނެތް!!\nހަގީގަތުގެ މައްޗަށް ކިތަންމެ ފަހެއް އެޅިކަމުގައި ވީނަމަވެސް ފޮރުވައެއް ނުލެވޭނެއެވެ. އެއްވެސް ބައެއްގެ މެދުގައި އަދުލުވެރި ކަމާއެކު އިންސާފު ގާއިމު ނުކުރެވޭ ކަމުގައި ވާނަމަ އެބައެއްގެ މެދުގައި ހަމަޖެހުމެއް ގާއިމެއް ނުކުރެވޭނެކަން އެންމެންވެސް ދަންނާނެއެވެ. އިންސާފާއި މެދު ދޭދޭ ފަރުދުން ދެކޭގޮތް ތަފާތުވެދާނެއެވެ. އެހެންނަމަވެސް އެންމެންގެ މެދުގައިވެސް އެއްބަސްވެވޭ ހަގީގަތެއް ނުވާ އިންސާފަކަށް އިންސާފެކޭ ނުކިޔޭނެއެވެ.\nދިވެހި ރާއްޖޭގެ ރައްޔިތުންގެ މެދުގައި މިއަދު މިއޮތް ހުރިހާ މައްސަލަ ތަކަކާއި ޚިޔާލު ތަފާތުވުން ތަކުގެ އަސްލަކީ ރާއްޖޭގެ ޝަރުއީ ނިޒާމުގައި ހެދިފައިވާ ބޮޑެތި ބާގަނޑުތަކޭ މިދަންނަވަނީ ފިސާރި ކެރި ހުރެގެންނެވެ. މިހާތަނުން އަމާޒުވާނެ ސުވާލަކީ އެފަދަ ބާގަނޑުތަކެއް މިހުރީ ކީއްވެގެންތޯ އެވެ؟ ޖަވާބުގައި އެކިމީހުން އެކިގޮތަށް ބުނުމަކީ އެމީހެއްގެ ވިސްނުމާ ގުޅިފައިވާ މިންވަރު ކަމުގައި ވެދާނެއެވެ. ސަރުކާރުން ޝަރުއީ ނިޒާމުގެ ތެރެއަށް ނުފޫޒު ހިންގަނީ ހެއްޔެވެ؟ ޝަރުއީ ދާއިރާގައި ތިބި ފަނޑިޔާރުންގެ ފެންވަރު ދެރައީ ހެއްޔެވެ؟ ޝަރީއަތް ކުރާންތިބި ބައެއްގެ ސިކުނޑީގައިވެސް ސިޔާސީ ފިކުރު ބޮޑުވެ ވަކިއަތަކަށް ޖެހެނީ ހެއްޔެވެ؟ މިއީ އެންމެ އާދައިގެ ބަހުރުވައިން ކުރެވިދާނެ، އެހެނަސް އޭގެ ޖަވާބު ހޯދުމަށް ފަސޭހަ ނުވެދާނެ ދެތިން ސުވާލެކެވެ.\nސަރުކާރުގެ ސިޔާސަތުތައް ކަނޑައަޅައި ގައުމު ކުރިއަށް ގެންދިއުމުގެ ވާޖިބު ގާނޫނީ އިމުގެ ތެރެއިން ލިބިދެނީ އެއިރެއްގައި އެހުންނަ ވެރިއަކަށެވެ. ދައުލަތުގެ ދެންހުރި ބާރުތަކަކީ މިސިޔާސަތުތައް ތަންފީޒު ކުރުވުމުގައި ސަރުކާރަށް އެއްބާރުލުން ދިނުމާއެކުމެ، ސަރުކާރު ޒިންމާދާރު ކުރުވުމުގެ ވާޖިބުވެސް އަދާކުރުމުގައި އިޚުލާސްތެރިވެ އޮންނާންޖެހޭ ބާރުތަކެކެވެ. މިނޫން މާނައެއް ނަގައިގެން އެއްބަޔަކު އަނެއްބަޔަކާ ބާރުގެ ހަނގުރާމައެއް ކުރަމުން ގެންދާހާ ދުވަހަކު މިގައުމަކަށް ހަމަޖެހުމެއް ނާންނާނެއެވެ. އަދި ކޮންމެ އިރެއްގައި ވިޔަސް ރައްޔިތުން އެމީހުންގެ މައްޗަށް ވެރިކުޅަ ސަރުކާރެއްގެ ކުރިނުބައްދައި ކަންކަން ހެޔޮގޮތުގައި ކުރުމުގެ ފުރުސަތު ދައުލަތުގެ އެހެން ބާރުތަކުން ވަލީއުލް އަމްރަށް ދީގެން މެނުވީ ކާމިޔާބު ކަމާއެކު ސަރުކާރެއް ނުހިންގޭނެއެވެ. ގައުމެއް ރައްޔިތެއް ކުރިއަކަށް ނުގެންދެވޭނެއެވެ. މިޔަކީ ކަންކުރާން ތިބޭ ބަޔަކު ކުޑަހިނދު ކޮޅަކަށް ނަމަވެސް ހަނދާން ނައްތާލައިގެން ވާނެ ކަމެއް ނޫނެވެ. އަދި ހަމަ އެހެންމެ ސަރުކާރަކުން ބޭނުންވާހާ ގޮތަކަށް ޝަރުއީ ނިޒާމު ގަޑުބަޑު ކުރުމަކީ އެއްވެސް ހާލަތެއްގައި ތަރުހީބު ދެވިގެންވާނެ ކަމެއް ނޫނެވެ.\nދުނިޔޭގައި ބާވައި ލެއްވި ދީނެއް ކަމުގައިވިޔަސް އަދި، އަމިއްލައަށް ބަޔަކު ގަބޫލުކުރާ ގޮތްތަކަކަށް އުޅުނު ކަމުގައި ވިޔަސް އެބައެއްގެ މެދުގައި ޝަރީއަތެއް އޮންނާންޖެހޭ ކަމުގައި ދެކިގެން ދުނިޔޭގެ ނިޒާމުގެ ތެރެއަށް ޝަރުއީ ނިޒާމު މިވަނީ ތަޢާރަފު ކުރެވިފައެވެ. ވަކި ސިފަތަކާއި ގޮތްތަކެއް އަދި ، ގަބޫލުކުރުންތަކެއް ހިމެނިގެން އުފެދިފައިވާ މިނިޒާމަކީ ދުނިޔޭގެ ކޮންމެ ބައެއްގެ މެދުގައިވެސް އޮންނާންޖެހޭނެ ކަމުގައި އެންމެންވެސް ދެބަސް ނުވާނެ ހަގީގަތެކެވެ. ކާތަކެތި ލޮނާނުލާ ސައްޚަ ނުވާ ބީދައިން ޝަރީއަތަކާ ނުލައި ގައުމެއް ސައްޚައެއް ނުވާނެއެވެ. އެހެންކަމުން ޝަރުއީ ނިޒާމަކީ ކޮންމެ ބައެއްގެ މެދުގައިވެސް އެންމެ ހަރުދަނާވެ ގާއިމު ކުރެވިފައި އޮންނާންޖެހޭނެ ނިޒާމު ކަމުގައި ބުނާކަށް ޖެހިލުމެއް ނުވެއެވެ.\nމިހިސާބުން އުފެދޭ ސުވާލަކީ އޮންނާންވީ ކޮންކަހަލަ ޝަރުއީ ނިޒާމެއްތޯއެވެ؟ އެކި ހަޟާރަތް ތަކުގައި މިސުވާލުގެ ޖަވާބު ތަފާތުވިއެއް ކަމަކު މިމުސްލިމު ގައުމުގައި ގައިމުވެސް އޮންނާންޖެހޭނީ އިސްލާމީ ޝަރީއަތް ކަމާމެދަކު އެކަކުވެސް ދެބަހެއް ނުވާނެއެވެ. މިޝަރީއަތަކީ މުޅިދުނިޔެވެސް އެންމެ އިންސާފުވެރި ކަމުގައި ގަބޫލުކުރާ ޝަރީއަތެވެ. މިޝަރީއަތުގައި ހަމައެކަނި އޮތީ އަތްކެނޑުމާއި ރަޖަމުކުރުމާއި މެރުން ކަމުގައި ގަބޫލުކުރާ ބަޔަކު ތިބިނަމަ އެބަޔަކީ މިޝަރީއަތުގެ ދާއިރާ ވަރަށް ހަނި ވިސްނުމެއްގެ ތެރޭގައި ބަންދު ކޮށްގެން ތިބިބަޔަކަށް ވެދާނެއެވެ. އިސްލާމީ ޝަރީއަތުގައި ހުރި ކަމުގައި ބުނެވޭ ހަރުކަށި އަދަބުތައް ތަންފީޒު ކުރުމާމެދުގައި ހަމައެކަނި ޚިޔާލު ތަފާތުވަނީކީ މިޝަރީއަތަށް ފާޑުކިޔާ ، ގަބޫލުނުކުރާ މީހުން އެކަންޏެއް ނޫނެވެ. މުސްލިމު ޢިލްމުވެރީންނާއި ، އިމާމުންގެ މެދުގައިވެސް މިކަމަކީ ޚިޔާލުގައި ކަފިވުންތަކެއް ހުރިކަންކަމޭ ދަންނަވަން ޖެހެއެވެ. ދީނުގައި ހައްދެއް ކަނޑައެޅިގެންވާ ކަންކަމުގައި ” ސުބުޙައެއް ” ނުވާ މިންވަރަށް އެކަމެއް ސާބިތު ކުރެވިގެން މެނުވީ ހައްދު ގާއިމު ނުކުރެވޭނެ ކަމުގައި އެންމެހައި ދީނީ އިލްމުވެރީން އެއްބަސްވެ ވަޑައިގަންނަވާއިރު އެވިދާޅުވާ ” އެއްވެސް ޝައްކެއްނެތް މިންވަރަށް ކުށްކުރިކަން ސާބިތު ކުރެވޭފަދަ ފަނޑިޔާރުންނާއި ގާޒީން ބޭނުން ނުވާނެ ކަމުގައި ބުނުމަކީ ފުރަތަމަވެސް ހެދޭނެ އެންމެ ބޮޑު ގޯހެވެ. އިސްލާމްދީނާއި ފުށުނާރާ ގޮތަށް މިއަދުގެ ޒަމާނީ އާލާތްތަކުގެ ޒަރީއާއިން ހޯދޭ ހޯދުންތަކުގެ އަލީގައި ކުށްތައް ސާބިތު ކުރުމަށް ބޭނުންވާ ހެކިތައް ހޯދައިގަތުމުގެ ގާބިލްކަން ދިވެހި ފުލުހުންގެ ކިބައިގައި ހުރިނަމަވެސް އެހެކިތައް މިނެކިރައި ޝަރުއީ ހަމަތަކާއި އަޅައި ބަލައި އިންސާފު ކުރާން ނޭނގޭ ވަރުގެ ބަޔަކު ފަނޑިޔާރުންނޭ ކިޔާފައި “ދީވަލްޕާ އިންނަހެން ” ކޯޓުތަކުގެ ގޮނޑިތަކުގައި މަޑިއްޕައިގެން ތިބުމަކީ ޝަރުއީ ނިޒާމަށް ކުރެވޭ މަލާމާތެކެވެ. ފަހަރެއްގައިވެސް މިބަހަކީ ރާއްޖޭގެ ފަނޑިޔާރުގެ ތަކުގައި އެތިއްބެވި ހުރިހައި ފަނޑިޔާރުންނަށް ނިސްބަތްކުޅަ ބަހެއް ނޫނެވެ. ތިމާޔަށްވުރެ ތިމާގެ ބައިމަތި ފުޅާނޫންކަން އެނގޭ ފަނޑިޔާރުން މިގައުމުގައިވެސް ޚިދުމަތުގައި އެބަތިއްބެވިއެވެ. އެހެންނަމަވެސް ދީނުގެ ކުރިއަށް ތިމާގެ ސިޔާސީ ފިކުރު ނެރެގެން ރައްޔިތުން ގުނބޯ ނައްޓުވަން، އިސްލާމީ ޝަރީއަތުގެ އަގުވައްޓާލަން މަސައްކަތްކުރާ އެތަކެއް މީހުން ފަނޑިޔާރުންގެ ކޯރިއަޅައިގެން މިގައުމުގެ ފަނޑިޔާރުގެތަކުގައި އެބަތިބި ކަމުގައި ގިނަ ބަޔަކު ބުނާނަމަ މިއީ ހުރިހައި ކަމެއް ހުއްޓާފައި ނަމަވެސް އެކަން ބަލާންޖެހޭނެ ކަމެކެވެ. އެހެނީ ޝަރުއީ ދާއިރާ ރިފޯމުކޮށްގެން މެނުވީ ގައުމުގައި ހަމަޖެހުމެއް ގާއިމު ކުރެވޭކަށް ނުވަތަ ގައުމު ކުރިއަށް ގެންދެވޭކަށްވެސް ނެތެވެ. ރިފޯމުކުރުމޭ މިދެންނެވީ ފަހަރެއްގައިވެސް އިސްލާމީ ޝަރީއަތް ބަދަލުކުރުމަކަށް ނޫނެވެ. ޝަރީއަތް ހިންގާންތިބި ބައެއްގެ ވިސްނުމާއި އެމީހުންގެ ގާބިލުކަން މިނެކިރައިގެން މެނުވީ މިކަން ކުރެވޭކަށް ނެތެވެ. ގާނޫނީ އަމުރަކުން ނުވަތަ ރައްޔިތުންގެ ބާރުން ވިޔަސް މިކަން ކުރަން އެބަޖެހެއެވެ. މާލަސްވެސް ވެއްޖެއެވެ. އެހެންނޫނީ މުޅިގައުމު ފެއިލްވާނެ ކަމާމެދަކު ޝައްކުލާ ރަށްދެއް ނެތެވެ!


Covid ge aa vahtharu Australia in fenihjje\nކޮވިޑް ގެ އާ ވައްތަރު އޮސްޓްރޭލިއާއިން ފެނިއްޖެ\n22 ޑިސެމްބަރ 2020 - 13:36:11\nއިގެރޭސިވިލާތުން ފެނިފައިވާ ކޮވިޑް 19 ގެ އާ ސްޓްރެއިން އޮސްޓްރޭލިޔާއިން ވެސް ފެނިށްޖެއެވެ.\nއޮސްޓްރޭލިއާއިން ބުނީ އެ ގައުމުގެ ނިއު ސައުތު ވޭލްސް ސްޓޭޓަށް އިނގިރޭސިވިލާތުން ދަތުރުކުރި ދެމީހުންގެ ގައިން ބަދަލު އައިސްފައިވާ ވައިރަސް ފެނިފައިވާކަމަށެވެ. އެ ދެ މީހުންވެސް މިވަގުތުދަނީ ކަރަންޓީނުގެ މުއްދަތު ފުރިހަމަކުރަމުންކަމަށް އެ ޤައުމުން ބުނެއެވެ. އަދިއޮސްޓްރޭލިއާގެ ސިޑްނީގައި ބަލި ފެތުރޭ މިންވަރު އިތުރުވެފައިވީ ނަމަވެސް ވައިރަހުގެ އައު ބާވަތާއި ގުޅުމެއް ނެތްކަމަށް އެ ގައުމުން ވަނީ މައުލޫމާތު ދީފައެވެ.\nއިގެރޭސި ވިލާތުގައި ކޮވިޑް ގެ އާ ބާވަތެއް ހަލުވި ކަމާއެކު ފެތުރެމުން ދާއިރު ގިނަ ގައުމުތަކަކުން ދަނީ ޔޫކޭއާ އޮށްނަ ވައިގެ ގުޅުންތަށް މެދުކަނޑާލާފައެވެ. އަވަށްޓެރި އިންޑިޔާއިން ވެސް ވަގުތީ ގޮތުން އިގެރޭސި ވިލާތާ ވައިގެ ދަތުރުތަށް މެދު ކަޑާލުމަށް މިހާރު ވަނީ ނިންމާފައެވެ. އަދި ދުބާއީއިން ވަނީ އެގައުމުގެ ބޯޑަރު ވެސް ބަންދުކޮށްފައެވެ.\nއިނގިރޭސިވިލާތައް ކުރާ ވައިގެ ދަތުރުތައް ވަގުތީގޮތުން ހުއްޓާލި ގައުމުތަކުގެ ތެރޭގައި ގިނައީ ޔޫރަޕްގެ ގައުމުތަކުގެ ތެރޭގައި ނެދަލޭންޑްސް، ފަރަންސޭސިވިލާތް، ޖަރުމަނު، ބެލްޖިއަމް، އޮސްޓްރިޔާއާއި، އަޔަލޭންޑް، އިޓަލީއާއި އިރުމަތީ ޔޫރަޕްގެ ގައުމުތަކާއި ރަޝިއާ ހިމެނެއެވެ.\nއަދިމެދުއިރުމަތީގެ ބައެއް ގައުމުތައް ކަމަށްވާ ތުރުކީއާއި އީރާނާއި ކުވައިތާއި އިރާގާއި ސައޫދީ އާއި އުރުދުން ފަދަ ގައުމުތަކާއި އޭޝިއާ ޕެސިފިކްގެ ގައުމުތަކާއި އެފްރިކާގެ ބައެއް ގައުމުތައް ވެސް ވަނީ އިނގިރޭސިވިލާތާ އެކު އޮންނަ ވައިގެ ދަތުރުފަތުރުގެ ގުޅުންތައް ވަގުތީ ގޮތުން ކަނޑާލާފަ އެވެ. އަދި ދުނިޔޭގެ އެތައް ގައުމުތަކަކުން ވަނީ އިނގިރޭސިވިލާތައް ދަތުރު ނުކުރުމަށް އެގައުމުތަކުގެ ރައްޔިތުންނަށް ވެސް އިލްތިމާސްކޮށްފައެވެ.\nރާއްޖެއިން ވެސް އިގެރޭސިވލާތާދެމެދު ކުރިޔަށްދާ ވައި ހިދުމަތްތަކަށް ވަކި ގޮތެއް ނިންމުމަށް މަޝްވަރާ ކުރަމުން ގެންދާކަމަށް ރޭގައި އެޗްފީއޭއިން ބޭއްވި ޕްރެސްގައި ޑޮކްޓަރް ނަޒްލާ ރަފީގް ވަނީ ވިދާޅުވެފައެވެ.


Loafann kudhinge braille bricks nerefi | Mihaaru\nލޯފަން ކުދިންނަށް ހާއްސަ ބްރެއިލް ބްރިކްސް ލެގޯ އިން ނެރެފި\n22 އޯގަސްޓް 2020 - 08:35\nލޯފަން ކުދިންނަށް ހާއްސަކޮށްގެން މިދިޔަ އަހަރު އުފެއްދި ބްރެއިލް ބްރިކްސްގެ ޕައިލެޓް ޕްރޮޖެކްޓް ކާމިޔާބުވެފައިވާތީ، ޑެންމާކްގެ ލެގޯ އިން ރަސްމީކޮށް އެ ނެރެފި އެވެ.\nލޮލަށް ފެނުމުގައި މައްސަލަ ހުންނަ ކުދިންނަށް ހާއްސަކޮށްގެން އުފެއްދި ބްރެއިލް ބްރިކްސް ޓެސްޓްކުރަން ފެށީ މިދިޔަ އަހަރުގެ ތެރޭގަ އެވެ. އެކަން ލެގޯ އިން އިއުލާންކުރީ މިދިޔަ އަހަރުގެ އެޕްރީލް މަހުގެ ތެރޭގަ އެވެ.\nލެގޯ ފައުންޑޭޝަނުން ބުނީ ފެނުގެ މައްސަަލަތައް ހުންނަ ކުދިންނަށް ހާއްސަކޮށްގެން އުފެއްދި ބްރެއިލް ބްރިކްސް އަކީ އެފަދަ ކުދިންނަށް ކިޔަވައިދޭ ސްކޫލްތަކާއި އެ ނޫން ވެސް އިންސްޓިޓިއުޝަންތަކުގައި ބޭނުން ކުރަން ވަރަށް އެކަށޭނެ އެއްޗެއް ކަމަށެވެ.\nލެގޯ ފައުންޑޭޝަނުން ބްރެއިލް ބްރިކް ރަސްމީކޮށް ނެރެފައި ވަނީ ވަރަށް ގިނަ ބަހުރުތަކުން އެ އެއްޗެހި ޓެސްޓްކޮށް، ޕައިލެޓް ޕްރޮޖެކްޓް ކާމިޔާބުކަމަށް ދެއްކުމާ ގުޅިގެންނެވެ. އެހެންވެ ހަތް ގައުމަކަށް ބްރެއިލް ބްރިކްސް މިހާރު ވަނީ ރަސްމީކޮށް ނެރެފަ އެވެ. އެ ގައުމުތަކަކީ އިނގިރޭސިވިލާތާއި އެމެރިކާ އާއި ފްރާންސާއި ބެރްޒިލް، ޑެންމާކް، ޖަރުމަން އަދި ނޯވޭ އެވެ.\n📣LEGO® Braille Bricks launches in 20 countries!\nWe're so excited about this unique and inclusive tool that can teach and develop different skills among blind, visually impaired and sighted children. Find out more at https://t.co/tl0QlVKyIT pic.twitter.com/Yd2EiKUO8M\n— The LEGO Foundation (@LEGOfoundation) August 20, 2020\nއެންމެ ފުރަތަމަ ބްރެއިލް ބްރިކްސް ތައާރަފުކުރި ގައުމުތަކަށް އެ ދޫކުރީ ހިލޭ ސާބަހަށެވެ. އެގޮތުން ފެނުމުގެ މައްސަލަތައް ހުންނަ ކުދިންނަށް ކިޔަވައިދޭ ސްކޫލްތަކާއި އިންސްޓިޓިއުޝަންތަކަށް ފޯރުކޮށް ދީފައިވެ އެވެ.\nބްރެއިލް ބްރިކްސްގައި 300 އަށް ވުރެ ގިނަ ބްރިކްސް ހުންނާނެ އެވެ. އަދި އެކި ބަހުރުވަތަކުގެ އަކުރުތަކާއި ހިސާބު ނަމްބަރުތަކާއި ހިސާބުގެ ސައިންތަކާއި ޕަންކްޗްއޭޝަން މާކް ބްރިކްސްތަކުގައި ހުންނާނެ އެވެ.\nLoafunn kudhinna braille lego nerenee\nލެގޯ ފައުންޑޭޝަނުން ބުނިގޮތުގައި އަމާޒަކީ އަންނަ އަހަރުގެ ކުރީކޮޅު އިތުރު 20 ގައުމަކަށް ބްރެއިލް ބްރިކްސް ތައާރަފުކުރުމެވެ.\nމިދިޔަ އަހަރު ލޯފަން މީހުންނަށް ހާއްސަކޮށްގެން "އުނޯ" ގެ ބްރެއިލް ވާޝަނެއް ވެސް ނެރެފައިވެ އެވެ. އެ ނެރެފައި ވަނީ ކުޅޭ ސާމާނު އުފައްދާ އެމެރިކާގެ ކުންފުނި މެޓެލް އާއި ނެޝަނަލް ފެޑެރޭޝަން އޮފް ދަ ބްލައިންޑާ ގުޅިގެންނެވެ.\nLoafan meehunna "braille UNO" nerefi\nސްކޫލް ބްރެޒިލް ކުޑަކުދިން ތައުލީމް އިނގިރޭސިވިލާތް ފްރާންސް ޑެންމާކް ނޯވޭ ޖަރުމަން އެމެރިކާ ލެގޯ


STO Ge Dividend Hoadhumah Mimahuge Niyalah Registry Vaan Jehey - vNews.mv\nއެސްޓީއޯގެ ޑިވިޑެންޑް ހޯދުމަށް މިމަހުގެ ނިޔަލަށް ރަޖިސްޓަރީ ވާންޖެހޭ\nޝިފްޒާ މުޞްޠަފާ 19 June 2020, 08:19\nސްޓޭޓް ޓްރޭޑިން އޯގަނައިޒޭޝަން (އެސްޓީއޯ) ގެ 2019 ވަނަ އަހަރުގެ ހިއްސާގެ ފައިދާ ލިބޭނީ މިމަސް ނިމުމުގެ ކުރިން ހިއްސާގެ މުއާމަލާތް ކުރާ ފަރާތްތަކަށް ކަމަށް އެ ކުންފުނިން ބުނެފިއެވެ.\nއެސްޓީއޯ އިން ނެރެފައިވާ އިއުލާނެއްގައި ވަނީ 2019 ވަނަ އަހަރުގެ ޑިވިޑެންޑް (ހިއްސާގެ ފައިދާ) ލިބޭނީ މިމަހުގެ 30 ވަނަ ދުވަހުގެ މެންދުރު 12:00 ގެ ނިޔަލަށް ހިއްސާގެ މުއާމަލާތް ކުރާ ފަރާތްތަކަށް ކަމަށެވެ. އަދި އަހަރީ އާންމު ޖަލްސާގައި ބައިވެރިވެވޭނީ ވެސް އެ ތާރީޚުގެ ކުރިން ހިއްސާގެ މުއާމަލާތް ކުރާ ފަރާތްތަކަށް ކަމަށް އެސްޓީއޯ އިން ބުނެއެވެ.\nމިދިޔަ މަހު ނެރުނު އެސްޓީއޯގެ، މިއަހަރުގެ ފުރަތަމަ ކުއާޓަރުގެ ރިޕޯޓުގައިވާގޮތުން މި މުއްދަތުގައި ސާފު ފައިދާގެ ގޮތުގައި 114 މިލިއަން ރުފިޔާ ވަނީ ލިބިފައެވެ. މިއީ މިދިޔަ އަހަރުގެ ފަހު ކުއާޓަރާ އަޅައިބަލާއިރު 32 މިލިއަން ރުފިޔާގެ އިތުރުވުމެކެވެ. މިއަހަރުގެ ފުރަތަމަ ކުއާޓަރުގައި އެސްޓީއޯއަށް ވަނީ 2.5 ބިލިއަން ރުފިޔާގެ އާމްދަނީއެއް ލިބިފައެވެ. އެއީ 2019 ވަނަ އަހަރުގެ ފަހު ކުއާޓަރާ އަޅައިބަލާއިރު 141 މިލިއަން ރުފިޔާގެ ކުރިއެރުމެކެވެ.\n2019 ވަނަ އަހަރު އެސްޓީއޯއަށް ސާފު ފައިދާގެ ގޮތުގައި ލިބުނީ 358 މިލިއަން ރުފިޔާއެވެ. ޓެކްސްއަށް ނުކަނޑާ ލިބުނު ފައިދާގެ މިންވަރަކީ 422 މިލިއަން ރުފިޔާގައެވެ. އެއީ، އޭގެ ކުރީ އަހަރާ އަޅައިބަލާއިރު 68 ޕަސެންޓު އިތުރު އަދަދެކެވެ.\n2018 ވަނަ އަހަރު އެސްޓީއޯއަށް ސާފު ފައިދާއަށް 224 މިލިއަން ރުފިޔާ ލިބިފައި ވެއެވެ. މިދިޔަ އަހަރުގެ މެއި މަހު ބޭއްވި އެސްޓީއޯގެ 2018 ވަނަ އަހަރުގެ އަހަރީ ޖަލްސާއިން ފާސްކޮށްގެން، ކުންފުނީގެ ފައިދާއިން ހިއްސާއަކަށް 58 ރުފިޔާ ވަނީ ބަހާފައެވެ.\nއެސްޓީއޯ އިން 2019 ވަނަ އަހަރަށް ރެކޯޑް ނަގާ ތާރީޚު އިއުލާންކޮށްފައިވީނަމަވެސް މިދިޔަ އަހަރުގެ އަހަރީ އާންމު ޖަލްސާ ބާއްވާނެ ތާރީޚެއް އަދި ހާމައެއް ނުކުރެއެވެ.


India in han;duluge emergency shipment eh Sri Lanka ah fonuvanee - vNews.mv\nއިންޑިއާއިން ހަނޑުލުގެ އިމަޖެންސީ ޝިޕްމަންޓެއް ސްރީލަންކާއަށް ފޮނުވަނީ\nސައިފް އަޒްހަރު 02 April 2022, 13:46\nއިންޑިއާއިން ސްރީލަންކާއަށް އިމަޖެންސީކޮށް ހަނޑޫ ފޯރުކޮށްދިނުމުގެ މަސައްކަތް ފަށައިފިއެވެ.\nއިންޑިއާއިން ސްރީލަންކާއަށް ހަނޑޫ ފޮނުވައިދޭން މި ފަށަނީ، އިންޑިއާ ސަރުކާރުން ސްރީލަންކާއަށް ދިން އެއްބިލިއަން އެމެރިކާ ޑޮލަރުގެ ކްރެޑިޓްލައިންގެ ތެރެއިންނެވެ.\nއެއް ބިލިއަން ޑޮލަރުގެ ކްރެޑިޓްލައިންގެ ތެރެއިން އިންޑިއާއިން ފޯރުކޮށްދޭން ހަމަޖެހުނީ އެންމެ އަސާސީ ތަކެއްޗެވެ. އޭގެ ތެރޭގައި ތެލާއި، ކާބޯތަކެއްޗާއި ބޭސްވެސް ހިމެނެއެވެ.\nއިންޑިއާއިން ސްރީލަންކާއަށް ފޮނުވަން މިއަދު ލޯޑްކުރަން ފެށި ޝިޕްމަންޓްގައި ހިމެނެނީ 40،000 ޓަނުގެ ހަނޑުލެވެ.\nމިޝިޕްމަންޓް ކޮންޓެއިނަރތަކަށް އަޅައި ނިމުމާއެކު ވަރަށް އަވަހަށް ބޯޓަށް އަރުވައި ސްރީލަންކާއަށް ފޮނުވާނެ ކަމަށް، ސްރީލަންކާއަށް ހަނޑޫ ފޮވުމުގެ މަސައްކަތާ ހަވާލުވެފައިވާ އިންޑިއާގެ ޕައްތަބީ އެގްރޯ ފޫޑްސްއިން ބުނެފައި ވެއެވެ.\nއިންޑިއާގައި ދުނިޔޭގައި އެންމެ ގިނައިން ހަނޑޫ އެކްސްޕޯޓްކުރާ ގައުމެވެ.\nއިންޑިއާއިން ފޮނުވާ ފުރަތަމަ ޝިޕްމަންޓްގެ ސަބަބުން ސްރީލަންކާގައި މިހާރު ވަރަށް ބޮޑަށް މައްޗަށް ގޮސްފައިވާ ހަނޑުލުގެ އަގު ތިރިކުރުމަށް ސްރީލަންކާ ސަރުކާރަށް އެހީއަކަށް ވާނެއެވެ.\nފޮރިން އެކްސްޗޭންޖް ރިޒާވް 70 އިންސައްތައަށް ވެއްޓި، ސްރީލަންކާއަށްވަނީ ބޭރުން އަސާސީ މުދާ އެތެރެކުރުމަށް ބޮޑެތި ހުރަސްތަކާ ކުރިމަތިވެފައެވެ. އެހެންވެ، ސްރީލަންކާއިން މަސައްކަތް ކުރަމުންދަނީ ދަރަންޏަށް ފައިސާއާއި މުދާދޭނޭ ފަރާތްތަކުގެ އެހީ ހޯދުމަށެވެ.\nއިގްސާދު ހީނަރުވެ، ތެލާއި ބޭހާއި، ކާބޯތަކެތީގެ އަގު އިންތިހާއަށް މައްޗަށްގޮސް، ރައްޔިތުން މަގުތަކަށް ނުކުމެ މުޒާހަރާ ކުރާން ފެށުމުން، ސްރީލަންކާގެ ރައީސް ގޮޓަބާޔަ ރާޖަޕަކްސަ ރޭގައިވަނީ މުޅި ގައުމުގައި ކުއްލި ނުރައްކަލުގެ ހާލަތު ހިންގަވާފައެވެ.\nސްރީލަންކާގެ ރައީސް މުޅި ގައުމުގައި އިމަޖެންސީ ހިންގަވައި، ސަލާމަތީ ބާރުތަކަށް ބޮޑެތި ބާރުތަކެއް މިދެއްވީ، ރުޅިއައިސްފައިވާ އެތައްސަތޭކަ އާންމުން އިއްޔެ ކޮޅުނބުގައި ހުންނަ ރައީސްގެ ގެކޮޅަށް ހަމަލާދީ، ގެކޮޅަށް ވަދެގަތުމަށް މަސައްކަތް ކޮށްފައި ވަނިކޮށެވެ.\nސްރީލަންކާގެ އާންމުން ގެންދަނީ، ރައީސް ގޮޓަބާޔައާއި، ބޮޑުވަޒީރު މަހިންދަ ރާޖަޕަކްސަގެ އިސްތިއުފާއަށް ގޮވާލަމުންނެވެ.


Muminun Baaru Libumun Fasaadhanukoh Munkaraiythah Huhtuvaane - Ilyas - Vaguthu\n1 މަސް ކުރިން ( ޑިސެމްބަރު 29, 2019 )\nޙަޤީޤީ މުއުމިނުންގެ ސިފައަކީ ބާރު ލިބުމުން މުޖުތަމަޢު ފަސާދަކުރުމަށް މަގުފަހި ކުރުމުގެ ބަދަލުގައި ހެޔޮ ކަންތައްތަކަށް އަމުރުކޮށް ނުބައި ކަންތައްތައް ހުއްޓުވަން މަސައްކަތް ކުރުން ކަމަށް ސަރުކާރަށް ތާއިދުކުރާ ދީނީ އިލްމުވެރިޔާ އައްޝައިހް އިލްޔާސް ހުސައިން ވިދާޅުވެއްޖެއެވެ.\nމެލޭޝިއާގައި ހުންނަ ދިވެހިރާއްޖޭގެ އެމްބަސީގެ މަގާމެއް ވެސް އަދާކުރައްވަމުން ގެންދަވާ އިލްޔާސް ކުރެއްވި ޓްވީޓެއްގައި މިހެން ވިދާޅުވީ 2020 ވަނަ އަހަރު ފެށުން ފާހަގަ ކުރުމަށް މާލޭގައި ކުލަގަދަ މިއުޒިކް ޝޯވ އެއް ބާއްވަން ނިންމުމުން ކަމަށް ބެލެވެއެވެ.\nއިލްޔާސްގެ ޓްވީޓްގައި ވަނީ އަލް-ހައްޖު ސޫރަތުގެ 41 ވަނަ އާޔަތާއި އެ އާޔަތުގެ މާނަ ވެސް ހިމަނުއްވާފައެވެ. އެއާޔަތުގެ މާނައިގައި ވަނީ "އެއުރެންނީ، ބިމުގައި ތިމަންރަސްކަލާނގެ އެއުރެން ބާރުވެރިކުރައްވައިފިނަމަ، ނަމާދު قائم ކޮށް، زكاة ދީ، ހެޔޮކަންތަކަށް أمر ކޮށް، ނުބައިކަންތައް ނަހީކޮށްއުޅޭ މީހުންނެވެ. ކަންކަމުގެ ނިމުންވަނީ اللَّه އަށެވެ."\nHageegee mu'uminunge sifa akē ārā bāru libuneemun mujuthamau fasdhadhukurumah magufahikurumuge badhalugai heyokanthakah amurukoh nubaikanthah huttuvan masakai kurun pic.twitter.com/fP9crjDfr6\n— Ilyas Hussain (@shkilyas) December 28, 2019\nއިލްޔާސް އަކީ މިހާރު ވެސް މީސް މީޑިއާގައި ރައީސް ޞާލިހަށް ތާއިދުކޮށް ވަރަށް ގިނައިން ވާހަކަފުޅު ދައްކަވާ ބޭފުޅެކެވެ. ރިޔާސީ އިންތިޚާބުގެ ކެމްޕޭންގައި ވެސް އިލްޔާސް ވިދާޅުވެފައި ވަނީ ރައީސް ޞާލިހަކީ ރަސޫލާ ދުޢާ ދެއްވެވި ފަދަ ބޭފުޅެއް ކަމަށެވެ.\nއާއަހަރުގެ ޝޯވ ބައެއް އިލްމުވެރިން ދެކުޅު ހެދުންތަކުގެ ސަބަބުން ކެންސަލް ކުރަން ނިންމި ކަމަށް އަޑުފެތުރިފައި ވަނިކޮށް ސަރުކާރުން ވަނީ ޝޯވ ބާއްވާނެ ކަން ރަސްމީކޮށް އިއުލާން ކޮށްފައެވެ. އެއާއިއެކު އިލްމުވެރިން ގެންދަވަނީ މީސް މީޑިއާގައި ނުރުހުން ފާޅުކުރައްވަމުންނެވެ.\nޑިސެމްބަރު 29, 2019 11:06\nބަލަގަ ކާފަރެއް ރައީސްމީހާއަށް އަމުރުކުރުމުގެ ފުރުޞަތު ހޯދަދިނުމުގާ ބައިވެރިވި އެކެއް ތިމީހާއަކީ މި ރާއްޖޭގެ ހުންގާނު ކަސިޔާރުކުރުވި ލާދީނީ ބައިގަނޑެކޭ ކަލެއެކޭ ކުޑަވެސް ތަފާތެއް ނޯންނާނެ\nޑިސެމްބަރު 29, 2019 11:08\nމުއުމިނުންނޭކިޔާފަ ވާހަކަ ދައްކަން ހެޔޮވާވަރު މީހެއް ނޫން ތީކީ\nޑިސެމްބަރު 29, 2019 11:15\nހިތްހަމަނުޖެހުނީމާ ސަރުކާރު ގޯސްކޮށް ކަރުގެފަލަ ނާރަށް ބާރުކޮށް ހަޅޭލަވާ ދުވި ދުވުމުގެ ހަނދާންކޮށް ރަގަޅުވާނީ ކުރެވުނު ކޮސް ކަންތައްތަކުން ރައްޔަތުންގެ ކިބައިން މާފަށް އެދުން. މާމޮޅުވެގެން ޓްވީޓް ކުރިޔަސް އެއަށް ބޯލަބާނެ ބަލާނެ ބަޔަކު މިއަދަކު ނެތް.\nޑިސެމްބަރު 29, 2019 11:21\nޝެއިޚް އިލްޔާސްގެ ވާހަކަފުޅަށް ތާއީދުކުރަން. ހައްގު ބަސް ބުނު މުގައި ވަކި ކޮޅަކަށް ބުރަވުމ މެއް ނެތް. ބަޔަކު ރަނގަޅު ކަ މެއް ކޮށްފިނަ މަ އެކަން ބަލައިގަނެ ހިތްވަރުދޭންޖެހޭ އަދި ހަ މައެހެން މެ ބަޔަކު ނުބައި ކަ މެއް ކުރާނަ މަ އެކަން މަނާކޮށް އެ މަގު ބަންދުކުރުން މަސައްކަތް ކުރަން ޖެހޭ. މުސްލި މުންގެ އުސޫލަކީ އެއީ\nޑިސެމްބަރު 29, 2019 12:51\nއޭނަ ކިބައިން އަހަރުމެނަށް ފެންނަނީ މުނާފިގުންގެ ސިފަ. އޭނަ ދައްކާ ވާހަކައަކު އެއްވެސް އިޚްލާސްތެރިކަމެއް ނެތް. ބޮޑާކަމާއި ކިބުރުވެރިކަން ފެންނަނީ.\nޑިސެމްބަރު 29, 2019 11:30\nމުއުމިނުން ސެކިއުލާރ ވިސްނުމުގެ މީހުންނާ ބައިޢަތެއް ވެސް ނުހިފާނެ. މުއުމިނަކު ލާދީނީ މީހުންނަށް ހިމާޔަތްދޭ މީހަކަށް ރަސޫލާ ދުޢާދެއްނެވި ފަދަ މީހެކޭ ކިޔާ ރައްޔިތުންނަށް އޮޅުވައެއްވެސް ނުލާނެ. މުއުމިނުން ދީން ނުވިއްކާނެ.\nޑިސެމްބަރު 29, 2019 11:32\nދުވާލަކު ގޮތަކައް ވާހަކަދައްކާނީ މުނާފިގުން..ތިޔައްވުރެނުލަފާބައެއްކޮބާ..\nޑިސެމްބަރު 29, 2019 11:48\nއިލްޔާސް ﷲދެއްވާފަވާ ދީނީތައުލީމާ ވާހަކަދެއްކުމުގެ ގާބިލުކަމާ ދޫފަސޭހަކަން އެހެން މީހުންނައް ނާޖާއިޒް ފައިދާ ހޯދަދިނުމަށާ އަމިއްލަ މަންފާއެއްހާސިލުކުރުމައް ބޭނުން ނުކުރުމައް ނަސޭހައްތެރިވަން އެގޮތައް އެކަން ކުރުމުން ގިޔާމައްދުވަހުން ހުއަޒާބުގެބޮޑުކަން އަޅުގަނޑައްވުރެންބޮޑައް ބޭފުޅާޔައް އެނގިވަޑައިންނަވާނެކަމައް ދެކެން ﷲ ބައްލަވައިވޮޑިގަންނަވަނީ ހިތައް މޫނުމައްޗައް ގެންނަސިފަޔާ ދައްކާވާހަކައިން ވާނުވާނޭނގި އޮޅިވަޑާއިގަންނަވާނީ އަހަރެމެން އިންސާނުން\nޑިސެމްބަރު 29, 2019 12:21\nާރަސޫލާ ދުއާ ދެއްވިފަދަ ބޭފުޅަކު ރަސޫލާއަށް ފުރައްސާރަ ކުރީ މަ ހަނުހުންނާނެތަ....\nޑިސެމްބަރު 29, 2019 12:45\nމިއުޒިކް އޭނަ ދައްކާ ވާހަކައެއް ނޫން އެއީ. އެމީހުންގެ ލަފައާއެކު ކުރިއަށްދާ ކަންކަން ހައްތަހާވެސް މިފެންނަނީ. އެމީހުން ބުނޭނު އަޑުއަހާނޭ. އެމީހުންގެ އަޑުއަހައިގެން ހުރިހާ ކަމެއް ކުރަނީ. ނޫހުން ސުރުޚީ ނުލިބޭތާ ގިނަ ދުވަސްވީކަމުގެ އިހްސާސްވީ އޭނައަށް ކުރެވުނީ. އެއީ ވީ ކަމަކީ.\nޑިސެމްބަރު 29, 2019 12:57\nތި ބޭފުޅާއަކީ މުންކަރާތްތަކަށް އަމުރުކޮށް ފަސާދަކޮށް އިސްލާމްދީނަށް ފުރައްސާރަކުރާ މީހުންނަށް ބާރު ހޯދާދެން މަސައްކަތްކުރި އެކަކު! އަދި ނުވިތާކަށް އިސްލާމްދީނަށް ހަޖޫޖަހާ އެ މަސައްކަތުގެ ކުލި ރައީސް އޮފީހުން ދެމުންދާއިރުވެސް ފަސާދަކުރާ މީހާގެ ދިފާޢުގައި ހުރި އެކަކު! މަނިކުފާނު ލަދު އެއީ ކޮން އެއްޗެއްކަން ދަންނަމުތޯ! ލަދު އެއީ ކޮން އެއްޗެއްކަން އެނގިނުލައްވަންޏާ އޮފިޝަލް ޕާސްޕޯޓް އެއީ ކޮން އެއްޗެއްކަން އެނގިލައްވާތޯ!\nޑިސެމްބަރު 29, 2019 13:24\nމި މުޖްތަމައު ފަސާދަ ކުރަން އެހީވީ ބޭފުޅުން ދެން ދައްކަވާނެ ވާހަކައެއް ނުއޮންނާނެ، އަޑުއަހާނެ ބަޔަކު ނުތިބޭނެ!\nޑިސެމްބަރު 29, 2019 13:45\nމަނިކުފާނަކީ މިގައުމުގަ މިހިނގާ ހުރިހާ ކަމެއްގެ ޒިންމާ އުފުލަން ޖެހޭ މީހިންގެ ތެރެއިން ދެވަނަ މީހާ އެއީ ދީނީ ތަޢުލީމު އުނގެނި ހުރެ އެއައް ޢަމަލު ނުކުރުމާއި ލާދީނީ ބަޔަކު ނުވަތަ މީހަކު ވެރިކަމައް އިސްކުރަން ރައްޔިތުންނައް ބާރު އެޅި މީހަކައް ވާތީ ﷲ އަކްބަރް\nޑިސެމްބަރު 29, 2019 14:59\nސޭކު މުއުމިނުންނޭ ބުނެނިސްބަތްމިކުރަނީ ކޮންބަޔަކައްބާ މުއުމިނުންނޭ ބުނާއިރު ފުރިހަމަ މުއުުމިނުންގެސިފަ ބަޔާންކޮއްދެއްވާފަ އެއައްފަހު ތިބުނާ މުއުމިނުންނަކީ އެސިފަ ހުރިބަޔެއްތޯބައްލަވާ ތިޔަކަހަލަ ނުކުޅެދޭޝެޔްޚުން ގިނަވެގެންގޮސް މިޤައުމުގެކަންތައް މިހިސާބައްމިދިޔައީ\nޑިސެމްބަރު 29, 2019 15:09\nއިލްޔާސް އަކީ ތިމާ ހިތްރުހޭ ސަރުކާރަކަށް ފޫޅު ކެނޑޭގޮތަށް ވާހަކަ ދައްކަވާ ބޭފުޅެއް. ރ. ޔާމީން ސަރުކާރުގައި އެމަނިކްފާނު ދިވެހިރާއްޖޭގެ ދީނަށް ބުރޫއަރާފަދަ އެއްވެސް ކަމަކަށް ހިތްވަރު ނުދޭނެ.މިސަރުކާރު އެހެންތޯ؟ ދީނޭ ބުނާއިރު އެމީހަކު ވާނީ ހަރުކަށި ފިކުރުގެ މީހަކަށް. އިލްޔާސް ނިކަން ވިސްނަވާފަ ވާހަކަ ދައްކަބައްލަވާ. މިސަރުކާރުގެ ބޮނޑުންނަށް ނިސްބަތް ވީ މީހުން ލިޔެފައި އޮތް އިސްލާމްދީނާ ދެކޮޅު ރިޕޯރޓަށް ޗުއްޕުވެސް ބުނެލަން ނުކެރިފަ ތިހިރީ ލިބުނު އާރާއި ބާރުގެ ބޮޑުކަމެއްފިޔަވައި ދެން އެހެން ކޮންކަމެއްތޯ. ތީ ދޯ ދީނީ ޢިލްމުވެރީންގެ މަޤާމަކީ. މިރާއްޖޭގައި ތިގޮތަށް ބަސްބުނެލަން ތިބި ބައެއްބޭފުޅުންގެ ދޫ ބަންދު ވާގޮތަށް ކުރިޔާ ލާވައިގެން މަޤާމް ތައް ދީފަ ގަނެފަ ތިތިބީ.މިހާރު ހުސް އެމީހުން.\nޑިސެމްބަރު 29, 2019 15:22\nޢީލްޔާސް އަށް ކެރަފާ އާއިލާ ނޭގުނީމަ އިތުބާރު ގެއްލިއްޖެ ދެން ބުރޯ ދަރުސްނުދީ އިބޫ އާއި އަންނި ކުރާ ކަމަކަށް އަތް ޖަހާ\nޑިސެމްބަރު 29, 2019 16:40\nފިބޭފުޅާކޭއް ވެގެންތޯ މެޑީއެން ނެރުނުމީހު ނާއި އެއްކަށް ތިހުން ނަވަނީ


India'ge kureegey finance minister'ah ICU'gai faruvaa dhenee,...\nދުނިޔެ - އަރުން ޖެއިޓްލީ\nއިންޑިއާގެ ކުރީގެ ފިނޭންސް މިނިސްޓަރަށް އައިސީޔޫގައި ފަރުވާ ދެނީ، ހާލު ރަނގަޅު\nއެޑްމިޓް ކުރީ އެއިމްސް ހޮސްޕިޓަލުގައި\nމޭ މަހުވެސް ފަރުވާ ހޯއްދެވި\nހާލު ބައްލަވާލަން މޯދީ ވަނީ ޒިޔާރަތް ކުރައްވާފައި\nކ. މާލެ 10 އޯގަސްޓު 2019 | ހޮނިހިރު 12:24 2,166\nއެއިމްސް ހޮސްޕިޓަލުގައި އަރުން ޖެއިޓްލީ އެޑްމިޓް ކޮށްފައިވަނީ ހުކުރު ދުވަހު - ދި ހިންދޫ\nނޭވަލުމަށް ދަތިތަކެއް ދިމާވެގެން އިންޑިއާގެ ވެރިރަށް ދިއްލީގެ އޯލް އިންޑިއާ އިންސްޓިޓިއުޓްސް އޮފް މެޑިކަލް ސައިންސް (އެއިމްސް) ގެ އިންޓެންސިވް ކެއާ ޔުނިޓް (އައިސީޔޫ) ގައި ފަރުވާ ދެމުންދާ އިންޑިއާގެ ކުރީގެ ފިނޭންސް މިނިސްޓަރު އަރުން ޖެއިޓްލީ ހާލު ރަނގަޅުވަމުން އަންނަ ކަމަށް އެ ހޮސްޕިޓަލުން ބުނެފި އެވެ.\nއެއިމްސްގެ ކާޑިއޯ ނިއުރޯ ސެންޓަރުގައި އުމުރުން 66 އަހަރުގެ ޖެއިޓްލީ އަށް ފަރުވާދޭން ފަށާފައިވަނީ ހުކުރު ދުވަހު ހެނދުނުގެ ވަގުތެއްގައެވެ. މި އަހަރުގެ މޭ މަހު ވެސް އޭނާ ވަނީ އެ ހޮސްޕިޓަލުން ފަރުވާ ހޯއްދަވާފައެވެ.\nހުކުރު ދުވަހު އެ ހޮސްޕިޓަލުން ނެރެފައިވާ ބަޔާނެއްގައި ބުނީ، އޭނާ ''ހިމޯޑައިނެމިކަލީ'' ސްޓޭބަލް ކަމަށެވެ. ހިމޯޑައިނެމިކަލީ ސްޓޭބަލްގެ މާނައަކީ އޭނާ ހިތުގެ ހިނގުމާއި، ލޭ ދައުރުވުން ރަނގަޅުވުމެވެ. ޖައިޓްލީ އަށް ފަރުވާދޭން ޑޮކްޓަރުންގެ ޓީމެއް ހަރަކާތްތެރިވެއެވެ.\nވެރިކަން ކުރާ ބާރްތިޔާ ޖަނާތަ ޕާޓީ (ބީޖޭޕީ) އަށް ނިސްބަށްވެ ވަޑައިގަންނަވާ ޖައިޓްލީގެ ހާލު ބެއްލެވުމަށް ބޮޑު ވަޒީރު މޯދީ ވަނީ ހުކުރު ދުވަހުގެރޭ އެއިއެމްއެސް އަށް ޒިޔާރަތް ކުރައްވާފައެވެ.\nގާނޫނީ ވަކީލުކަން ވެސް ކުރައްވާ ޖައިޓްލީ އަކީ ބޮޑު ވަޒީރު ނަރެންދުރަ މޯދީގެ ފުރަތަމަ ދައުރުގައި ކެބިނެޓްގައި އިސްދައުރެއް އަދާކުރެއްވި ބޭފުޅެކެވެ. މި އަހަރު ބޭއްވި ލޮކް ސަބާގެ އިންތިހާބުގައ ވާދަނުކުރެވީ އޭނާގެ ބަލިހާލަތު ތަން ނުދޭތީއެވެ.


2 bestfriend in ge vaadhaverikan, molhu natheejaa aa hamayah | Mihaaru\nރިޕޯޓް / ތައުލީމް\nދެ ބެސްޓްފްރެންޑުންގެ ވާދަވެރިކަން، މޮޅު ނަތީޖާއާ ހަމައަށް\nސާއިފާ (ކ) އާއި ނަބާ: އޯ ލެވެލް އާއި އޭ ލެވެލްގައި ވެސް އެކަކު އަަނެކަކުގެ އެހީތެރިން\n23 ނޮވެމްބަރ 2020 - 11:54\nމަރިޔަމް ސާއިފާ ރަޝީދާއި ނަބާހް ރަޝާ އިސްމާއިލްގެ މި ގާތް ރަހުމަތްތެރިކަން ފެށުނީ ކަލާފާން ސްކޫލުގެ ގްރޭޑު ހަތަކުންނެވެ. ކްލާހުގައި އިށީންނަ ތަން ބަދަލުވި ދުވަހެއްގައި ކައިރިކައިރިން ދެ ދަރިވަރުންނަށް ޖާގަ ލިބުމާ އެކު، އެކަން ވީ އާ ރަހުމަތްތެރިކަމަކަށް އޮތް ފުރުސަތަކަށެވެ. ސީއެޗްއެސްއީން މިދިޔަ އަހަރު އޭ ލެވެލް ނިންމުމާ ހަމައަށް ފާއިތުވި ހަ އަހަރު ދެ ދަރިވަރުން ހޭދަކުރީ އެއް ކްލާހެއްގަ އެވެ.\nދެ ޒުވާނުން ބުނާ ގޮތުގައި، ކިޔެވުމުގައި އެންމެ ބޮޑު އެހީތެރިކަމެއް ލިބުނީ ވެސް އެކަކު އަނެކެއްގެ ފަރާތުންނެވެ. އޯ ލެވެލް އާއި އޭ ލެވެލްއިން ވެސް ދެ އާއިލާ ފަހުރުވެރިވާ ފަދަ ނަތީޖާތަކެއް ލިބުނީ، އެ މީހުން ބުނާ ގޮތުގައި، ދެ ދަރިވަރުންގެ މެދުގައި އޮތް ވާދަވެރިކަމާއި އެހީތެރިކަމެވެ. ކިޔެވުމާ އެއްވަރަށް ސްކޫލުގެ އިތުރު ހަރަކާތްތަކުގައި ވެސް ފުރިހަމައަށް ބައިވެރިވި އެވެ.\nސާއިފާ (ކ) އާއި ނަބާ: އެކުވެރިކަން ފެށުނީ ގްރޭޑް ހަތެއްގައި\nސާއިފާ ބުނާ ގޮތުން، ނަބާއަކީ ކުރިއަށް ދާން ހިތްވަރާ އެކު މަސައްކަތްކުރާ އޭގެ ދެ ވަނައެއް ނެތް ފަދަ ރަހުމަތްތެރިއެކެވެ. ނަބާ، އޭނާގެ އެންމެ ގާތް ރަހުމަތްތެރިޔާ ސިފަކުރަމުން ބުނީ "އެއީ ވަރަށް ގޮތުގައި ހުންނަ، ހިތްވަރުގަދަ އަންހެނެއް" ކަމަށެވެ. ސިއްހީ ގޮތުން ކުރިމަތިވި އުނދަގޫތަކާ އެކު ވެސް ފަސްޖެހުމެއް ނެތި ކުރިއަށްދާތަން ފެނުމަކީ ނަބާއަށް ވެސް ލިބުނު ވަރަށް ބޮޑު ހިތްވަރެއް ކަމަށް އޭނާ ދެކެ އެވެ.\n"ދެ މީހުންގެ މެދުގައި ފްރެންޑްލީ ވާދަވެރިކަމެއް އޮންނާނެ. ކިޔެވުމަށް އެހީތެރިވުމާއި، އެކަކަށް އެނގޭ އެއްޗެއް އަނެކަކަށް ކިޔައިދީ، ދެ މީހުން ވެސް އެންމެ ރަނގަޅު ނަތީޖާ ހޯދުމަށް އޮންނާނެ ވާދަވެރިކަން،" ސާއިފާ ބުންޏެވެ.\nކަމަކާ ދެރަވެއްޖެ ނަމަ ނުވަތަ ކަމެއް ކުރިމަތިވެއްޖެ ނަމަ ވެސް ނަބާ ދަނީ ސާއިފާގެ ގެއަށެވެ. އެ ގެއަށް ގޮސް، އަދި ގާތް އެހެން ރަހުމަތްތެރިންނާ އެކު ކައްކައި އެ ހޭދަކުރި ވަގުތުތައް މަތިން ހަނދާން ނައްތާނުލެވޭނެ ކަމަށް ދެ މީހުން ވެސް ބުނެ އެވެ.\nސާއިފާ، އެންމެ ބޮޑު ސަމާލުކަން ދަމުނަމާދަށް\nއުފަން ރަށް، ސ. ހުޅުދޫން ގްރޭޑު އެކެއް ނިންމުމަށް ފަހު ސާއިފާ ބަދަލުވީ މާލެއަށެވެ. އެއަށް ފަހު ގްރޭޑު 2-10 އަށް ކިޔެވީ ކަލާފާން ސްކޫލުންނެވެ. އެ ސްކޫލުގެ ޑެޕިއުޓީ ކެޕްޓަންކަން އަދާކުރި އެވެ. އޭނާ 2017 ގެ އޯ ލެވެލް ނިންމީ ރާއްޖޭގެ ހަތަރު ވަނައިގަ އެވެ.\nއޯ ލެވެލްގައި އޭނާ އަމާޒު ހިފީ އެއްވަނަ އަށެވެ. އެކަމަކު ހަތަރު ވަނަ ލިބުމަކީ، އޭ ލެވެލްގައި ފަސް މާއްދާއިން އޭ ސްޓާ ހޯދައިގެން އެއްވަނައަށް ދަތުރުކުރަން ލިބުނު ހިތްވަރެއް ކަމަށް ސާއިފާ ދެކެ އެވެ.\nއޯ ލެވެލް އަށް ފަހު ސީއެޗްއެސްއީގައި އޭ ލެވެލް ފެށީ ވެސް ރައީސްގެ ސްކޮލަޝިޕް ހޯދުމުގެ އުއްމީދުގަ އެވެ. ނުވަ އަހަރު އުޅުނު ކަލާފާނު ސްކޫލާ ތަފާތު މާހައުލަކަށްވެ އާ ކުދިންނާ ދިމާވުމުން އެންމެ ފުރަތަމަ ވެސް އަޒުމް ކަނޑައެޅީ ހުރިހާ ވަގުތެއްހެން ކިޔަވަން ހުސްކުރާށެވެ. އެކަމަކު ދެ އަހަރު ނިންމާލީ ކިޔެވުމާ އެކު އިތުރު ހަރަކާތްތަކުން ވެސް ވިދާލައިގެންނެވެ.\nސާއިފާ، އޭނާގެ މަންމައާ އެކު: ކުޑައިރު ބައްޕަ މަރުވުމުން ސާއިފާ ބަލައި ބޮޑުކުރީ މަންމަ އެކަނި\nސާއިފާ ބުނީ އޭ ލެވެލްގައި އެންމެ ބޮޑު ގޮންޖެހުމަކަށް ދިމާވީ ވަގުތު މެނޭޖްކުރުން ކަމަށެވެ. ކިޔަވަން ވަގުތު ހުސްކުރަން އޭނާ ގުރުބާންކުރީ ރައްޓެހިންނާ އެކު ހޭދަކުރާ ވަގުތެވެ.\n"އޭ ލެވެލްގައި އުއްމީދުކުރި ވަރަށް ވުރެ ރަނގަޅު ނަތީޖާއެއް އަސްލު ލިބުނީ. ވަރަށް އުފާވި،" އިނގިރޭސިވިލާތުގެ މެންޗެސްޓާ ޔުނިވާސިޓީން ލޯ އެންޑް ޕޮލިޓިކްސް ކިޔަވަން ނިންމައިގެން ހުރި ދަރިވަރު ބުންޏެވެ.\nއޭނާއަށް އޭ ލެވެލްގެ ނަތީޖާ އެންމެ ފުރަތަމަ ލިބުނުއިރު ދިވެއްސާއި ބިޒްނަސް އިން އޮތީ އޭއެކެވެ. އެކަމަކު ރީޗެކަށް ލުމުން އެ ދެ މާއްދާގެ ނަތީޖާ އޭ ސްޓާއަށް ބަދަލުވެ، ރައީސްގެ ސްކޮލަޝިޕް ކަށަވަރުވި އެވެ.\nސާއިފާ ބުނީ ކިޔެވިއިރު އެންމެ ބޮޑު ސަމާލުކަން ދިނީ ދީނީ ކަންތައްތަކަށް ކަމަށެވެ. ސުންނަތްތަކުގެ ތެރެއިން ދަމުނަމާދަށް އޭނާ ދިން ސަމާލުކަން ހާއްސަ ގޮތެއްގައި ފާހަގަކުރި އެވެ.\nޕާސްޓް ޕޭޕަރުތައް ގިނަގިނައިން ހަދައި ފަރިތަކުރި އެވެ. ސުވާލުތައް އަންނާނެ ގޮތް ގޮތާއި ޖަވާބު ދޭން ޖެހޭ ގޮތް އަމިއްލައަށް ރިސާޗުކޮށްގެން ދަސްކުރި އެވެ.\nސާއިފާއަށް، ރައީސް އިބްރާހިމް މުހައްމަދު ސޯލިހު ސްކޮލަޝިޕްގެ ލިޔުން ހަވާލުކުރައްވަނީ.-- ފޮޓޯ: ރައީސް\nދިވެހި ބަހުގެ އެކަޑެމީން 2017 ގައި ބޭއްވި ވާހަކަދެއްކުމުގެ ގައުމީ މުބާރާތުން ލިބުނު އެއްވަނަ އާއި ދުނިޔޭގެ ކޮންމެ ތަނަކުން ވެސް ކިޔެވޭ ރައީސްގެ ސްކޮލަޝިޕަކީ ސާއިފާގެ ހަޔާތުގެ ބޮޑެތި ކާމިޔާބީތަކެވެ.\nސާއިފާ ގްރޭޑު އެކެއްގައި އުޅެނިކޮށް އޭނާގެ ބައްޕަ ވަނީ މަރުވެފަ އެވެ. އެއާ އެކު، އޭނާ ބަލައި ބޮޑުކުރީ މަންމަ އެކަންޏެވެ.\n"ވަރަށް ހިތްވަރު ގަދަ މީހެއް މަންމައަކީ. އެކަމަކު މަންމަ ވަނީ ވަރަށް ރަނގަޅަށް ޒިންމާ އަދާކޮށްފައި. މަންމައަށް ވަރަށް ބޮޑަށް ޝުކުރު އަދާކުރަން،" ސާއިފާ ބުންޏެވެ.\nނަބާގެ އަމާޒު: ފުރަތަމަ ވެސް ސްކޮލަޝިޕަށް\nއަމީރު އަހުމަދުން ޕްރީ ސްކޫލު ފަށައި ސީއެޗްއެސްއީން ކިޔެވުން ނިންމާލި ނަބާ އެންމެ ބޮޑު އުއްމީދަކީ ރާއްޖެއިން ބޭރަށް ގޮސް ކިޔެވޭނެ ސްކޮލަޝިޕެވެ. ހަޔާތުގައި މިހާތަނަށް ލިބުނު އެންމެ ބޮޑު ކާމިޔާބީއަކީ ވެސް، އޭ ލެވެލްގައި ދެ މާއްދާއިން އޭ ސްޓާ އާއި ހަތަރު މާއްދާއިން އޭ ހޯދައިގެން ހައި އެޗީވާސް ސްކޮލަޝިޕްގެ ހައްގުވެރިޔަކަށް ވުމެވެ.\n"އޭ ލެވެލް ހެދި މައިގަނޑު ސަބަބަކީ ވެސް ސްކޮލަޝިޕް ހޯދުން. މަތީ ތައުލީމް ހާސިލްކުރަން ބޭރަށް ދިއުމަކީ އެންމެ ކުޑައިރުއްސުރެ ވެސް ބޭނުންވެފައި ހުރި ކަމެއް. މާލީ ހާލަތު ހުރި ގޮތުން ސްކޮލަޝިޕާ ނުލައި ބޭރަށް ކިޔަވަން ނުދެވޭނެކަން އެނގޭ،" މާލެއަށް އުފަަން ނަބާ ބުންޏެވެ.\n"އެހެންވެ ވަރަށް ބުރަކޮށް މަސައްކަތްކުރިން ސްކޮލަޝިޕް ހޯދަން. އެކަން ހާސިލްވުމަކީ މިހާތަނަށް ލިބުނު އެންމެ ބޮޑު ކާމިޔާބީ."\nނަބާ (ކ) އާއި ސާއިފާ: އެކުވެރިކަމުގެ ފައިދާ ކިޔެވުމަށް ވެސް ބޮޑު\nސާއިފާއަށް ފަސޭހައީ މީހަކަށް އެއްޗެއް ކިޔައިދީގެން ކިޔަވާށެވެ. ނަބާއަށް ފަސޭހައިން ދަސްވަނީ މީހަކާ އެކީގައި، އަޑުއަހައިގެން ކިޔެވުމަށެވެ. އެހެންވެ އެ ދެ މީހުން އެއްކޮށް ކިޔެވުން ވީ ފަސޭހަ ކަމަކަށެވެ.\n"ދެ މީހުން ވެސް ސްކޮލަޝިޕަށް އަމާޒުކޮށް ކިޔެވީ. އެއީ ދެ މީހުން އެއްކޮށް ބޭރަށް ކިޔަވަން ދާން،" މެންޗެސްޓާ ޔުނިވާސިޓީގައި ޕޮލިޓިކްސް އެންޑް އިންޓަނޭޝަނަލް ރިލޭޝަންސް އިން ފުރަތަމަ ޑިގްރީ ހަދަން ނިންމައިގެން ހުރި ދަރިވަރު ބުންޏެވެ.\nނަބާ ބުނި ގޮތުގައި ކިޔެވިއިރު ނަމާދުކޮށް، ދުއާކުރަން އޭނާ ހާއްސަ އިސްކަމެއް ދިނެވެ. އެއީ ކިޔަވަން ފަސޭހަވެ، ރަނގަޅު ނަތީޖާ ލިބުމުގެ އެހީތެރިކަމެއް ކަމަށް ފާހަގަކުރި އެވެ. ދެން އެންމެ ބޮޑު ސަމާލުކަމެއް ދިނީ ކުރީގެ ޕޭޕަރުތައް ހަދާށެވެ.\nނަބާ އާއި ސާއިފާ މިހާރު މަސައްކަތް ކުރަމުން އަންނަނީ އިކޮނޮމިކް މިނިސްޓްރީގަ އެވެ. ދެ ޒުވާނުންގެ ވެސް އުއްމީދަކީ މަތީ ތައުލީމަށް ފަހު އެނބުރި ގައުމަށް އައިސް ގައުމަށް ހިދުމަތްކުރުމެވެ. އަދި ދެ މީހުންގެ ރަހުމަތްތެރިކަން ހަމަ އެގޮތުގައި ދެމެހެއްޓުމެވެ.\nތައުލީމް އޭލެވެލް ގަދަ ދިހައެއް ސީއެޗްއެސްއީ އޭ ލެވެލް\n4 ކޮމެންޓް, 172 ރިއެކްޝަންސް\nތިޔަދެކުދިންނަށް އިތުރު ކާމިޔާބު މިންވަރު ކުރައްވާށި. އަޒުމެއް އޮވެގެން ކުރިމަތި ލައިފިނަމަ ކާމިޔާބީ އާއި މަންޒިލަށޢް ވާސިލްވުމަކީ ވާނެކަމެއްކަން ތިޔަދެކުދިން ސާބިތު ކޮށްދީފި. ދެކުދިންގެ މައިންބަފައިންނަށްވެސް މަރުހަބާ.\nއަހަހަ ހަރެން ވެސް ތިފަދަ އުއްމީދު ކުރިން އެކަމަކު މާލޭގަ ނޯކިރީ ކުރަން ޖެ ހުނީ ކިޔަވަން އައިސް.\nއަހަރެން ބުނި ވާހަކަ\nއަހަރެން ބުނަން ވާހަކައެއް.. ދުވަހަކުވެސް އަންހެނެއް އެހެން އަންހެނެއްގެ ކާމިޔާބީއަކަށް ހެޔޮ ހިތުން އުފަލެއް ނުވާނެ! މީ 100 ޕަސެންޓް އެއްޗެއް\nކަންތައް ތައް ހިއްސާ ކުރަމުން ގޮސް ދެބެސްޓް ފުރެންޑުން އެކަކާ ރައްޓެހިނު ވާތި


Majilis inthikhaabuga jumla 501 vote foshi bahattaane - vNews.mv\nމަޖިލިސް އިންތިޚާބުގައި ޖުމްލަ 501 ވޯޓުފޮށި ބަހައްޓާނެ\nއާމިނަތު ޝަފީޢާ 15 March 2019, 13:31\nއަންނަ އޭޕްރީލް މަހުގެ ހަވަނަ ދުވަހު ބާއްވަން ހަމަޖެހިފައިވާ ރައްޔިތުންގެ މަޖިލިހުގެ އިންތިޚާބުގައި ރާއްޖެއާއި ރާއްޖެއިން ބޭރުގައި ޖުމްލަ 501 ވޯޓުފޮށި ބަހައްޓަން އިލެކްޝަންސް ކޮމިޝަނުން ނިންމައިފިއެވެ.\nއެކޮމިޝަނުން މައުލޫމާތުދޭ ގޮތުގައި މާލެއާއި ހުޅުމާލޭގައި 144 ވޯޓުފޮށި ބަހައްޓަން ވަނީ ހަމަޖެހިފައެވެ. އެގޮތުން މާލޭގައި 121 ވޯޓުފޮށި ބަހައްޓާނެ ކަމަށާއި ހުޅުމާލޭގައި 15 ވޯޓުފޮށި ބަހައްޓާނެ ކަމަށެވެ. އަދި ވިލިމާލޭގައި 8 ވޯޓުފޮށި ބަހައްޓާނެ ކަމަށް ކޮމިޝަނުން މައުލޫމާތު ދެއެވެ. މާލެ، ހުޅުމާލެ އަދި ވިލިމާލޭގައި ބަހައްޓާ 144 ފޮއްޓަކީ މާލޭގެ ރައްޔިތުންނާއި ދަފުތަރާއި އަތޮޅުތަކުގެ ރައްޔިތުންނަށް ޚާއްސަ ފޮށިތަކެވެ.\nމީގެ އިތުރަށް ސިނާއީ ސަރަހައްދުގައި4ވޯޓުފޮށި، ރިސޯޓުތަކުގައި 33 ވޯޓުފޮށި، ރާއްޖެއިން ބޭރުގައި 8 ވޯޓުފޮށި، އަތޮޅުތަކުގެ ރަށްތަކުގައި 357 ވޯޓުފޮށި ބަހައްޓާނެ ކަމަށް އިލެކްޝަންސް ކޮމިޝަނުން ބުނެ އެވެ. އަދި ޖަލުތަކުގައި ފަސް ވޯޓުފޮށި ބެހެއްޓުމަށް ވަނީ ނިންމާފައެވެ.\nރައްޔިތުންގެ މަޖިލީހުގެ އިންތިޚާބުގައި 393 ކެންޑިޑޭޓުން ވާދަކުރާއިރު ވޯޓުލުމުގެ ހައްގު 264،589 މީހުންނަށް ލިބިގެންވެއެވެ.\nއިލެކްޝަންސް ކޮމިޝަނުން ބުނީ މަޖިލިސް އިންތިޚާބުގައި ކޮންމެ ވޯޓުފޮއްޓަކަށް ގިނަވެގެން ވޯޓުލާނީ 1،000 މީހުން ކަމަށެވެ. އެހެންކަމުން ނިމިދިޔަ ރިޔާސީ އިންތިޚާބާ އަޅައިބަލާއިރު މަޖިލިސް އިންތިޚާބުގައި ބަހައްޓާ ވޯޓުފޮށީގެ އަދަދު ބޮޑު ތަނުން ވަނީ އިތުރުވެފައި ކަމަށް ކޮމިޝަނުން ބުނެއެވެ.


ދޮގު ހަބަރު ފަތުރާތީ ކަމަށް ބުނެ، ތަންޒޭނިއާގެ ނޫހެއް ނެރުން މަނާކޮށްފި\nތަންޒޭނިއާގެ ޑިރެކްޓަރ އޮފް އިންފޮމޭޝަން ސާވިސްގެ ޗީފް ސްޕޯސްކްސް ޕާސަން "ރައިއާ މިއުވާ" ނޫސް ހިފަހައްޓައިގެން ---\nދޮގު ހަބަރު ފަތުރާތީ ކަމަށް ބުނެ، ތަންޒޭނިއާގެ ނޫހެއް 30 ދުވަސް ވަންދެން ނެރުނު މަނާ ކޮށްފިއެވެ.\nރޮއިޓާސް އިން ބުނީ މިއީ މަސް ދުވަހުގެ ތެރޭގައި ތަންޒޭނިއާގައި މިގޮތަށް ސަސްޕެންޑުކުރި ދެ ވަނަ ނޫސް ކަމަށެވެ. “ރައިއާ މިއުވާ” ނަމަކަށް ކިޔާ އެ ނޫސް ނެރުން މަނާކުރީ ތަކުރާރުކޮށް ދޮގު ހަބަރު ފަތުރަމުން އަންނާތީ ކަމަށް ރިޕޯޓުތައް ބުނެއެވެ. އަދި އެ މީހުން ޝާއިއު ކުރާ ހަބަރުތަކުގެ ސަބަބުން ގާނޫނާ ހިލާފު އަމަލުތައް ކުރުމަށް ހިތްވަރު ލިބިގެންދާ ކަމަށްވެސް ރިޕޯޓުތައް ބުނެއެވެ.\nއެ ގައުމުގެ ޑިރެކްޓަރ އޮފް އިންފޮމޭޝަން ސާވިސް އިން ނެރެފައިވާ ސްޓޭޓުމަންޓެއްގައި ބުނީ އެ ނޫހުން ނޫސްވެރިކަމުގެ އަސާސީ މިންގަނޑުތަކާއި ޕްރޮފެޝަނަލިޒަމްއާ ހިލާފުވެފައިވާ ކަމަށެވެ.\nއެ ނޫސް ނެރުނު މަނާކުރީ އިންފޮމޭޝަން މިނިސްޓަރަށް ގާނޫނުން ލިބިދީފައިވާ ބާރުގެ ދަށުން ކަމަށް ރިޕޯޓުތައް ބުނެއެވެ.\nއިންފޮމޭޝަން ސާވިސް އޮފީހުން އެގޮތަށް ނިންމީ އެ ނޫހުން ދާދިފަހުން ޝާއިއުކުރި ތިން ހަބަރަކާއި ގުޅިގެން ކަމަށް ރޮއިޓާސް އިން މައުލޫމާތުދެއެވެ. އޭގެ ތެރެއިން އެއް ހަބަރަކީ އެ ގައުމުގެ ޑިޕްލޮމެޓިކް ކުއާޓަރު ނުވަތަ އާއްމުން ވަނުން މަނާ ސަރަހައްދެއްގައި ހިނގި ބަޑި ޖެހުމުގެ ހަމަލާއާ ގުޅޭ ހަބަރެކެވެ.\nހާދިސާގައި ހަތަރު މީހަކު މަރުވި ކަމަށް ރިޕޯޓުތައް ބުނެއެވެ. އެއީ މިދިޔަ މަހުގެ ތެރޭގައި ހިނގި ހާދިސާއެކެވެ.\nތަންޒޭނިއާ އިން އެކަމާ ގުޅިގެން ބުނެފައި ވަނީ އެ މީހާއަކީ ޓެރަރިސްޓެއް ކަމަށެވެ. އަދި އެ މީހާއަކީ ހަރުކަށި ފިކުރުގެ ޖަމާއަތަކަށް ތާއީދު ކުރާ މީހެއް ކަމަށާއި އެކަން އޭނާގެ ސޯޝަލް މީޑިއާގެ ޕޯސްޓުތަކުން ފާހަގަވާ ކަމަށް އެ ގައުމުން ބުންޏެވެ.\nނަމަވެސް ތަންޒޭނިއާ އިން ނެރުން މަނާކުރި "ރައިއާ މިއުވާ" ނޫހުން ރިޕޯޓު ކޮށްފައިވާ ގޮތުގައި އެ ހަމަލާ ދިން މީހާއަކީ ތަންޒޭނިއާގެ ވެރިކަން ކުރާ ޕާޓީއާ ގުޅުން އޮންނަ މީހެކެވެ.\nމިދިޔަ މަހު އެގައުމުން ވަނީ "އުހުރު" ނަމަކަށް ކިޔާ ނޫހެއް ވެސް ނެރުނު މަނާ ކޮށްފައެވެ.


Al marhoomaa naaila ibrahim kaleyfaanah naibu Raees Thauziyaa vidhaalhu vejje - Fvm times\nއަލްމަރްޙޫމާ ނާއިލާ އިބްރާހީމް ކަލޭފާނުގެ އާއިލާއަށް ނައިބު ރަޢީސް ތަޢުޡިޔާ ވިދާޅުވެއްޖެ\nއިސްލާމިކް ޔުނިވާސިޓީ އޮފް މޯލްޑިވްސްގެ ޗާންސެރަލު ޑރ. މުހައްމަދު ޒާހިރު ހުސައިންގެ އަނބިކަނބަލުން، އަދި އަމީނިއްޔާ ސްކޫލުގައި ގިނަ އަހަރުތަކެއް ވަންދެން ހިދުމަތްކޮށްދެއްވި ހ. ނީލްވިލާ، ނާއިލާ އިބްރާހީމް ކަލޭފާނު (ނާއިލާ މިސް)، އަވަހާރަވުމާއި ގުޅިގެން އާއިލާއަށް ނައިބު ރަޢީސް ފައިސަލް ނަސީމް ތަޢުޡިޔާ ވިދާޅުވެއްޖެ އެވެ.\nއެމަނިކުފާނު ތަޢުޡިޔާގެ މެސެޖުގައި ވިދާޅުވެފައި ވަނީ..\nތަޢުލީމީ ދާއިރާއަށް ދިގު މުއްދަތަކަށް ޚިދުމަތް ކޮށްދެއްވާފައިވާ އަލްމަރްޙޫމާ ނާއިލާ އިބްރާހީމް ކަލޭފާނުގެ ފުރާނަފުޅަށް، ހެޔޮ ރަޙްމަތްލައްވައި، ސުވަރުގޭގެ ދާއިމީ ނިޢުމަތް މިންވަރު ކުރައްވާށި! އަދި މި ހިތާމަވެރި ދަނޑިވަޅުގައި ޢާއިލާއަށް ކެތްތެރިކަން ދެއްވާށި! آمينއެވެ.\nނާއިލާ އަވަހާރަވީ މިއަދު ހެނދުނު ގޭގަ އެވެ. އަވަހާރަވީ އިރު އުމުރަކީ 72 އަހަރެވެ.\nނާއިލާ ވަނީ 25 ވަރަކަށް އަހަރު ވަންދެން އަމީނިއްޔާ ސްކޫލުގައި ކިޔަވައިދެއްވައިފަ އެވެ. އަމީނިއްޔާ ސްކޫލަށް ދިގު މުއްދަތަށް ކޮށްދެއްވި ހިދުމަތާއެކު ނާއިލާ މަޝްހޫރުވެފައި ވަނީ ނާއިލާ މިސްގެ ނަމުންނެވެ.\nނާއިލާ ތައުލީމު ހާސިލްކުރެއްވީ ސްރީލަންކާއާއި ނިއުޒީލޭންޑުންނެވެ. އޭނާ ލިޔުއްވި ރެސިޕީ ފޮތް “ޒީނާރު” ވަނީ ދިވެހީންގެ ވަރަށް ބޮޑު މަގުބޫލުކަމެއް ވެސް ހޯދައިފަ އެވެ.\nއަވަހާރަވިއިރު ފިރިކަލުންނާއި ތިން ބޭފުޅުން ދުނިޔޭގައި އެބަތިއްބެވި އެވެ. އެއީ ލުބުނާ ޒާހިރު ހުސައިން، ލީނާ ޒާހިރު ހުސައިން އަދި ވާއިލް ޒާހިރު ހުސައިން އެވެ.\nނާއިލާއަކީ ކުރީގެ މަޝްހޫރު ވިޔަފާރިވެރިޔާ ދިއްދޫ އިބްރާހިމް ކަލޭފާނު (ޑީއައިކޭ)ގެ ދަރިކަނބަލެކެވެ. އަދި ކުރީގެ ޑިފެންސް މިނިސްޓަރު ތޮލްހަތު އިބްރާހިމް ކަލޭފާނާއި، މޯލްޑިވްސް މަނިޓަރީ އޮތޯރިޓީގެ ގަވަރުނަރުކަމުގައި ހުންނެވި އަލީ ހާޝިމްގެ ދައްތައެވެ.\nއަލްމަރްޙޫމާ ނާއިލާ އިބްރާހީމް ކަލޭފާނުގެ ފިރިކަލުން ޑރ. މުހައްމަދު ޒާހިރު ހުސައިންގެ އުފަން ރަށަކީ ފުވައްމުލަކެވެ.\nމި ފުރުސަތުގައި “ފުވައްމުލައް ޓައިމްސް” އިންްވެސް އެދެނީ އަލްމަރްޙޫމާ ނާއިލާ އިބްރާހީމް ކަލޭފާނުގެ ފުރާނަފުޅަށް، ހެޔޮ ރަޙްމަތްލައްވައި، ސުވަރުގޭގެ ދާއިމީ ނިޢުމަތް މިންވަރު ކުރައްވާ، މި ހިތާމަވެރި ދަނޑިވަޅުގައި ޢާއިލާއަށް ކެތްތެރިކަން ދެއްވުމެވެ.


މި އޮގަސްޓް މަހުގެ7ވަނަދުވަހުގެރޭގެ ވަގުތެއްގައި ވީނުވީތަނެއް ނޭނގި ގެއްލިފައިވާ މ. ޝައިނިންގ ސްޓަރ އަޙްމަދު ރިޟްވާން ޢަބްދުﷲ (28އ) ހޯދުމަށާއި އޭނާގެ ތަޙުޤީޤުގެ މަސައްކަތް ފުލުހުން މިދަނީ ހަލުވިކަމާއެކު ކުރަމުންނެވެ.\nމިގޮތުން މިހާތަނަށް މިމައްސަލައާއި ގުޅިގެން 198 މީހަކާ ސުވާލުކޮށް މަޢުލޫމާތު ހޯދައި 80 އަށްވުރެ ގިނަމީހުންގެ ތަޙުޤީޤު ބަޔާން ވަނީ ނެގިފައެވެ. ހުޅުމާލޭގައި ރިޟްވާން ޢަބްދުﷲ އުޅުނު އެޕާޓްމަންޓުގެ ވަށައިގެންވާ ފްލެޓްތަކާއި އެޕާޓްމަންޓުތަކުގައި އުޅޭ ގިނަ ބައެއްގެ ފަރާތުން މަޢުލޫމާތު ހޯދައި އެއްކުރެވިފައިވެއެވެ.\nރިޟްވާން ޢަބްދުﷲ ހޯދުމަށާއި މައްސަލަ ތަޙުޤީޤުކުރުމުގެ މަސައްކަތުގައި މާލެ އާއި ހުޅުމާލޭގެ އެކި ސަރަޙައްދުތައް ހިމެނޭ ގޮތުން 30 އަށްވުރެ ގިނަ ތަނަކުން 293 ގަޑިއިރުގެ ވީޑިއޯ ފުޓޭޖް ހޯދައި އެތަކެތި ދިރާސާކުރުމުގެ މަސައްކަތް ކުރަމުން އެބަގެންދަމެވެ. މީގެ އިތުރުން އެހެނިހެން މާއްދީ ހެކިތައް ހޯދައި އެތަކެތި އެނަލައިޒް ކުރުމުގެ މަސައްކަތްވެސް މިދަނީ ކުރަމުންނެވެ.\nމިމައްސަލައާ ގުޅިގެން މިހާތަނަށް ހުޅުމާލޭގެ ޢާއްމު ހުރިހާ ސަރަޙައްދަކާއި ބަންދުކޮށްފައި އޮންނަ ސަރަޙައްދުތަކާއި ސިނާޢީ މަސައްކަތްކުރާ ސަރަޙައްދުތައް ބަލައި ފާސްކުރެވިފައިވެއެވެ. މީގެއިތުރުން ހުޅުމާލެއިން 50 އަށްވުރެ ގިނަ ތަންތަން ކޯޓުއަމުރުގެދަށުން ވަނީ ބަލައި ފާސްކުރެވިފައެވެ. މިއާއެކު ހުޅުމާލޭ ފަޅުތެރޭގައި އޮންނަ، ކުރިން ރިޒޯޓެއްގެ ގޮތުގައި ބޭނުންކުރި ފަރުކޮޅުފުށި ދެ ފަހަރެއްގެމަތިން ވަނީ ބަލައި ފާސްކުރެވިފައެވެ. އަދި ވިލިމާލެއިން4ގެއަކާއި ވިލިމާލޭގެ އެކި ސަރަޙައްދުތަކާއި މާލެއިން ބައެއް ތަންތަންވެސް ވަނީ ބަލައި ފާސްކުރެވިފައެވެ. ހަމައެހެންމެ ހުޅުމާލޭގެ ފަޅުތެރެއާއި ކަނޑުގެ ސަރަޙައްދާއި އުރަފަށް ބެލުމުގެ އިތުރުން ހުޅުމާލޭ ފަޅުގައި ހުރި ގިނަ އުޅަނދުތައްވެސް ވަނީ ބަލައިފާސްކުރެވިފައެވެ. އަދި މިމައްސަލަ އާއި ގުޅިގެން އަތޮޅުތެރޭގެ ބައެއް ރަށްރަށް ވެސް ބެލިފައިވެއެވެ.\nމިމައްސަލާގައި ފުލުހުން ކުރަމުންދާ ތަޙުޤީޤަށް ލިބޭ މަޢުލޫމާތަށް ބިނާކޮށް މިމައްސަލައާއި ގުޅުންހުރިކަމަށް ތުހުމަތުކުރެވޭ އެހެން މައްސަލަތައްވެސް މިދަނީ ބަލަމުންނެވެ. މިގޮތުން ރިޟްވާން ޢަބްދުﷲ ގެއްލުނުކަމަށް ބެލެވޭ، 2014 އޯގަސްޓް7ވަނަދުވަހުގެރޭ ހުޅުމާލޭގައި ހިނގިކަމަށް ބުނާ ޙާދިސާއާއި ގުޅޭ3ކާރެއް ބަލައި ފާސްކޮށް އެއިން ސާމްޕަލްނަގައި ފޮރެންސިކް ތަޙުލީލު ކުރުމުގެ މަސައްކަތް ވަނީ ފެށިފައެވެ. އަދި އެރޭގެ ޙާދިސާގައި ބޭނުންކުރިކަމަށް ބެލެވޭ ކާރެއް ފުލުހުންގެ ބެލުމުގެދަށަށް ގެނެސް މިމައްސަލައާއި ހުރި ގުޅުން ދިރާސާ ކުރުމުގެ މަސައްކަތް ހަލުވިކަމާއެކު ކުރަމުންދާވާހަކަ ދަންނަވަމެވެ.\nމ. ޝައިނިންގސްޓާރ، އަޙްމަދު ރިޟްވާން ޢަބްދުﷲ، (28އ)، ވީނުވީތަނެއް ނޭނގި ގެއްލިފައިވާ މައްސަލައާއި ގުޅިގެން އެއްވެސް މަޢުލޫމާތެއް އަދި ފޮޓޯއެއް ނުވަތަ ވީޑިއޯއެއް ލިބިފައިވާ ފަރާތެއްވާނަމަ އެ މަޢުލޫމާތާއި ތަކެތި ފުލުހުންނާ ޙިއްސާކޮށް މިމަސައްކަތުގައި ރައްޔިތުންގެ ފުރިހަމަ އެއްބާރުލުން ފުލުހުންގެ ތަޙުޤީޤަށް ދެއްވުމަށް މިފުރުޞަތުގައިވެސް އިލްތިމާސް ކުރަމެވެ.


ފިލިޕީންސްގައި ޓެކްނޮލޮޖީގެ ބޮޑެތި ކުންފުނިތަކުން ޓެކްސްނަގަން ނިންމައިފި ފިލިޕީންސްގައި ޓެކްނޮލޮޖީގެ ބޮޑެތި ކުންފުނިތަކުން ޓެކްސްނަގަން ނިންމައިފި\nފިލިޕީންސްގައި ޓެކްނޮލޮޖީގެ ބޮޑެތި ކުންފުނިތަކުން ޓެކްސްނަގަން ނިންމައިފި\nޓެކްނޮލޮޖީގެ ބޮޑެތި ކުންފުނިތައް ކަމަށްވާ ފޭސްބުކް، ގޫގްލް، ޔޫޓިއުބް އަދި ނެޓްފްލިކްސްފަދަ ކުންފުނިތަކުން ވެލިއު އެޑެޑް (ވެޓް) ޓެކްސް ނަގަން ނިންމާފައިވާ ބިލެއް ފިލިޕީންސްގެ ޤާނޫނުހަދާ މަޖިލީހުން ފާސްކޮށްފިއެވެ.\nމި ބިލުގެ މަޤްޞަދަކީ ކޯވިޑްގެ ބަލިމަޑުކަމުން އަރައިގަތުމަށް ފިލިޕީންސްގެ ސަރުކާރަށް އެހީވުމުގެގޮތުން 579 އެމެރިކާ ޑޮލަރު ހޯދުމެވެ. އަންގާރަދުވަހު ފާސްކޮށްފައިވާ މި ބިލުގައިވާގޮތުން ކުންފުނިތަކުން ނަގަން ނިންމާފައިވަނީ %12ގެ ޓެކްސްއެކެވެ. މީގެއިތުރުން ފިލިޕީންސްގައި ޤާއިމުކޮށްފައިހުންނަ ޑިޖިޓަލް ޚިދުމަތްދޭ ބޭރުގެ ކުންފުނިތަކުގެ ޕްލެޓްފޯމްތަކުގައި ބަދަލުކުރާ ޓްރާންސްސެކްޝަންތަކުން ޓެކްސް ޖަމާކޮށް އަދި ކެންސަލްކުރަންވެސް މިބިލުގެ ދަށުން ކުންފުނިތަކަށް ޖެހެއެވެ.\nމި ބިލުގެ އިތުރުން އޮންލައިންކޮށް ޑިޖިޓަލްގެ ޚިދުމަތްދޭ ކުންފުނިތަކުން ނަގަންޖެހޭގޮތަށް މިދިޔަ އަހަރު ޖުލައި މަހުވެސްވަނީ ބިލެއް ފާސްކޮށްފައެވެ. އަދި މިފަދަ ބިލެއްވަނީ ފިލިޕީންސްގެ ސެނެޓަށްވެސް ފޮނުވާފައެވެ. ސޯޝަލް މިޑިއާ ބޭނުންކުރާ މީހުން ފިލިޕީންސްގައި އިތުރުވެފައިވުމާއިއެކު ފިލިޕީންސްއަކީ ޓެކްނޮލޮޖީގެ ބޮޑެތި ކުންފުނިތަކަށް އޮތް ބޮޑު މާކެޓެކެވެ.\nމިކަމާގުޅިގެން ގޫގްލްގެ ފަރާތުން ވާހަކަދެއްކި އޮފިޝަލަކު ވިދާޅުވީ އެ ކުންފުނި އޮޕަރޭޓްކުރާ ކޮންމެ ޤައުމަކުންވެސް ނަގާ ޓެކްސް އެ ކުންފުނިން ދައްކަމުންދާނެ ކަމަށާއި މީގެތެރޭގައި ފިލިޕީންސްވެސް ހިމެނޭކަމަށް އޮފިޝަލް ވިދާޅުވިއެވެ.\nޕިލިޕީންސްއިން ފާސްކުރި މި ބިލާއެކު ދެކުނު އިރުމަތީ އޭޝިއާގެ އެހެން ޤައުމުތަކުންވެސް ދަނީ ޢާމްދަނީ އިތުރުކުރުމުގެގޮތުން ބޮޑެތި ޓެކްނޮލޮޖީ ކުންފުނިތަކުން ޓެކްސް ނަގަމުންނެވެ. މިދިޔަ އަހަރު އިންޑޮނޭޝިއާއިންވެސް ވަނީ ވެޓް ޓެކްސްގެގޮތުގައި ވިޔަފާރިތަކުން ޓެކްސްގެގޮތުގައި %10 ނަގަން ފަށާފައެވެ.


ޅައިމަގު ސުކޫލްގެ ހެނދުނު ދަންފަޅީގެ ދަރިވަރުންނަށް، ނާސްތާ ފޯރު ކޮށްދޭނޭ ފަރާތެއް ހޯދުން\nމިބީލަންތަކުގައި ބައިވެރިވާން އެދޭ ފަރާތްތަކުން، 2020 ޖެނުއަރީ 15ވަނަ ދުވަހުގެ ކުރިން 14:00ގެ ކުރިން މިސްކޫލަށް ވަޑައިގެން ނަންނޯޓް ކުރެއްވުން އެދެމެވެ.\nމިޕްރޮޖެކްޓާއި ބެހޭގޮތުން އެއްވެސް ސުވާލެއްވާނަމަ 2020 ޖެނުއަރީ 15ވަނަ ދުވަހުގެ 13:00ގެ ކުރިން ތިރީގައިވާ އެޑްރެހަށް ލިޔުމުން ފޮނުއްވުންއެދެމެވެ.\nމިޕްރޮޖެކްޓާއި ބެހޭގޮތުން ބާއްވާ މަޢުލޫމާތު ދިނުމުގެ ބައްދަލުވުން އޮންނާނީ 2020 ޖެނުއަރީ 16ވަނަ ދުވަހުގެ 13:00 ގައި މިސްކޫލްގައެވެ.\nބީލަން ހުޅުވުން އޮންނާނީ 2020 ޖެނުއަރީ 22ވަނަ ދުވަހުގެ 13:00 ގައި މިސްކޫލްގައެވެ.\nމި ޕްރޮޖެކްޓްގެ ބިޑު ސެކިއުރިޓީގެ ގޮތުގައި 5000.00ރ (ފަސްހާސް ރުފިޔާ) ދިވެހި ރުފިޔާ ހުށަހަޅަންވާނެއެވެ. ބިޑު ސެކިއުރިޓީގެ މުއްދަތަކީ ބިޑު ހުޅުވާ ތާރީޚުން ފެށިގެން 30 ދުވަހެވެ.\nމިޕްރޮޖެކްޓާގުޅޭ ބީލަން ފޮތް ޅައިމަގު ސްކޫލް އޮފީހުން ލިބެންހުންނާނެއެވެ.


ޕްރޮކިއުމަންޓުގެ ކަމެއް ކުރުމަށް ހުއްދަދެވޭ މިންގަނޑުތައް | ދައުލަތުގެ މާލިއްޔަތުގެ ގަވާއިދު\n10.09 ޕްރޮކިއުމަންޓުގެ ކަމެއް ކުރުމަށް ހުއްދަދެވޭ މިންގަނޑުތައް\nޕްރޮކިއުމަންޓުގެ ކަންތައްތައް ކުރުމަށް ހުއްދަދެވޭނެ ފަރާތްތަކާއި، ހުއްދަދެވޭނެ މިންގަނޑު ތިރީގައި ބަޔާންކޮށްފައި މިވަނީއެވެ.\nޒިންމާދާރު ޕްރޮކިއުމަންޓް އޮފިސަރު ނުވަތަ ލިޔުމަކުން ހުއްދަދެވިފައިވާ އޭނާގެ ދަށުގައިވާ މުވައްޒަފަކަށް ޕްރޮކިއުމަންޓުގެ ކަމެއް ކުރުމަށް ހުއްދަދެވޭނީ މި ބާބުގެ ޖަދުވަލު 1 ގައި އެ އޮފިސަރަކަށް ހުއްދަދިނުމަށް ކަނޑައެޅިފައިވާ މިންގަނޑާ އެއްގޮތްވާގޮތުގެ މަތިންނެވެ.\nމާލީޒިންމާދާރުވެރިޔާ ނުވަތަ އޭނަ ހުއްދަދީފައިވާ ފަރާތުން ޕްރޮކިއުމަންޓުގެ ކަމެއް ކުރުމަށް ހުއްދަދެވޭނީ މި ބާބުގެ ޖަދުވަލު 1 ގައި މާލީޒިންމާދާރުވެރިޔާއަށް ހުއްދަދިނުމަށް ކަނޑައެޅިފައިވާ މިންގަނޑާ އެއްގޮތްވާގޮތުގެ މަތިންނެވެ.\nއެ އޮފީހެއްގައި ޤާއިމުކުރެވިފައިވާ ބިޑްކޮމިޓީއަށް ޕްރޮކިއުމަންޓުގެ ކަމެއްގައި ހުއްދަދެވޭނީ މި ބާބުގެ ޖަދުވަލު 1 ގައި ބިޑްކޮމިޓީން ހުއްދަދިނުމަށް ކަނޑައަޅާފައިވާ މިންގަނޑާ އެއްގޮތްވާ ގޮތުގެ މަތިންނެވެ.\nނޭޝަނަލް ޓެންޑަރ ބޯޑަށް ޕްރޮކިއުމަންޓުގެ ކަމެއް ކުރުމަށް ހުއްދަދެވޭނީ، މި ބާބުގެ ޖަދުވަލު 1 ގައި އެ ބޯޑުން ހުއްދަދިނުމަށް ކަނޑައަޅައިފައިވާ މިންގަނޑާ އެއްގޮތްވާ ގޮތުގެ މަތިންނެވެ.\nމި ގަވާއިދުގެ 10.27 ވަނަ މާއްދާގެ (ނ) ގެ ދަށުން، ކުރިޔަށްގެންދާ ޕްރޮކިއުމަންޓްތަކުގައި ވަޒީރުންގެ މަޖިލީހުގެ ނުވަތަ ވަޒީރުންގެ މަޖިލީހުގެ ކޮމިޓީއެއްގެ މަޝްވަރާގެ މަތިން ކުރިޔަށް ގެންދިއުމަށް ނިންމިދާނެއެވެ.


SunOnline: Kulhudhufusheege 40 row house maraamaathu kohdheyne bayaku hoadhan iulaankoffi\nކުޅުދުއްފުށީގެ 40 ރޯހައުސް މަރާމާތުކޮށްދޭނެ ބަޔަކު ހޯދަން އިއުލާންކޮށްފި\nމުހައްމަދު އައުޒަމް 19 Feb 2020, 15:41\nމަރާމާތުކުރަން ހުޅުވާލި މާފަލުހިޔާގެ ރޯހައުސްތައް----ފޮޓޯ: ކޭއޯ\nކުޅުދުއްފުށި ސިޓީގެ މާފަލުހިޔާ ސަރަހައްދުގައި ހަދާފައިވާ 40 ރޯހައުސް މަރާމާތުކޮށްދޭނެ ބަޔަކު ހޯދަން ފެނަކައިން އިއުލާންކޮށްފި އެވެ.\nކުރިން ރައީސް މުހައްމަދު ނަޝީދުގެ ސަރުކާރުގައި މާފަލުހިޔާގައި ހެދި ރޯހައުސްތައް މިހާރު ވަނީ ހަލާކުވެ މަރާމާތަށް ވަރަށް ބޮޑަށްް ބޭނުންވެފަ އެވެ. ނިމިގެން ދިޔަ ރިޔާސީ އިންތިހާބާ ދިމާކޮށް އެ ރޯހައުސްތަކުގެ ތަޅުދަނޑި ވެސް ހަވާލުކުރި އެވެ. ނަމަވެސް އެތަން ވަރަށް ބޮޑަށް މަރާމާތަށް ބޭނުންވެފައި ހުރުމުން މީހުންނަކަށް ނުވަދެވުނެވެ.\nއެ ރޯހައުސްތައް މަރާމާތުކުރަން ހައުސިން މިނިސްޓްރީއާ ފެނަކައިން ހަވާލުކުރީ މިދިޔަ ނޮވެމްބަރުމަހު އެވެ. ތޭވީސް މިލިއަން ރުފިޔާއަށް އެ މަސައްކަތް ހަވާލުކުރީ 190 ދުވަސްތެރޭ ނިންމާ ގޮތަށެވެ.\nނަމަވެސް އެ މަސައްކަތް މިހާތަނަށް ވެސް ފަށައިފައެއް ނުވެ އެވެ.\nފެނަކައިން މިއަދު ކުރި އިއުލާންއެއްގައި ބުނީ ރޯހައުސްތައް މަރާމާތުކުރުމަށް ބިޑްކުރުމަށް މިމަހުގެ 23 އާ ހަމައަށް ވަނީ ހުޅުވާލައިފަ އެވެ.\n"މިއީ ރައްޔިތުންގެ ވަރަށް ބޮޑު ކަންބޮޑުވުމެއް. ހައުސިން މިނިސްޓްރީން ފެނަކައާ ހަވާލުކުރިޔަސް ފެނަކައަކީ މިކަހަލަ މަސައްކަތް ކުރާ ބައެއް ނޫން. އެހެންވީމަ ފެނަކައިން ވެސް މިޖެހެނީ އެހެން ބަޔަކާ ހަވާލުކުރަން. އެހެންކަމުން ރޯހައުސްތައް މަރާމާތުނުކުރެވި އިތުރު ދުވަސްތަކެއް ހަމަދަނީ. އޭގެ ގެއްލުން ހަމަ ރައްޔިތުންނަށް ލިބެނީ،" ކުޅުދުއްފުށީ ކައުންސިލްގެ ރައީސް އަބްދުއްލަތީފް ހަސން ވިދާޅުވި އެެވެ.\nރައީސް ނަޝީދުގެ ސަރުކާރުގައި ކުޅުދުއްފުށީގެ ތިން ސަރަހައްދެއްގައި ރޯހައުސްތައް އެޅުމަށް ހަވާލުކުރި އެވެ. އޭގެ ތެރެއިން މިހާތަނަށް މީހުން އުޅެން ފަށައިފައި ވަނީ ކަނބޯރަނިހިޔާ ސަރަހައްދުގައި ހެދި 25 ރޯހައުސްގައި އެކަންޏެވެ.\nއެސިޓީގެ ބަންޑާރަހިޔާގައި ހަދަން ފެށި 100 ރޯހައުސްގެ މަސައްކަތް ހުއްޓިފައި އޮތް ގޮތަށް އަދި ވެސް އޮތީ އެވެ.\n"ރާނާ ހިޔާކޮށް ސިމެންތި ޖަހާފައި ހުރި ގޮތަށް ހުރީ. އެހެން ގޮސް ވީރާނާވާން ކައިރިވެ ކުރިން ކުރި މަސައްކަތް އަލުން ކުރަން ޖެހޭ ހިސާބުގަ އޮތީ" ކުޅުދުއްފުށީ ކައުންސިލްގެ ރައީސް އަބްދުއް ލަތީފް ހަސަން ވިދާޅުވި އެވެ.\nރައީސް އިބްރާހިމް މުހައްމަދު ސޯލިހު ރިޔާސީ އިންތިހާބަށް ކެމްޕެއިންއަށް ކުޅުދުއްފުއްޓަށް ވަޑައިގެން އެރަށަށް ދިމާވެފައިވާ ބޯހިޔާވަހިކަމުގެ މައްސަލަ ހައްލުކޮށް ފަސޭހަގޮތްތަކެއް ހޯއްދަވައިދެއްވާނެ ކަމަށް ވަނީ ވައުދުވެވަޑައިގެންފަ އެވެ.\nއައްޑޫ-ކުޅުދުއްފުށި ދަތުރުތައް މޯލްޑިވިއަން އިން ފަށަނީ


India gai muslimunnah evves jaaga'eh nei: BJP - vNews.mv\nމުޙައްމަދު އަފްރާޙް 12 April 2019, 23:57\nއިންޑިއާއަށް "އެތެރެވެގެން އުޅޭ މީހުން" އެ ގައުމުން ބޭރުކުރާނެ ކަމަށް ބުނެ އެ ގައުމުގެ ވެރިކަންކުރާ ޕާޓީ، ބީޖޭޕީގެ އިސް ވެރިއަކު ވައުދުވުމުން، ގިނަ ބަޔެއްގެ ނުރުހުމާއި ފާޑުކިޔުންތައް އެ ޕާޓީއަށް އަމާޒުވާން ފަށައިފިއެވެ.\n"ބުދިސްޓުންނާއި، ހިންދޫން، އަދި ސިކުން ނޫން އެހެން ދީންތައް ގަބޫލްކުރާ މީހުންނަށް އިންޑިއާއިން ޖާގައެއް ނުދޭނަން. އެހެން ހުރިހާ ދީންތަކެއް ގަބޫލްކުރާ މީހުން މި ގައުމުން ބޭރު ކުރާނަން،" ބީޖޭޕީގެ ރައީސް އަމީތް ޝާހް، ކެމްޕެއިން ރެލީއެއްގައި ވާހަކަ ދައްކަމުން ބުންޏެވެ.\nމިއީ، އިންޑިއާގައި ދިރިއުޅޭ 150 މިލިއަނަށްވުރެ ގިނަ މުސްލިމުންނަށް އަމާޒުކޮށް ދީފައިވާ ވަރުގަދަ ބަހުގެ ހަމަލާއެއްގެ ގޮތުގައި ގަބޫލްކުރެވެއެވެ.\nބުދިސްޓުންނާއި، ހިންދޫން، އަދި ސިކުން ނޫން އެހެން ދީންތައް ގަބޫލްކުރާ މީހުން އެ ގައުމުން ބޭރުކުރާނީ، "ނެޝަނަލް ރެޖިސްޓްރީ ސިޓިޒެންސް" ގެ ނަން ދީފައިވާ ސިޔާސަތެއް ތަންފީޒުކޮށްގެން ކަމަށް ޝާހް ބުންޏެވެ. އިންޑިއާގެ އައްސާމް ސްޓޭޓްގައި މިދިޔަ އަހަރުގެ ތެރޭގައި މި ސިޔާސަތު ތަންފީޒު ކުރުމުގެ މަސައްކަތްވަނީ ފަށާފައެވެ. އަދި، އެހެން ހުރިހާ ސްޓޭޓްތަކެއްގައިވެސް މި މަސައްކަތް ފެށުމަށް ޝާހްވަނީ ވައުދުވެފައެވެ.\nނަމަވެސް، މި ސިޔާސަތަކީވެސް ގިނަ ބަޔެއްގެ ފާޑުކިޔުމާއި ނުރުހުން އަމާޒުވެފައިވާ ސިޔާސަތެކެވެ. މި ސިޔާސަތުގެ ދަށުން، ކޮންމެ ރައްޔިތަކުވެސް އެންއާރްސީގައި ރަޖިސްޓްރީކުރަން ޖެހެއެވެ.\nއައްސާމްއަކީ، ބެންގާލީ ބަހުން ވާހަކަދައްކާ އެތައް ސަތޭކަ ހާސް މުސްލިމުންނެއް ދިރިއުޅޭ ސްޓޭޓްއެކެވެ. އަދި، އެންއާރްސީ ތަންފީޒުކުރަން ފެށުމުން، އައްސާމްގައި ދިރިއުޅޭ4މިލިއަނަށްވުރެ ގިނަ މުސްލިމުންނަށް، އެ މީހުންގެ ރައްޔިތުކަން ގެއްލެނޭ ކަމަށް ގަބޫލް ކުރެވެއެވެ.\nބީޖޭޕީއަކީ ކުރީއްސުރެވެސް މުސްލިމުންނާއި ދެކޮޅަށް ބަސްބުނުމުގައި ކުރީ ސަފުގައި އުޅޭ ޕާޓީއެކެވެ.\nއިންޑިއާގެ ބޮޑުވަޒީރު ނަރެންދްރަ މޯދީ ގުޖަރާތް ސްޓޭޓްގެ ޗީފް މިނިސްޓަރުގެ މަގާމު ފުރުއްވިއިރު ހިނގި ހަމަނުޖެހުންތަކެއްގައި 1000 އަށްވުރެ ގިނަ މުސްލިމުން މަރުވި ހާދިސާގައި، އޭނާއާއި ދެކޮޅަށް ފިޔަވަޅު އަޅާފައި ނުވުންވެސް މިއީ، އިންޑިއާގެ އެތެރެއިންނާއި ބޭރުގެ ފާޑުކިޔުންތައް އަމާޒުވި ކަމެކެވެ.\nއަދި، 2014 ވަނަ އަހަރު އޭނާ އިންޑިއާގެ ބޮޑުވަޒީރުގެ މަގާމާއި ހަވާލުވެ ވަޑައިގަތުމަށްފަހު، ބީޖޭޕީގެ އިސް ލީޑަރުންގެ ފަރާތުން މުސްލިމުންނާއި ދެކޮޅަށް ދޭ ބަހުގެ ހަމަލާތައް އިތުރުވެފައިވާކަން ފާހަގަވެއެވެ.\nމީގެ އިތުރުން، ބީޖޭޕީގެ މިފަދަ ބަހުގެ ހަމަލާތަކާއި ދެކޮޅަށް ބަސްބުނާ ފަރާތްތަކަކީ "ގައުމާއި ދެކޮޅު" ބައެއްގެ ގޮތުގައި ބީޖޭޕީން ދެކެއެވެ. އަދި، އެއީ "ޕާކިސްތާނަށް ވާގިވެރިވާ" ބައެއްގެ ގޮތުގައި ގަބޫލްކުރެއެވެ. ބީޖޭޕީގެ މި ސިޔާސަތަށް ފާޑުކިޔަމުން ނޫސްވެރިއެއް އަދި "އަރލީ އިންޑިއަންސް" ކިޔާ ފޮތުގެ ލިޔުންތެރިޔާ ޓޯނީ ޖޯސެފް ބުނީ، އެ ޕާޓީއަކީ "ނާޒީ" ސިޔާސަތުތަކަށް ތާއީދުކުރާ ޕާޓީއެއް ކަމަށެވެ.\nބީޖޭޕީގެ މި ސިޔާސަތަށް އިންޑިއާގެ އިދިކޮޅު ފަރާތްތަކުންވެސް ވަނީ ބަހުގެ ހަމަލާތައް އަމާޒުކޮށްފައެވެ. އާމް އާދްމީ ޕާޓީގެ ތަރުޖަމާނު ޕްރީތީ ޝަރްމާ މެނަން ބުނީ، "ބީޖޭޕީއިން މަސައްކަތް ކުރަނީ އިންޑިއާގެ އާބާދީގެ ބޮޑު ބަޔަކާއި ދެކޮޅަށް ފިޔަވަޅު އަޅަން" ކަމަށެވެ. އަދި، ބީޖޭޕީން ފަހަރުގައި "ގަތުލުއާންމެއް" ހިންގައިގެން މުސްލިމުންގެ އާބާދީ ނެތިކޮށްލަން ރާވަމުން ގޮސްދާނެ ކަމަށްވެސް އޭނާ ސިފަކުރިއެވެ.\nކޮންގްރެސް ޕާޓީއިންވެސް ޝާހްގެ މި ބަސްތަކަށްވަނީ ރައްދު ދީފައެވެ. "މިއީ ބީޖޭޕީއިން ބޭނުންވާ އިންޑިއާއަކީ. އެއްވެސް އެއްބައިވަންތަކެއް ނެތް، އެއްބަނޑުއެއްބަފާ ކަމެއް ނެތް ގައުމެއް އެ ޕާޓިން ބޭނުންވަނީ. ގާނޫނު އަސާސީއަށް ހުރުމަތްތެރިކޮށް ނުހިތާނެ ކަމަށާއި، ގައުމު ބައިބައިކޮށްލުމުގައި ފަހަތަށް ނުޖެހޭނެކަން ފާޅުގައި ހާމަކުރަމުން އެދަނީ. މި ފަދަ ހަތުރުވެރިކަމުން މި ގައުމު ސަލާމަތް ކުރަންޖެހޭ،" ކޮންގްރެސް ޕާޓީއިން ކުރި ޓްވީޓެއްގައި ބުނެފައިވެެއެވެ.


pilotunnai Cabin Crew Innah Cancer Jehumuge Furusathu Bodu - Vaguthu\nޕައިލެޓުންނާއި ކެބިން ކުރޫއިންނަށް ކެންސަރު ޖެހުމުގެ ފުރުސަތު ބޮޑު\nޕައިލެޓުންނާއި ކެބިން ކުރޫއިންނަށް ކެންސަރު ޖެހުމުގެ ފުރުސަތު ބޮޑު ކަމަށް ފަހުގެ ހޯދުންތަކުން ދައްކައިފިއެވެ.\nއެގޮތުން އެމީހުންނަށް ކެންސަރު ޖެހުމުގެ ފުރުސަތު ބޮޑުވަނީ އުޅެން ޖެހޭ ވަޒީފާގެ ގޮތުން ގިނަ އިރު މަތީގައި އުޅެން ޖެހުމުގެ ސަބަބުންނެވެ.\nއަދި އެކަމުގެ ސަބަބުން ސިއްހަތަށް އެތަކެއް ގޮތަކުން ގެއްލުންވާ ކަމަށްވެސް ސައިންސްވެރިން ބުނެއެވެ.\nކެނެޑާގެ ސައިންސްވެރިންގެ ޓީމަކުން ވަނީ މިކަން ކަށަވަރު ކުރުމަށް 5000 ވުރެއް ގިނަ ކެބިން ކުރޫއިން ބޭނުންކޮށްގެން ތަހުލީލެއް ކޮށްފައެވެ. އެ ތަހުލިލުގެ ނަތީޖާ ދައްކާގޮތުން ކެބިން ކުރޫއިންނަށް އުރަމަތީގެ ކެންސަރު ޖެހުމުގެ ފުރުސަތު 50 އިންސައްތައަށް އިތުރުވެއެވެ. އަދި ރަހިމުގެ ކެންސަރު ޖެހުމުގެ ފުރުސަތު 74 އިންސައްތައަށް އިތުރުވެއެވެ.\nކެބިން ކުރޫއިންނާއި ޕައިލެޓުންނަށް ކެންސަރު ޖެހުމުގެ ފުރުސަތު ބޮޑުވާ މައިގަނޑު ސަބަބަކީ ހަށިގަނޑަށް ނުރައްކާ ކުރާ ރޭޑިއޭޝަން ތަކާއި ވަޒީފާގެ ގޮތުން ކެއުމުގެ އާދަތަކާއި ނިދުމުގެ އާދަތަކަށް އަންނަ ނޭދެވޭ ބަދަލެވެ.\nއަދި ކެބިން ކުރޫއިންނާއި ޕައިލެޓުނަށް އުރަމަތީގެ ކެންސަރާއި ގޮހޮރުގެ ކެންސަރުގެ އިތުރުން ހަމުގެ ކެންސަރާއި އަނގައިގެ ކެންސަރު ޖެހުމަށްވެސް މަގުފަހިވެއެވެ.\nއެހެންކަމުން ކެންސަރުން ސަލާމަތްވުމަށް ރޭޑިއޭޝަން ޑޯޒް ނުވަތަ ރޭޑިއާސަންގެ ނުރައްކަލުން ސަލާމަތްވާނެ ގޮތްތަށް ބަލުން މުހިންމެވެ. އަދި ދިރިއުޅުމުގެ އާދަތަށް ބަރާބަރަށް ރޭވުމާއި އެކު ގަޑިން ގަޑިއަށް ކެއިން ބުއިމާއި ހަމަ ނިދި ނިދުމަށް އިސްކަން ދިނުމަކީވެސް ކެންސަރު ޖެހުމުން ދުރުކޮށްދޭ ކަމެކެވެ. އަދި ދަތުރު ނިންމާފައި އައިސް ސާފުތާހިރު ވުމަކީވެސް ދުޅަހެޔޮ ސިއްހަތެއްގައި ހުރުމަށް އެހީވެދޭނެ ކަމެކެވެ.\nޖުލައި 4, 2018 12:41\nއަސްލުތީކީ ނޫން ވާ ގޮތަކީ އުރަމަތީ ކެންސަރާ ރަހިމް ގެ ކެންސަރާ ޖެހެނީ އުޅެން ވާ ގޮތަ ނޫޅޭތީ\nޖުލައި 4, 2018 14:22\nތެދު ވާހަކައެއް ތިބުނީ\nޖުލައި 5, 2018 11:03\nޢަންހެނުންނާއި ފިރިހެނުންންށްވެސް ކެންސްރު\nޖެހުމުގެ ފުރުސަތު ވަރަށްބޮޑު މިހާރުވެސް ވަރަށްގިނަމީހުންން ވަނާ ކެންސަރު ޖެހިފަ


ޒިޔާދަށް ކުރާ ދައުވާގެ އަޑުއެހުންތައް ނިންމާލައިފި\nޒިކްރާ މިސްކިތް 10 ބުރިއަށް ހެދުމަށް އެއްބަސްވުމުގައި ސޮއިކުރުމަށް ބޭއްވި ރަސްމިއްޔާތުގައި ޑރ. ޒިޔާދު (ވ)ގައި -- ފޮޓޯ: އަވަސް\nކުރީގެ އިސްލާމިކް މިނިސްޓަރު ޑރ. އަހްމަދު ޒިޔާދު ބާގިރުގެ މައްޗަށް ދައުލަތުން ކުރާ ދައުވާގެ އަޑުއެހުންތައް މިއަދު ނިންމާލައިފި އެވެ.\nޒިޔާދާއި އިސްލާމިކް މިނިސްޓްރީގެ ކުރީގެ އެންޑޯސްމަންޓް ސެކްޝަންގެ ވެރިޔާ އިބްރާހީމް އަބްދުﷲ ސައީދުގެ މައްޗަށް ދައުލަތުން ކުރަނީ ރަސްމީ ހައިސިއްޔަތު ނަހަމަ ގޮތުގައި ބޭނުންކުރުމުގެ ދައުވާ އެވެ.\nމި ދައުވާ އުފުލާފައިވަނީ ޒިޔާދު އިސްލާމިކް މިނިސްޓަރު ކަމުގައި ހުންނެވި ދުވަސްވަރު ޒިކުރާ މިސްކިތް ހުރި ބިމުގައި 10 ބުރީގެ އިމާތާރެއް އަޅައި އޭގެތެރެއިން ހަ ބުރި އެސްޖޭ ކޮންސްޓްރަކްޝަނަށް އަދި ހަތަރު ބުރި ދައުލަތަށް ލިބޭ ގޮތަށް ޕްރޮޕޯސަލްގައި އޮއްވާ ދައުލަތަށް ތިން ބުރި އަދި އެސްޖޭ ކޮންސްޓްރަކްޝަނަށް ހަތް ބުރި ލިބޭ ގޮތަށް އެއްބަސްވުން ހެދި މައްސަލާގަ އެވެ. އެއްބަސްވުމުގައި ހައެއްގެ ބަދަލުގައި ހަތެއް އޮތީ ލިޔުމުގެ ކުށަކުން ކަމަށް ޒިޔާދުގެ ފަރާތްޕުޅުން ކުރީގެ އަޑުއެހުމެއްގައި ވަނީ ވިދާޅުވެފަ އެވެ.\nދައުލަތަށް ގެއްލުންވާ ގޮތަށް އެސްޖޭ ކުންފުންޏަށް އެކުއިޓީގެ ގޮތުގައި 30 މިލިއަން ރުފިޔާ ދައްކާފައިވާ ކަމަށްވެސް ދައުވާގައިވެ އެވެ.\nމިމައްސަލާގައި ކްރިމިނަލް ކޯޓުގައި މިއަދު ބޭއްވި އަޑުއެހުމުގައި އޮތީ ހުލާސާ ބަޔާން އިއްވުމެވެ. މައްސަލަ ބައްލަވަމުން ގެންދަވާ ގާޒީ މުހައްމަދު މިސްބާހު ވަނީ 30 ދުވަހުގެ ތެރޭގައި ހުކުމް ކުރުމަށް ނިންމަވާފަ އެވެ.\nޒިޔާދުގެ މައްޗަށް މިދިޔަ އަހަރުގެ ސެޕްޓެމްބަރު މަހުގެ ތެރޭގައި ކުރި ދައުވާ ނިންމުން ލަސްވެގެން ޒިޔާދުގެ ވަކީލް ނޫރުއްސަލާމް މީގެ ކުރީގެ ޝަރީއަތުގެ މަޖިލީހެއްގައި ކަންބޮޑުވުން ވެސް ފާޅުކުރައްވާފައިވެ އެވެ.\nއަންހެނުންނާއި ކުޑަކުދިންނަށް ޚާއްސަ ސެންޓަރެއް ޓްރީ ޓޮޕް ހޮސްޕިޓަލުން ހުޅުވައިފި\nޒިޔާދުގެ މައްޗަށް ކުށް ސާބިތުވެއްޖެނަމަ އެއް އަހަރާއި ހަ މަހުގެ ޖަލު ހުކުމެއް އަންނާނެ އެވެ.\nރައީސް ޔާމީންގެ ވެރިކަމުގައި އެސްޖޭ ކޮންސްޓްރަކްޝަނާ އެކު ހެދި އެއްބަސްވުން ބާތިލްކޮށްލީ މިސަރުކާރުގަ އެވެ. އެކަމާ ގުޅިގެން އެސްޖޭ އިން ވަނީ ގެއްލުމުގެ ބަދަލު ހޯދަން ކޯޓަށް މައްސަލަ ވެސް ހުށަހަޅާފަ އެވެ.


Electric mini bahuge hidhumaiy fashanee\nމާލޭ ސަރަހައްދުގައި އިލެކްޓްރިކް ބަހުގެ ހިދުމަތް ފެށުމުގެ އެއްބަސްވުމުގައި ސޮއިކުރުމުގެ ރަސްމިއްޔާތުގެ ތެރެއިން --- ފޮޓޯ: އެންވަޔަރަމަންޓް މިނިސްޓްރީ\nމާލޭ ސަރަހައްދުގައި އިލެކްޓްރިކް ބަހުގެ ހިދުމަތް ދޭން ފެށުމަށް ތައްޔާރުވުމުގެ ގޮތުން އެންވަޔަރަންމަންޓް މިނިސްޓްރީއާއި ޓްރާންސްޕޯޓް މިނިސްޓްރީއާއި ދެމެދު އެއްބަސްވުމެއްގައި ސޮއި ކޮށްފި އެވެ.\nއެންވަޔަރަންމަންޓް މިނިސްޓްރީގައި މިއަދު ބޭއްވި ރަސްމިއްޔާތުގައި އެ މިނިސްޓްރީގެ ފަރާތުން އެއްބަސްވުމުގައި ސޮއިކުރެއްވީ މިނިސްޓަރު އާމިނަތު ޝައުނާ އެވެ. ޓްރާންސްޕޯޓް މިނިސްޓްރީގެ ފަރާތުން ސޮއިކުރެއްވީ މިނިސްޓަރު އައިޝަތު ނަހުލާ އެވެ.\nމިރަސްމިއްޔާތުގައި ވާހަކަފުޅު ދައްކަވަމުން މިނިސްޓަރު ޝައުނާ ވިދާޅުވީ މިއަދު ސޮއި ކުރެވުނު އެއްބަސްވުމާ އެކު ތެޔޮ އަންދައިގެން ދަތުރުފަތުރު ކުރަމުން އައި އައުން ބަދަލުވެގެންދާނެ ކަމަށެވެ. އަދި 2030ގެ ނިޔަލަށް ނެޓް ޒީރޯއަށް ވާސިލުވުމަށް ހިފާފައިވާ އަމާޒަށް ދިއުމަށް މިއަދަކީ ވެސް މުހިއްމު ފިޔަވަޅެއް އެޅުނު ދުވަހެއް ކަމަށެވެ.\n"ދަތުރުފަތުރުކުރުމުގައި ރާއްޖެއިން ތެލަށް ބަރޯސާވެފައިވާ މިންވަރު މިއާ އެކު ބަދަލުވެގެންދާނެ." ޝައުނާ ވިދާޅުވި އެވެ.\nޓްރާންސްޕޯޓް މިނިސްޓަރު ނަހުލާ ވިދާޅުވީ ގައުމުގެ ތަރައްގީއަށް ސަރުކާރުން ކުރާ މަސައްކަތްތަކުގެ ދަށުން އެ މިނިސްޓްރީން ކުރާ އެންމެ އުނދަގޫ އެއް މަސައްކަތަކީ މިނީބަސް ގެނައުން ކަމަށެވެ. އަދި މިނީ ބަހުގެ މަސައްކަތް ފެށުމުން ފާޑުކިޔާ މީހުންގެ ވިސްނުން ބަދަލުވެގެންދާނެ ކަމަށް އުއްމީދު ކުރައްވާ ކަމަށެވެ.\nނަހުލާ ވިދާޅުވީ އެއްގަމުގެ ދަތުރުފަތުރަކީ ތިމާވެށްޓާ ރައްޓެހި ނިޒާމަކަށް ހެދުމަށް މަސައްކަތް ކުރައްވާ ކަމަށެވެ. އަދި މި ޕްރޮޖެކްޓާ އެކު ކޮންސަލްޓެންޓެއް ލިބިގެންދާނެ ކަމަށެވެ.\n"އުއްމީދަކީ ރާއްޖޭގެ ވެއްޓަށް މީގެ ސަބަބުން ކުރާ އަސަރު ދެނެގަނެ ކުރިއަށް އޮތް ތަނުގައި މިކަން އިތުރަށް ތަރައްގީ ކުރުމަށް އިތުރު އެހީ ލިބިގެންދާނެ ކަމަށް." ނަހުލާ ވިދާޅުވި އެވެ.\nމިއަދު ސޮއި ކުރި އެއްބަސްވުމުގެ ދަށުން ގްލޯބަލް އެންވަޔަރަންމަންޓް ފެސިލިޓީގެ އެހީގައި މާލޭގައި ދުއްވުމަށް އިލެކްޓްރިކް މިނީ ދެ ބަސް ގެނަންނާނެވެ. އަދި ބަސްތައް ޗާޖުކުރުމަށް ބޭނުންވާ ޗާޖާ ސްޓޭޝަނެއް ވެސް ގާއިމުކުރާނެ އެވެ. މި ހިދުމަތް ފެށޭނީ އަންނަ އަހަރުގެ މެދެއްހާ ހިސާބުގައި ކަމަށް އެންވަޔަރަންމަންޓް މިނިސްޓްރީން ބުނެ އެވެ. އަދި ހުޅުމާލޭގައި އާންމުން ބޭނުންކުރުމަށް 200 ބައިސްކަލް ވެސް ވަނީ ހޯދާފަ އެވެ.\nތިމާވެށި ބަސް ދަތުރުތައް މާލޭ ސިޓީ + އީޕީއޭ މިނިސްޓްރީ އޮފް ޓްރާންސްޕޯޓް އެންޑް ސިވިލޭވިއޭޝަން މިނިސްޓްރީ އޮފް އެންވަޔަރަންމެންޓް


Heyo lafaa dharin libumah takai balive inumunsure heyo amaluthah kurun mathee dhemi hunah jehey ހެޔޮލަފާ ދަރިން ލިބުމަށްޓަކައި ބަލިވެއިނީންސުރެ ހެޔޮ އަމަލުތައް ކުރުންމަތީގައި ދެމިތިބެންޖެހޭ – Ilm Heyo lafaa dharin libumah takai balive inumunsure heyo amaluthah kurun mathee dhemi hunah jehey\nހެޔޮލަފާ ދަރިން ލިބުމަށްޓަކައި މައިމީހާ ދަރިފުޅަށް ބަލިވެއިނީންސުރެ ހެޔޮ އަމަލުތައް ކުރުންމަތީގައި ދެމިތިބެންޖެހޭނެ ކަމަށް މަޝްހޫރު ދީނީ ޢިލްމުވެރިޔާ ފަޟީލަތުއްޝައިޚް އިލްޔާސް ޙުސައިން ވިދާޅުވެއްޖެއެވެ.\nޝައިޚް އިލްޔާސް ވިދާޅުވީ ” ދަރިން ރަނގަޅު ގޮތުގައި ތަރުބިއްޔަތު ނުކުރެވުމުގެ މައްސަލައަކީ މުޖުތަމައުގައި މިހާރު އޮތް އެންމެ ބޮޑު މައްސަލަ ކަމަށާއި އެ މައްސަލަ ކުރިމަތިވެފައިވަނީ ވަރަށް ގިނަ ސަބަބުތައް މެދުވެރިވެގެން ކަމަށެވެ. ސަބަބުތަކުގެ ތެރޭގައި މައިންބަފައިންގެ އަމަލުތަކާއި ތައުލީމީ މަންހަޖު ހިމެނޭ”.\nޝައިޚް އިލްޔާސް އިތުރަށް ވިދާޅުވީ ” ދަރިންނަށް ބަލިވެ އިނީންސުރެ މައިންނަކީ ނަމާދުކޮށް ރަނގަޅުގޮތުގައި ދިރިއުޅޭ ބައަކަށް ވާންޖެހޭނެ ކަމަށެވެ. ހަމައެފަދައިން ބައްޕައިންނަކީ އަނބިންނަށް އަޅައިލާ، އޯގާތެރި ބައަކަށް ވާންޖެހޭނެ ކަމަށެވެ. އަދި މާތް ﷲ އެންގެވި ގޮތުގައި ހަލާލުމަސައްކަތްކޮށް ހަލާލުގޮތުގައި ލިބޭ އާމްދަނީން ތިމާއަށާއި އަނބިމީހާއަށް ޚަރަދުކުރާ މީހަކަށްވެސް ވާންޖެހޭނެ ކަމަށް”.\nޝައިޚް އިލްޔާސް ވިދާޅުވީ ” އާންމު މަސްތަކުގައި ނަމާދު ނުކުރެވޭ ދުވަސްތަކެއް ކޮންމެ މަހަކު މައިންނަށް އައިނަމަވެސް ބަލިވެއިނުމާއިއެކު ކޮންމެ ދުވަހަކީވެސް ނަމާދުކުރެވޭ ދުވަހެއް ކަމަށެވެ. އެކަން އެގޮތަށް މާތް ﷲ މިންވަރުފުޅު ކުރައްވަވާފައިވަނީ ވީހައި ގިނައިން ނަމާދުކޮށް ހެޔޮ އަމަލުތައް ކުރުން. ނަމާދުކޮށް ހެޔޮ އަމަލުތައް ގިނަކޮށް ތިމާއަށް ލިބެންއުޅޭ ދަރިފުޅަށް ބާއްޖެވެރިކަން އެދި ދުޢާކުރުންމަތީގައި ދެމިތިބޭނަމަ ލިބޭ ދަރިންނަކީ ބަސް އަހާ، ކިޔަމަންތެރި ލޮލަށް ފިނިކަން ގެނެސްދޭ ދަރިންނަށް ވެގެންދާނެ”.


Boa koh vaare vehi male'ge sarahahdhuthakugai fenboduvehjje\nބޯކޮށް ވާރޭ ވެހި މާލޭގެ ސަރަހައްދުތަކުގައި ފެންބޮޑުވެއްޖެ\nއައިޖީއެމްއެޗް ކައިރީ ފެންބޮޑުވެފައި ފޮޓޯ: އެމްއެންޑީއެފް\nރޭ ދަންވަރުން ފެށިގެން މާލެއަށް ބޯކޮށް ވާރޭ ވެހި ބައެއް މަގުތަކުގައި ފެންބޮޑުވެއްޖެ އެވެ.\nމާލެ އަށް މޫސުން ގޯސްވީ ރޭ ދަންވަރު 1:30 ގެ ފަހުންނެވެ. އެމްއެންޑީއެފުން ބުނީ، މާލެ އަށް ބޯކޮށް ވާރޭ ވެހި ބައެއް މަގުތަކަކުގައި ފެން ބޮޮޑުުވެފައިވާ ކަމަށެވެ. އަދި ފެން ހިއްކުމުގެ މަސައްކަތް ސިފައިން ކުރަމުން އަންނަ ކަމަށް ބުންޏެވެ.\nމާލޭގައި ފެން ބޮޑުވެފައިވަނީ ބޯކޮށް ވާރޭ ވެހިއްޖިއްޔާ އާއްމުކޮށް ފެންބޮޑުވާ، އައިޖީއެމްއެޗް ކައިރީ އަދި މާފަންނު ސްޓޭޑިއަމް ކައިރި އެވެ. މީގެ އިތުރުންވެސް މަޖީދީ މަގާއި ބައެއް ސަރަހައްދުތަކުގައި ފެން ބޮޑުވެފައިވެ އެވެ.\nވިއްސާރަވެ މާލެ އަށް އައި ކޮޅިގަނޑުގައި ފަރިދީ މަގުގައި ހުންނަ ޑީބްލޫ މެރިން ފިހާރަ އިމާރާތެއްގެ ބެލްކަނިން ބައެއް ކުދިކުދިވެގެން ވަނީ ވެއްޓިފަ އެވެ.\nބެލްނަނިން ބައެއް ވެއްޓުނު އިމާރާތް ފޮޓޯ: އެމްވީ ކްރައިސިސް\nމޫސުމާ ބެހޭ އިދާރާއިން ލަފާ ކުރާ ގޮތުގައި، މެދުރާއްޖެ ތެރޭގެ އަތޮޅުތަކަށް ގުގުރުމާ އެކު ވިއްސާރަކޮށް ބައެއް ރަށްތަކަށް ބޯކޮށް ވާރޭވެހޭނެ އެވެ. އަދި ބައެއް ރަށްރަށަށް އުދަ އެރުވެސް އެކަށީގެންވާ ކަމަށް ވެސް މެޓް އޮފީހުން ބުންޏެވެ.\nއަދި، މެޓް އޮފީހުން ވަނީ ދެ ސަރަހައްދަކަށް ޔެލޯ އެލާޓް ނެރެފަ އެވެ. ހދ އަތޮޅުން އދ އަށާއި ގއ އަތޮޅުން އައްޑޫ ސިޓީ އަށް ޔެލޯ އެލާޓް ނެރެފައިވާ އިރު ދެކުނުގެ އަތޮޅުތަކަށް ވައިޓް އެލާޓް ނެރެފައި ވެ އެވެ.\nވާރޭ ވެހި ފެންބޮޑުވި ސަހަރައްދުތަކުން ފެން ހިންދުމުގެ މަސައްކަތް ސިފައިން ދަނީ ކުރަމުން އެވެ.\nއެމްއެންޑީއެފް މޫސުން މާލޭ ސިޓީ\nމާލޭގައި ފެންބޮޑުވާ ހަނދާން އާވެއްޖެ!\nމާލޭ ބަނދަރުގައި އިންޑިއާގެ މަނަވަރެއް


Pfizer aai Sinopharm vaccine ah huhdha dheefi\nޗައިނާގެ ސިނޯފާމާއި ފައިޒާ-ބަޔޯންޓެކް ވެކްސިން ރާއްޖޭގައި ބޭނުން ކުރުމުގެ ހުއްދަ މޯލްޑިވްސް ފުޑް އެންޑް ޑްރަގް އޮތޯރިޓީ (އެމްއެފްޑީ) އިން ދީފިއެވެ.\nރާއްޖެއިން ދެ ވެކްސިނަށް ހުއްދަ ދީފައި ވަނީ އެމަޖެންސީކޮށް ބޭނުން ކުރާށެވެ. ހެލްތު އެމަޖެންސީ އޮޕަރޭޝަން ސެންޓަރުގެ ތަރުޖަމާނު ޑރ. ނަޒްލާ ރަފީގް ވިދާޅުވީ، ސިނޯފާމް ޖަހަން ހުއްދަ ދީފައި ވަނީ 18 އަހަރާއި 60 އަހަރާ ދެމެދުގެ މީހުނެވެ.\nމި ދެ ވެކްސިނުގެ ތެރެއިން ސިނޯފާމް ވެކްސިނަކީ އީޔޫގެ ހުއްދަ ނުލިބޭ ވެކްސިނަށް ވުމުން ގިނަ ކަންކަމަށް ބަލާފައިވެ އެވެ. އެ ގޮތުން ކުންފުނީގެ މައުލޫމާތާއި ދުނިޔޭގައި އެ ވެކްސިނަށް ހުއްދަ ދިން ގައުމުތަކާއި ވެކްސިން އުފައްދާ ކުންފުނީގެ ފެންވަރު ހިމެނެ އެވެ.\n"ފައިޒާ އަދި ސިނޯފާމް ވެކްސިނަށް މޯލްޑިވްސް ފުޑް އެނޑް ޑްރަގް އޮތޯރިޓީ އިން އެމަޖެންސީ ޔޫޒް އެޕްރޫވަލް ދީފައި މިވަނީ. މި ދެ ވެކްސިނަށް އެޕްރޫވަލް ދިނުމުގައި ވެސް މި ބަލާފައި ވަނީ ވަކި ކަހަލަ ކަންތައްތަކަކަށް... ސައިނޯފާމް ވެކްސިނަށް ހުއްދަ ދިނުމުގައި ވަރަށް ބައިވަރު ކަންތައްތަކަށް ބަލަން ޖެހުުނު. އެއީ އީޔޫ އަށް އެޕްރޫފަލް ލިބިފައި ނުވާ އެއްޗަަކަށް ވާތީ." އެމްއެފްޑީއޭގެ ޑިރެކްޓަރު ޖެނެރަލް އައިޝަތު މުހައްމަދު މިއަދު ވިދާޅުވި އެވެ.\nސިނޯފާމް ވެކްސިނަށް އީޔޫއިން ވަރަށް އަވަހަށް އެޕްރޫވަލް ދޭން ވަނީ ނިންމާފަ އެވެ.\nކޮވިޑް-19 އެޗްޕީއޭ ކޮވިޑް-19 އިގެ ބަލާއާފާތް + ކޮވިޑް ވެކްސިން ފައިޒާ ބަޔޯންޓެކް


City Gai Mihiree Ufalun, Club Dhookollan Hiyaaleh Nukuran: Laporte - Vaguthu\nސިޓީގައި މިހިރީ އުފަލުން، ކްލަބު ދޫކޮށްލަން ހިޔާލެއް ނުކުރަން: ލަޕޯޓް\nކުރިއަށް އޮތް ދެ އަހަރު ޔޫރަޕްގެ މުބާރާތްތަކުގައި ނުކުޅެވޭ ގޮތަށް މެންޗެސްޓާ ސިޓީ ސަސްޕެންޑްކޮށްފައިވީ ނަމަވެސް މި ސީޒަނަށްފަހު އެ ކްލަބު ދޫކޮށްލުމުގެ ހިޔާލެއް ނުގެންގުޅޭ ކަމަށް ޑިފެންޑަރު އައިމެރިކް ލަޕޯޓް ބުނެފިއެވެ.\nފްރާންސްގެ ޑިފެންޑަރު މިހެން ބުނީ އިންގްލަންޑުގެ ދަ ޓައިމްސް ނޫހަށް ދިން ހާއްސަ އިންޓަވިއުއެއްގައެވެ.\nފައިނޭންޝިއަލް ފެއާޕްލޭ (އެފްއެފްޕީ)ގެ އުސޫލުތަކާ ހިލާފުވެފައި ވާތީ އާއި ކްލަބް ލައިސަންސިންގައި މަކަރު ހަދާފައި ވާތީ ކުރިއަށް އޮތް ދެ އަހަރު ޔޫރަޕްގެ މުބާރާތްތަކުގައި ނުކުޅެވޭ ގޮތަށް ސިޓީ ސަސްޕެންޑް ކުރަން ޔުއެފާ އިން ނިންމީ މިދިޔަ ފެބްރުއަރީ މަހުގައެވެ. ސަސްޕެންޑްކުރުމުގެ އިތުރުން ޔުއެފާ އިން ވަނީ 30 މިލިއަން ޔޫރޯ އިން އެ ޓީމު ޖޫރިމަނާ ވެސް ކޮށްފަ އެވެ. މިހާރު އޮތްގޮތުން ސިޓީގެ މި އަދަބު ތަންފީޒުކުރަން ފަށާނީ އަންނަ ސީޒަނުން ފެށިގެންނެވެ.\nސިޓީގެ ސަސްޕެންޝަނުގެ ސަބަބުން އެ ޓީމަށް ކުޅެމުން އަންނަ ގިނަ ތަރިން ކްލަބު ދޫކޮށްލާނެ ކަމަށް ފުޓްބޯޅަ ދިރާސާކުރާ ފަރާތްތަކުން ބުނެއެވެ. ޗެމްޕިއަންސް ލީގަކީ ކޮންމެ ކުޅުންތެރިއަކުވެސް އެންމެ ކުޅޭ ހިތްވާ ކްލަބު ފުޓްބޯޅަ މުބާރާތެވެ. ޔުއެފާގެ ނިންމުން ސިޓީން އިސްތިއުނާފު ނުކޮށްފިނަމަ އެ ކްލަބަށް ދެން އެންމެ އަވަހަށް ވެސް ޔޫރަޕްގެ މުބާރާތްކުގައި ވާދަކުރުމުގެ ފުރުސަތު ލިބިގެންދާނީ 2023-24 ވަނަ ސީޒަނުގައެވެ.\nސިޓީ ދޫކޮށް ޗެމްޕިއަންސް ލީގުގައި ކުޅޭ އެހެން ބޮޑެތި ކްލަބުތަކަށް ބަދަލުވާން އުޅޭކަމަށް އަޑު އަރާފައިވާ ކުޅުންތެރިންގެ ލިސްޓުގައި ލަޕޯޓް ވެސް ހިމެނެއެވެ. ސްޕެއިންގެ ވަރުގަދަ ދެ ބާރު ކަމަށްވާ ބާސެލޯނާ އަދި ރެއާލް މެޑްރިޑުގެ އިތުރުން ފްރާންސްގެ ޕީއެސްޖީން ވެސް އަންނަނީ އުމުރުން 25 އަހަރުގެ ކުޅުންތެރިޔާ އަށް ފާރަލަމުންނެވެ. އެހެންނަމަވެސް ލަޕޯޓް ހުރީ ސިޓީ ދޫކޮށްލާ ވިސްނުމެއްގައެއް ނޫނެވެ. ދަ ޓައިމްސްއާ ވާހަކަ ދައްކަމުން ލަޕޯޓް ބުނީ ސަސްޕެންޝަނުގެ ސަބަބުން ޗެމްޕިއަންސް ލީގުގައި އަންނަ ސީޒަނުގައި ނުކުޅެވޭނަމަ ދެރަވާނެ ކަމަށާއި އެކަން އެގޮތަށް ވިޔަ ނުދިނުމަށް ސިޓީގެ މެނޭޖްމަންޓުން މިހާރުވެސް ގަދަ އަށް މަސަތްކަތް ކުރަމުން އަންނަ ކަމަށެވެ.\n" އަހަރެމެން މި އަންނަނީ ޔުއެފާގެ ފައިނަލް ޖަވާބަށް އިންތިޒާރު ކުރަމުން. ހަގީގަތުގައިވެސް ވަރަށް ދެރަ ކަމެއް މިއީ ޗެމްޕިއަންސް ލީގުގައި އަހަރެމެންނަށް ނުކުޅެވޭނަމަ. ޔޫރަޕްގައި ނުކުޅެވުނެއްކަމަކު އަހަރެން ބޭނުމެއް ނޫން ސިޓީ ދޫކޮށްލަން. މި ކްލަބުގައި މިހިރީ ވަރަށް އުފަލުން. އަހަރެމެން މިދިޔަ ދެ އަހަރު ތެރޭ މުޅިއެކު 8 ތައްޓެއް ކާމިޔާބުކޮށްފިން. ވަރަށް ރީތި އަދި ކާމިޔާބު ފުޓްބޯޅައެއް ސިޓީން ކުޅެމުން މިދަނީ. އެހެންކަމުން ކްލަބު ދޫކޮށް ދާން އެދި އަހަރެން ވަކި މަޖުބޫރެއް ނުކުރާނަން މެނޭޖްމަންޓަށް، " ލަޕޯޓް ބުންޏެވެ.\nސިޓީ އަށް މި އައި އަދަބާ ގުޅިގެން އެ ޓީމުގެ ކޯޗު ޕެޕް ގާޑިއޯލާގެ މުސްތަގުބަލާ މެދު ވެސް ވަނީ ސުވާލު އުފެދިފަ އެވެ. ގާޑިއޯލާ ހޯދަން އޭނާގެ ކުރީގެ ކްލަބް ބާސެލޯނާ އާއި އިޓަލީގެ ޗެމްޕިއަން ޔުވެންޓަސް އިން މަސަތްކަތް ކުރަމުން އަންނަ ނަމަވެސް އޭނާ ވަނީ ސިޓީގައި މަޑުކުރަން ބޭނުންވާ ކަމަށް މީޑިއާގައި ތަކުރާރުކޮށް ބުނެފައެވެ.\nސިޓީގެ ސަސްޕެންޝަނުގެ މައްސަލަ އެ ޓީމުން ކޯޓް އޮފް އާބިޓްރޭޝަން ފޯ ސްޕޯޓްސް (ސީއޭއެސް)ގައި އެޕީލް ކުރާނެ ކަމަށް ބެލެވެ އެވެ. މިކަމާ ގުޅޭގޮތުން އެ ކްލަބުން ބުނީ، ޔުއެފާގެ މި އަދަބު އަންނާނެކަން ކުރިން ވެސް ބެލެވިފައިވާ ކަމަށާއި ކުރިން ވެސް ބުނިގޮތަށް އެ ޓީމުން އެއްވެސް އިރެއްގައި ގަވާއިދާ ހިލާފަށް ކަމެއްކޮށްފައި ނުވާނެ ކަމަށެވެ.


Qibla in December Umrah dhathuruge furusathu Hulhuvaalaifi | Qibla Hajj & Umrah Pvt Ltd\nޖުލައި 19, 2019 ޚަބަރު\nޤިބްލަ އިން ޑިސެމްބަރު ޢުމްރާ ދަތުރުތަކުގައި ރަޖިސްޓްރީވުމަށް ބޭނުންވާ ފަރާތަތްތަކަށް އެ ފުރުސަތު ހުޅުވާލައިފިއެވެ.\nޤިބްލައިން ޑިސެމްބަރު މަހުގެ ޢުމްރާ އަގަކީ މީހަކަށް 22000 ރުފިޔާ އެވެ. އަދި މަދަރުސާ ދަރިވަރުންނާއި އާއިލާތަކަށް ހާއްޞަ އަގުތަކެއް ހަމަޖައްސާފައިވާއިރު4އަދި 10 މީހުންގެ ގުރޫޕްތަކަށް ވެސް ހާއްޞަ ޑިސްކައުންޓެއް ދިނުމަށް ވަނީ ނިންމާފަ އެވެ.\nގިބްލަ ހައްޖު އެންޑް ޢުމްރާ ގުރޫޕުން މަޢުލޫމާތުދޭގޮތުގައި ޑިސެމްބަރ މަހު ޢުމްރާ ޕެކޭޖުގައި ވަރަށް ގިނަ ޚިދުމަތްތައް ހިމެނޭނެއެވެ.\nމިޢުމްރާ ދަތުރުގެ ދިގުމިނަކީ 18 ދުވަހެވެ. އިތުރު މަޢުލޫމާތު ހޯއްދެވުމާއި ނަންނޯޓް ކުރެއްވުމަށް 9666104 ގުޅުއްވައިގެން ކުރިއަށް ގެންދިއުމަށް އެގުރޫޕުން އެދެއެވެ.\nޤިބްލަ ޙައްޖު އެންޑް ޢުމްރާގެ މެނޭޖިން ޑިރެކްޓަރު ޔާމިން އިދްރީސް ވިދާޅުވީ އެ ގުރޫޕުން އުމުރާ ދަތުރުގައި ވަަޑައިގަންނަވާ ބޭފުޅުން ތިއްބަވާ ހޮޓާ ހުންނާނީ ހަރަމްފުޅާއި ވަރަށް ކައިރީގައިކަމަށާ އެއީ ފެންވަރު ރަނގަޅު ހޮޓަލެއްކަމަށެވެ. އަދި ދިވެހިންނާއި ގުޅޭ ކެއުން ލިބެން ހުންނާނެކަމަށާ ތަޖްރިބާކާރުން އުމުރާވެރިންނަށް އެހީތެރިވުމަށް އަބަދުވެސް ހަރަކާތްތެރިވަމުންދާނެކަމަށެވެ.\nމި ދަތުރުގައި މައްކާގައި 16 ދުވަސް، މަދީނާގައި2ދުވަސް ހޭދަކުރާނެކަމަށާ މައްކާއާއި މަދީނާގެ މުހިންމު ތަންތަނަށް ޒިޔާރަތްކުރާނެކަމަށްވެސް ޔާމިން އިދްރީސް ވިދާޅުވިއެވެ. އުމްރާއަށް މީހުން ގެންދިއުމުގެ ހުއްދަ ޤިބްލަ ޙައްޖު އެންޑް ޢުމްރާއަށް ދީފި އެވެ.


Haradhu Kuda Kurumah Takai Fenaka Regional Office Theh Uvaalan Nimmaifi - Vaguthu\nޚަރަދު ކުޑަ ކުރުމަށްޓަކައި ފެނަކައިގެ ރީޖަނަލް އޮފީސްތައް އުވާލަން ނިންމައިފި\n3 މަސް ކުރިން ( ފެބުރުއަރީ 21, 2019 )\nފޮޓޯ: ފެނަކަ ފޭސްބުކް ޕޭޖް\nޚަރަދު ކުޑަ ކުރުމަށްޓަކައި ފެނަކައިގެ ރީޖަނަލް އޮފީސްތަކާއި ރީޖަނަލް ޑިޕާޓްމެންޓްތައް އުވާލަން ނިންމަފައިވާ ކަމަށް ފެނަކަ ކޯޕަރޭޝަނުން ބުނެފިއެވެ.\nއިއްޔެ އެކޯޕަރޭޝަނުން ނެރުނު ސާކިއުލާއެއްގައި ބުނެފައިވަނީ، "ކުންފުނީގެ މާލީ ޙާލަތަށް ދިމާވެފައިވާ ދަތި އުދަނގޫތަކުން އަރައިގަތުމަށްޓަކައި ވީހާވެސް ޚަރަދު ކުޑަ ކުރުމަށް ނިންމާފައިވުމާއެކު" ފެނަކައިގެ ރީޖަނަލް އޮފީސްތަކާއި ރީޖަނަލް ޑިޕާޓްމެންޓްތައް އުވާލަން ނިންމާފައިވާ ކަމަށެވެ.\nއިތުރަށް ބުނެފައިވަނީ، "މިއަދާ ހަމައަށް ކުންފުނީގެ މަސައްކަތް ހިނގަމުންދާގޮތް ތަޖުރިބާ ކުރެވުނުއިރު، ރަށްރަށުގެ ބްރާންޗާއި މައި އޮފީހާ ދެމެދު އިތުރު އިދާރީ އޮފީހެއް ހުރުމުގެ ސަބަބުން މަސައްކަތް އަދި ޚިދުމަތް ލަސްވެ މޮނިޓަރ ކުރުމުގައި ގިނަ ދަތިކަމެއް" ދިމާވަމުން އަންނަ ކަމަށެވެ.\nމިސާކިއުލާގައި މިފަދަ ބަދަލުތައް ގެނައުމަކީ ކުންފުނީގެ ހިންގުން މިހާރަށްވުރެ ހަރުދަނާކޮށް ހިންގުމުގައި ކޮންމެހެންވެސް ކުރަން ޖެހޭ ކަމެއް ކަމަށްވަނީ ފާހަގަކޮށްފައެވެ.\nނަމަވެސް ރީޖަނަލް އޮފީސްތައް އުވާލުމުން އެތަންތަނުގައި ތިބި މުވައްޒަފުންނަށް ދެން ވާނެ ގޮތެއް ސާކިއުލާގައި ބަޔާން ކޮށްފައެއް ނުވެއެވެ.\nފެނަކަ އިން ގެންދަނީ ފަހަކަށް އައިސް ވަރަށް ގިނަ އަދަދެއްގެ މުވައްޒަފުން ސަސްޕެންޑްކޮށް އަދި ބައެއް މުވައްޒަފުން ވަޒީފާ އިން ވެސް ވަކިކުރަމުންނެވެ.\nޖޭއެސްސީ އާއި ސުޕްރީމް ކޯޓުގެ ކޯޅުމަށް ފެނަކަ އިން "ޚިޔާލުފާޅުކޮށްފި"\nފެބުރުއަރީ 21, 2019 06:31\nމިސަރުކާރުގައި ހިންގުމުގެ ތަޖުރިބާ އާއި\nވައްޓަފާޅިނެތިގެންނެއް ނޫންދޯ ؟\nފެބުރުއަރީ 21, 2019 07:22\nއެހެންވެދޯ ވެރިކަމަށް އަރާފައި ހަރަދުކުޑަކުރަންވެގެންދޯ ފާޑެއްގެ ގައުމީ އިދާރާތަކެއްހެދީ. ލަދުކޮބާ؟\nފެބުރުއަރީ 21, 2019 08:24\nހުރިހާތަނަކަށް ޕާޓީކުދިން ވައްދަން ތައްޔާރުވީ ؟ ދުނިޔެ މަކަރާއި ޖަހައިގެން ކާން ރަނގަޅަށް ދަސްކޮށްގެން ހުރި ވެރިއެއް މީ؟ ކުރާނެކަމެއްނެތް މިއަދަށްހުރިގޮތް މިއީ!\nފެބުރުއަރީ 21, 2019 08:31\nކޮބާ ތިބުނާ ގާތުން ޚިދުމަތްދިނުމަކީ. ލާމަރުކަޒުކުރުމަކީ. އަނެއްކާވެސް ތިޖެހުނީ މާލެއިން ފެންޕުލާންޓް ހިންގާކާސްނު. ތިކުރިކަން އެނގޭ އެންމެނަށް. ސަރުކާރުން ރާވައިގެން ބަޔަކު ވަޒީފާއިން ވަކިކުރަނީ. ދެން އުފައްދާނީ އެހެންނަމެއްގަ. ވަޒިފާދޭނީވެސް އެހެން ބަޔަކަށް.\nފެބުރުއަރީ 21, 2019 08:37\nރައްޔިތުންނަށް ޚިދުމަތްދޭން ހުންނަ ތިޔަކަހަލަ އޮފީސް ތައް ޚަރަދުކުޑަކުރާށޭ ކިޔާފަ އުވާލުމަށްވުރެ ސަރުކާރުގެ ސިޔާސީ މަގާމުތަށް މަދުކުރުން މާ ރަގަޅުވާނެ ސޯލިޙޫ ތިޔަކަމުގެ ސަބަބުން ދިވެހި އެތައް ރައްޔިތުންނެއްގެ ވަޒީފާ ގެއްލިގެންދާނެ އަދި އެއީ ކުދިކުދި މުސާރަލިބޭ މީހުން ވެސްމެ. މިއީ ޞޯލިހުގެ ރިޔާސީ ވަޢުދުގައި، ރައްޔިތުންނަށް ކުރިމަތި ނުވާނެކަމަށް ބުނި ކަމެއް. ވީމާ ވަޢުދު އުވާލާފައި ރައްޔިތުން ހާލުގައި ޖައްސަން ނޫޅޭ..!!\nފެބުރުއަރީ 21, 2019 08:44\nއިބޫ ހެދިތަ ޤައުމީ އިދާރާއެއް؟ މިއީ އިބޫގެ ވެރިކަން ނަޝީދުގެ ވެރިކަމެއް ނޫން\nފެބުރުއަރީ 21, 2019 09:02\nރައީސް ޔާމީން5އަހަރުގެ ދައުރު ނިންމާފައި ވަޑައިގަތީ އެތަށް ރައްޔިތުންނަށް ގިނަގުނަ ވަޒީފާގެ ފުރުސަތުތަކެއް ހޯދާދެއްވާފައި. މިކަންކަން ކުރެވޭނީ ވެރިކަން ކުރުމުގެ ގާބިލްކަން ހުރީމަ! އަދުގެ ސަރުކާރަކީ ކޮރު ސަރުކާރެއް! ކޮރު ސަރުކާރަކުން ކޮށްދެވޭނެ ކަމަކީ ރައްޔިތުން ވަޒީފައިން ވަކިކުރުން\nފެބުރުއަރީ 21, 2019 09:08\nހުރިހާދިމާއަކުން މި ޤަވްމު ހަނާވަމުންދާ މަންޒަރު ބަލަން އަދިވެސް ތިބެންވީހެއްޔެވެ؟ މިހިރަ ނާޤާބިލް ވަގު ކިނބޫ އިސްތިޢުފަދީފަ ޤަވްމު ހިންގޭވަރުގެ މީހަކާ ޙަވާލުކުރާކަށްނުވޭހެއްޔެވެ؟ ތިންމަސްތެރޭގައި މިފެންނަނީ ރައީސްޔާމީންގެ ބުރަމަސައްކަތުން ކޮޅަށްނަގާފަހުރި ކުންފުނިތައް ބަގުރޫޓުވެ ފައިކޮރުވަމުންދާ މަންޒަރެވެ. ސްޓެލްކޯ ، އެސްޓީއޯ ، މިފްކޯ ، އެޔަރމޯލްޑިވެސް ، އެމްޓީސީސީ މިދަނީ ހަނާވަމުންނެވެ.\nފެބުރުއަރީ 21, 2019 09:29\nޚަރަދު ކުޑަކުރަންތޯ ހިތްޕުޅާނުވާ ތަންތަންއުވާލާ ބައެއްބޭފުޅުންމަގާމުން ވަކިކޮށް ބައެއެްވަޒީފާ\nތައްއުވާލައްވަނީ މިނިސްޓްރީތައްގިނަކުރައްވާ މަގާމްތައްގިނަކުރައްވާ އިދާރާތަށްގިނަކުރެއްވުމުން\nފެބުރުއަރީ 21, 2019 09:56\nބަލަ މިސަރުކާރަކީ ހިތްހެޔޮ ސަރުކާރެއް. މިސަރުކާރުގަ ނުހުންނާނެ މާގިނަ ސިޔާސީމަގާމެއް. މީ ކޮމެޓީ ސަރުކާރު. ކޮންމެ ކަމަކަށް ކޮމެޓީއެއް އުފެފައްދާފަ މުސާރަދީފަ މީހުން ލައިގެން ހިންގާ ސަރުކާރު މީ. މިކަމަށް ވެސް ކޮމެޓިއެއް ނަގަންވާނެ އެއްނު.\nފެބުރުއަރީ 21, 2019 10:12\n83 ސްޓޭޓްމިނިސްޓަރުންނާ ސްޓޭޓްމިނިސްޓަރުންގެ ނައިބުން 100 އިން ގުނާލެވެނީ ޚަރަދުކުޑަކުރަންހެއްޔެވެ؟\nފެބުރުއަރީ 21, 2019 10:22\nފެބުރުއަރީ 21, 2019 12:19\nވެއޓެނީ ވެއްޓެނީ ވެއްޓިގެންދާއިރު ސޯލިހުގެ ސަރުކާރު ދިފާއުކުރުމަށް ސުޓޭޓު މިނިސްޓަރުންތަށް ކިތަންމެ ގިނަކުރި ނަމަވެސް އެކަމުގެ ފައިދާއެއް ނުކުރާނެ މިވަގުތު ފެނަކައިން ފެށިގެން އުޅޭ ހަރަދު ކުޑަކުރުން ސަރުކާރުގެ އޮފީސް ތަކާހަމަޔަށް ވާސިލުވެ ބޮޑު ހަމަނުޖެހުމެއްގެ ތެރެޔަށް ގައުމުވެއްޓި ސޯލިހުގެ ސަރުކާރު ވައްޓާލުމުގެ ޖޯސް ރައްޔަތުންގެ ކިބައިން ފެނިގެން ދިއުމަކީ ދާދި ގާތުގައިވާކަމެއް.\nފެބުރުއަރީ 21, 2019 12:33\nތީ އަސްލުގަވެސް ރަނގަޅު ނިންމުމެއް ރީޖަނަލް ހޮސްޕިޓަލްތަކުގެ ދަށުން ހެލްތުސެންޓާ ތައް ވެސް ރަނގަޅައް ނުހިގާ ތީ ރަގަޅު ނިންމުމެކައް ވާނެ\nފެބުރުއަރީ 21, 2019 23:42\nއެންމެ ޚަރަދު ކުޑަކުރެވޭނީ އިންޖީނުގެތައް ހުއްޓާލާފަ ޖަޒީރާވަންތަކޮއް ފުޅިބައްތި އައްބަދަލުކޮއްލާފަ.. ނަރުދަމާތައް ބަންދުކޮއްފަ ކޮންމެ ރައްޔިތަކުވެސް ނިކަން ޖަޒީރާކޮއް ހަނޑަސްބުރިއެއް ހިފައިގެނަ ގޮޑުދޮށައް ހާޖަތައް ދިޔާމަ. އޭރުން އެހުރެވެނީ ހަގީގީ ޖަޒީރާގައި.. އަދި ގެސްޓުންތައް ގޮވައިގެން ބީޗައްގޮސް ހަނޑަސް ބުރިތަކުގެމަތީގައި ކޭންޑަލްލައިޓް ޑިނާ ހަދާލީމަ އެތިބެވެނީ ފުރިހަމައައް ޖަޒީރާވެވިފައެވެ.


Club Riverin Balikoh Beyrumathi Final Ah – adduLIVE\nLast Updated: August 7, 19:50\nކްލަބް ރިވެރިން ބަލިކޮށް ބޭރުމަތި ފައިނަލަށް\nJan 09, 2020, 19:58 ހަސަން ރަޝީދު\nއައްޑޫސިޓީ ކައުންސިލުން އިންތިޒާމްކޮށްގެން ބާއްވާ "އައްޑޫ ފުޓްބޯލް ޗެމްޕިއަންޝިޕް" ގެ ފައިނަލަށް ބޭރުމަތި އެފްސީ ދަތުރުކޮށްފިއެވެ.\nމުބާރާތުގެ ފައިނަލަށް ބޭރުމަތި އެފްސީ ދަތުރުކުރީ ސެމީފައިނަލްގައި މިއަދު ހަވީރު 5-1 އިން ކްލަބް ރިވެރިންގެ މައްޗަށް ކުރި ހޯދައިގެންނެވެ.\nއައްޑޫ ފުޓްބޯޅަ ސްޓޭޑިއަމްގައި ކުޅުނު މި މެޗުގައި ބޭރުމަތި ޓީމުގެ ފަރާތުން ރަނގަޅު ކުޅުމެއް ފެނިގެންދިޔައިރު މި9ވަނަ މިނެޓްގައި އެޓީމުން ވަނީ ލީޑު ނަގާފައެވެ. އެގޮތުން ބޭރުމަތި ޓީމަށް މި ގޯލު ކާމިޔާބުކޮށްދިނީ މިރާހު މުހައްމަދެވެ. އަދި ފުރަތަމަ ހާފް ނިމުމުގެ ކުރިން އިބްރާހިމް ސިރާޖު ވަނީ ބޭރުމަތި ޓީމުގެ ދެވަނަ ގޯލު ކާމިޔާބުކޮށްދީފައެވެ.\nދެ ގޯލުގެ ލީޑަކާއެކު ފުރަތަމަ ހާފް ބޭރުމަތިން ނިންމާލިއިރު މެޗުގެ 51 ވަނަ މިނެޓްގައި އަލީ ފަހުމީ ވަނީ އެޓީމުގެ ލީޑު އިތުރަށް ފުޅާކޮށްދީފައެވެ. ބޭރުމަތި ޓީމުގެ ފަހު ދެ ގޯލު ކާމިޔާބުކުރީ މެޗުގެ އިތުރު ވަގުތުގެ ތެރޭގައެވެ. އެގޮތުން މި ދެ ގޯލު އެޓީމަށް ކާމިޔާބުކޮށްދިނީ ހަސަން ނަޒީމް އާއި އިބްރާހިމް ސާމީއެވެ. ކްލަބް ރިވެރިންގެ ހަމައެކަނި ގޯލު މި މެޗުގައި ކާމިޔާބުކޮށްދިނީ ޝަމްވީލް ގާސިމް (ބޮންޑާ) އެވެ.\nމުބާރާތުގެ ސެމީފައިނަލްގެ އަނެއް މެޗުގައި މާދަމާ ހަވީރު ބައްދަލުކުރާނީ ފޭދޫ ސްޕޯޓްސް އާއި ގޯދިއްޔާއެވެ.


SunOnline: Aseel maraali massalaigai eh kujjakah ivvi hukum dhamahattaifi\nއަސީލް މަރާލި މައްސަލައިގައި އެއް ކުއްޖަކަށް އިއްވި ހުކުމް ދަމަހައްޓައިފި\nމުއާވިޔަތު އަންވަރު 09 Feb 2020, 12:47\nތ. ތިމަރަފުށީ ބްލޫނިޔާގޭ އަސީލު އަހްމަދު: އޭނާގެ މަރުގެ މައްސަލައިގަ 13 އަހަރުގެ ޖަލު ހުކުމެއް އިއްވި މީހެއްގެ ހުކުމް ހައި ކޯޓުން ވަނީ ދަމަހައްޓާފައި -- ސަންފައިލް ފޮޓޯ\nދެހާސް ސާދަ ވަނަ އަހަރުގެ އޯގަސްޓް މަހުގެ 23 ވަނަ ދުވަހު ތ. ތިމަރަފުށީ ބްލޫނިޔާގޭ އަސީލް އަހުމަދު،19، މަރާލި މައްސަލައާ ގުޅިގެން ޓެރެރިޒަމްގެ ދައުވާ އޭރު ސާބިތުވި ކުޑަކުއްޖެއްގެ ހުކުމް ހައި ކޯޓުން ދަމަހައްޓައިފި އެވެ.\nދައުލަތުން އުފުލި ޓެރަރިޒަމްގެ ދައުވާ ސާބިތުވެ ދެ ކުއްޖަކު 13 އަހަރާއި ހަތަރު މަހަށް ޖަލަށްލުމަށް ޖުވެނައިލް ކޯޓުން ހުކުމް ކުރީ 2016 ވަނަ އަހަރުގެ ޖުލައި މަހުގެ 20 ގައެވެ.\nހާދިސާ ހިނގި އިރު އެ ދެ ކުދިންގެ އުމުރަކީ ވެސް 16 އަހަރެވެ. އަދި އެ ހުކުމް ހައި ކޯޓުން މިދިޔަ ހަފްތާގައި ދެމެހެއްޓި، އެކަކަށް މި މަހު 22 އަހަރު ފުރޭނެ އެވެ.\nއެ ދެ ކުދިންގެ މައްޗަށް ދައުލަތުން ކުރި ޓެރަރިޒަމްގެ ދައުވާގައި ބުނަނީ، 2014 ވަނަ އަހަރުގެ އޮގަސްޓް މަހުގެ 23 ވަނަ ދުވަހުގެ ރޭ 8:45 ހާއިރު ދީދި ގޯޅިތެރޭގައި ހުންނަ އަގޯރާ އެކްސްޕްރެސް ފިހާރަ ކުރިމަތީގައި އަސީލް ކުދިންތަކަކާ އެކު ތިއްބައި އެ ދެ ކުދިން އިތުރު ބަޔަކާ އެކު އެތަނަށްގޮސް އެމީހުންނަށް ތޫނުއެއްޗަކުން ހަމަލާދީފައިވާ ކަމަށެވެ.\nއަސީލަށް ހަމަލާ ދިން މީހުން ތިބީ މޫނު ނިވާކޮށްގެން ނަމަވެސް ހެކި ބަސް ދިން ބައެއް މީހުނަށް އެ މީހުން ދެނެގަނެވޭ ކަމަށް ބުނެފައިވާ ކަމަށް ހައި ކޯޓުގެ ހުކުމުގައިވެ އެވެ. އެގޮތުން ހައި ކޯޓުން ހުކުމް ދެމެހެއްޓި މީހާ ފެނިދެނިވެ ދަންނަ މީހުން ވެސް އެއީ އަސީލަށް ހަމަލަ ދިނީ އޭނާ ކަމަށް ހެކިބަސް ދީފައިވެ އެވެ.\nއެގޮތުން އޭނާ އަށް ވަނަމެއްގެ ގޮތުގައި ބޭނުންކުރާ ނަމުން ހަމަލާ ދިނުމުގައި ބައިވެރިވި މީހަކު ގޮވި އަޑު ވެސް އިވުނު ކަމަށް ސިއްރުން ހެކިބަސް ދިން މީހަކު ވަނީ ބުނެފަ އެވެ.\nއެ ހެކިބަސް ނަފީ ކުރެވޭ ވަރުގެ ދިފާއީ ހެއްކެއް ހުށަހެޅިފައި ނުވާ ކަމަށް ވެސް ހުކުމުގައި ވަނީ ބުނެފަ އެވެ.\nއަހުމަދު އަސީލްގެ ހަށިގަނޑުގެ އެކި ތަންތަނަށް ވަޅިން ހަމަލާދީ ޒަޚަމްކޮށްލާފައިވެ އެވެ. އަސީލަށް ލިބުނު އަނިޔާގެ ސީރިއަސް ކަމުން އޭނާގެ ފައި ވެސް ވަނީ ބުރިކޮށްލައިފަ އެވެ.\nއޭނާ މަރުވީ ވަޅީގެ ހަމަލާގައި ލިބިފައިވާ ޒަހަމްތަކަށް އައިޖީއެމްއެޗުގެ އައިސީޔޫގައި ފަރުވާދެމުންދާތާ، ހަތް ދުވަސް ފަހުން 2014 ވަނަ އަހަރުގެ އޮގަސްޓް މަހުގެ 29 ވަނަ ދުވަހުގެ ހަވީރުގެ ވަގުތެއްގައެވެ.\nމަރުވެފައި އޮއްވާ ފެނުނު ބިދޭސީ މީހާ ކޮރޯނާއަށް ނެގެޓިވް\nގެސްޓްހައުސް އެއްގައި މަރުވެފައި އޮތް ބިދޭސީއަކު ފެނިއްޖެ\nމާލޭ ގެއެއް ތެރޭ ބިދޭސީއަކު މަރުވެފައި އޮއްވާ ފެނިއްޖެ


Game Of Thrones: Kuriyah oiy season gai Ed Sheeran fennaane\nލުއި ޚަބަރު - ގޭމް އޮފް ތްރޯންސް\nގޭމް އޮފް ތްރޯންސް: ކުރިޔަށް އޮތް ސީޒަންގައި އެޑް ޝީރާން ފެންނާނެ\nޕްރޮޑިއުސަރުން ވަނީ އެޑް ޝީރާން ފެންނާނެކަން ޔަޤީންކޮށްދީފަ\nޖީއޯޓީގައި ކުރިންވެސް މިއުޒީޝަނުން ހަރަކާތްތެރިވި\nކ. މާލެ 13 މާރޗް 2017 | ހޯމަ 21:38 1,915\nއެޑް ޝީރާން - ބީބީސީ\nއެޗްބީއޯގެ މަޤުބޫލު ސީރީޒް، ގޭމް އޮފް ތްރޯންސްގެ ކުރިއަށް އޮތް ސީޒަނުގައި މަޝްހޫރު އިނގެރޭސި ލަވަކިޔުންތެރިޔާ އެޑް ޝީރާން ފެނިގެން ދާނެކަން އެ ސީރީޒްގެ ޕްރޮޑިއުސަރުން ޔަޤީންކޮށްދީފިއެވެ.\nސައުތު ބައު ސައުތުވެސްޓް ފިލްމް ފެސްޓިވަލްގައި ވާހަކަ ދައްކަމުން، ގޭމް އޮފް ތްރޯންސްގެ ޕްރޮޑިއުސަރުން ކަމުގައިވާ ޑޭވިޑް ބެނިއޯފް އާއި ޑޭން ވީސް ބުނީ، އެ ސީރީޒްގައި އެޑް ޝީރާން ދައްކައިލުމަށް މަސައްކަތް ކުރާތާ ދުވަސްތަކެއް ވެފައިވާ ކަމަށެވެ.\nމިކަން އެޑް ޝީރާންވެސް ވަނީ ކަށަވަރުކޮށްދީފައެވެ.\nސީރީޒްގެ ޕްރޮޑިއުސަރުންނާއި، އެޑް ޝީރާންވެސް މި ޚަބަރު ޔަޤީން ކޮށްދީފައި ވީނަމަވެސް، ގޭމް އޮފް ތްރޯންސްގައި އެޑް ޝީރާން ކުޅޭނީ ކޮން ކަހަލަ ރޯލެއް ކަމެއް އަދި ހާމަކޮށްފައެއް ނުވެއެވެ.\nއެޑް ޝީރާން އަކީ މި ސީރީޒްގައި ފެނިގެންދާ މިއުޒިކީ ހަމައެކަނި ފަންނާނެއް ނޫނެވެ. އެގޮތުން، މިއުޒިކް ބޭންޑުތައް ކަމަށްވާ ކޯލްޑްޕްލޭ އާއި މަސްޓޯޑޮން އަދި އޮފް މޮންސްޓަރޒް އެންޑް މެން ގެ އިތުރުން، ސައިގަރ ރޮސް ގެ މެންބަރުންވެސް މީގެ ކުރިން މިސީރިޒްގައި ވަނީ ފެނިގެން ގޮސްފައެވެ.\nމީގެ ތެރެއިން އޮފް މޮންސްޓަރޒް އެންޑް މެން އާއި، ސައިގަރ ރޮސްގެ މެންބަރުން މިއުޒކް ބޭންޑްތަކެއްގެ ގޮތުގައި މި ސީރީޒްގައި ދައްކައިދީފައި ވާއިރު، އެޑް ޝިރާންވެސް ފެނިގެންދާނީ އެފަދަ ރޯލަކުންކަން ނުވަތަ ނޫންކަންވެސް އަދި ހާމަކޮށްފައެއް ނުވެއެވެ.\nފަހަރުގައި މަސްޓޯޑޮންގެ މެންބަރުން ފަދައިން، އެޑް ޝީރާންވެސް ވައިލްޑްލިންގް ތަކެއް ނުވަތަ ވައިޓް ވޯކަރޒް ތަކެއްގެ ގޮތުގައިވެސް ފެނިގެން ދިއުމަކީ އެކަށީގެންވާ ކަމެކެވެ.\nމީގެ އިތުރުން ޑޭވިޑް ބެނިއޯފް އާއި ޑޭން ވީސް ހާމަކޮށްފައިވާ ގޮތުގައި އަންނަ ޖުލައި މަހުގެ 16 ވަނަ ދުވަހު ރިލީޒް ކުރުމަށް ހަމަޖެހިފައިވާ ގޭމް އޮފް ތްރޯންސްގެ7ވަނަ ސީޒަންގައި ހިމެނޭނީ6އެޕިސޯޑެވެ.


Covid-19: Contactthah varah bodah madhuvejje\nމިރޭގެ ނޫސްވެރިންގެ ބައްދަލްވުމުގައި ޑރ. ނަޒްލާ ވާހަކަދައްކަވަނީ --\nރާއްޖެއިން ކޮވިޑް-19 އަށް ޕޮޒިޓިވްވާ މީހުންގެ ކޮންޓެކްޓްސްގެ އަދަދު މިފަހުން ބޮޑުތަނުން މަދުވެފައިވާ ކަމަށް ނޭޝަނަލް އިމަޖެންސީ އޮޕަރޭޝަން ސެންޓަރު (އެންއައިއޯސީ) އިން ބުނެފި އެވެ.\nއެންއައިއޯސީން މިރޭ ބޭއްވި ނޫސްވެރިންގެ ބައްދަލްވުމުގައި ޑރ. ނަޒްލާ ރަފީގު ވިދާޅުވީ ޕޮޒިޓިވްކޭސްތައް ފެންނަން ފެށި ފުރަތަމަ ދުވަސްކޮޅު ކޮންމެ ކޭސްއަކާއި ގުޅިގެންވެސް ގިނަ ކޮންޓެކްޓްތަކެއް ފާހަގަ ކުރެވޭ ކަމަށެވެ. އެގޮތުން ބައެއް ކޭސްތަކުގައި އެތައް ސަތޭކަ ކޮންޓެކްޓެއް ހުންނަ ކަމަށެވެ.\nނަޒްލާ ވިދާޅުވީ މިފަހުން ޕޮޒިޓިވްވާ ކޭސްތައް އިތުރުވަމުންދަނީ ޓެސްޓް ކުރެވޭ މިންވަރު އިތުރުވުމުން ކަމަށެވެ. އަދި ޕޮޒިޓިވް ކޭސްތައް ގިނަ ނަމަވެސް އެ މީހުންގެ ކޮންޓެކްޓްސް ވަރަށް ދަށް ކަމަށެވެ. އެއީ ލޮކްޑައުންގެ ސަބަބުން ލިބުނު ކުރިއެރުމެއް ކަމަށް ވިދާޅުވިއެވެ.\n"އަޅުގަނޑުމެންނަށް އެބަ އެނގޭ ލޮކްޑައުން އައިފަހުން ކޭސްތައް ފެންނަލެއް އިތުރުވީނަމަވެސް އެވްރެޖްކޮށް ކޮންމެ ކޭސްއަކަށް ބަލާއިރު ފެންނަ ކޮންޓެކްޓްސްގެ އަދަދު ވަރަށް ބޮޑަށް މަދުވެފައިކަން އަދި ޖުމްލަކޮށް ފެންނަ ކޮންޓެކްޓްސްގެ އަދަދުވެސް ވަރަށް ބޮޑަށް މަދުވެފައިވާ ކަމަށް." ނަޒްލާ ވިދާޅުވިއެވެ.\nނަޒްލާ ވިދާޅުވީ މިދިޔަ މަހުގެ 15 އިން 22 އަށް 66 މީހަކު ޕޮޒިޓިވްވެފައިވާއިރު އެ މީހުން 1868 މީހަކާ ކޮންޓެކްޓް ވެފައިވާ ކަމަށެވެ. އަދި އޭޕްރީލް މަހުގެ 23 ފެށިގެން 29 ގެ ނިޔަލަށް 191 މީހުން ޕޮޒިޓިވްވެފައިވާއިރު 1972 ކޮންޓެކްޓެއް ފާހަގަ ކުރެވިފައިވެއެވެ. އޭޕްރީލް މަހުގެ 30 ފެށިގެން މެއި މަހުގެ ހައެއްގެ ނިޔަލަށް 341 މީހުން ކޮވިޑަށް ޕޮޒިޓިވްވެފައިވާއިރު އެ މީހުން 1267 މީހަކާއި ކޮންޓެކްޓްވެފައިވެއެވެ. އަދި މެއި މަހުގެ ހަތްވަނަ ދުވަހުން ފެށިގެން 13 ވަނަ ދުވަހުގެ ނިޔަލަށް 337 މީހުން ކޮވިޑަށް ޕޮޒިޓިވްވެފައިވާއިރު އެމީހުން ކޮންޓެކްވެފައިވަނީ 914 މީހުންނާ ކަމަށް ނަޒްލާ ވިދާޅުވިއެވެ.


ލިޔުންތައް – Page5– ۞ Haqqu.info\nކުރަނީ އެއްކަމެކެވެ. ކިޔަނީ ދެނަމެކެވެ. ކާކުދެކެ ބިރުން ބާއެވެ؟\n02/09/2014 12/12/2014 އަބޫ ޣަރީބް\tޙިޔާލު\nއެދުވަހު އެބައިމީހުންގެ ނަމަކަށް ކިޔައި އުޅުނީ މުޖާހިދުންނެވެ. އެހިނދުގައި މުޅި ދުނިޔެ އެކަން ބަލައިގަތެވެ. އަދި އެބައިމީހުންނަށް މަދަދު ދިނުމުގައި އިސްލާމީ ދައުލަތްތައް ޖެހިލުމެއް ނުވިއެވެ. އަދި އެދުވަހު އެމީހުންނަކީ ބާޣީން ...


"India out" Nuhuttuveyne, Indi ge jareemaathah dhuniyeah haamakuraanan: Yameen\n"އިންޑިއާ އައުޓް" ނުހުއްޓުވޭނެ، އިންޑިއާގެ ޖަރީމާތައް ދުނިޔެއަށް ހާމަކުރާނެ: ޔާމީން\nކުރީގެ ރައީސް އަދި އިދިކޮޅު ލީޑަރު އަބްދުﷲ ޔާމީން އަބްދުލްގައްޔޫމް: އިންޑިއާގެ ޖަރީމާތައް ދުނިޔެއަށް ހާމަކުރައްވާނެ ކަމަށް ވިދާޅުވި -- އަހުމަދު އަޒާން | އަވަސް\nރާއްޖޭގައި އިންޑިއާ އިން ހިންގަމުންދާ ޖަރިމާތައް ދުނިޔޭގެ ސަމާލު ކަމަށް ގެންނަވާނެ ކަމަށާ ރާއްޖޭގައި ތިބި އިންޑިއާ ސިފައިން ބޭލުމަށް ގޮވާލާ ފަށާފައިވާ "އިންޑިއާ އައުޓް" ހަރަކާތް ހުއްޓުވާ ނުލެވޭނެ ކަމަށް ކުރީގެ ރައީސް އަދި އިދިކޮޅު ލީޑަރު އަބްދުﷲ ޔާމީން އަބްދުލްގައްޔޫމް ވިދާޅުވެއްޖެ އެވެ.\nއެމަނިކުފާނު މިހެން ވިދާޅުވީ މިރޭ އޮތް ޕީޕީއެމްގެ ޖަލްސާގައި ވާހަކަ ދައްކަވަމުންނެވެ. ރައީސް ޔާމީން އިސްވެ ފައްޓަވާފައިވާ "އިންޑިއާ އައުޓް" ހަރަކާތަކީ ގައުމީ ސަލާމަތަށް ނުރައްކާ ހަރަކާތެއް ކަމަށް ރައީސް ސޯލިހް ވަނީ ކަނޑައަޅުއްވާފައެވެ. އެ ގަރާރު ތަންފީޒު ކުރުމަށް ސިފައިންނާއި ފުލުހުންގެ މައްޗަށް އަމުރުކުރުމުން "އިންޑިއާ އައުޓް" ކެންޕެއިނާ ގުޅުން ހުރި ކޮންމެ ހަރަކާތެއް އެ ދެ މުއައްސަސާއިން ދަނީ ހުއްޓުވަމުންނެވެ. އެ ކެމްޕެއިނާ ގުޅުން ހުރި ބެނާތަކާއި ދިދަތަކާއި ޕޯސްޓަރުތައް އަދި ލިޔުންތައްވެސް ދަނީ ނަގަމުންނެވެ.\nމީގެ އިތުރުން އެއްވުންތަކާއި މުޒާހަރާތައްވެސް ހުއްޓުވައެވެ.\nއެކަމަށް އިޝާރާތް ކުރައްވާ ރައީސް ޔާމީން މިރޭ ވިދާޅުވީ "އިންޑިއާ އައުޓް" ހަރަކާތް ނުހުއްޓުވޭނެ ކަމަށެވެ. އަދި އެ ހަރަކާތް ހުއްޓުވަން އިންޑިއާ އިން އެހާ ވަރަށް ބޭނުން ވަނީ އިންޑިއާ އިން ރާއްޖޭގައި ހިންގަމުންދާ "ޖަރީމާ" ތައް ފޮރުވުމަށް ކަމަށް ވިދާޅުވިއެވެ. ނަމަވެސް އެކަން ފޮރުވުމުގެ ފުރުސަތު ނުދެއްވާނެ ކަމަށް ވިދާޅުވިއެވެ. އިންޑިއާގެ "ޖަރީމާ" ތައް މުޅި ދުނިޔެއަށް ހާމަ ކުރެއްވުމުގައި ދެމި ތިއްބަވާނެ ކަމަށް ވިދާޅުވިއެވެ. "އިންޑިއާ އައުޓް" ހަރަކާތް ހުއްޓުވަން ސަރުކާރުން އެހާ ދަށު ދަރަޖައަކަށް ވެއްޓިފައި ވަނީ އިންޑިއާގެ ދަށުވެފައިވާ މިންވަރުން ކަމަށްވެސް ޔާމީން ވިދާޅުވިއެވެ.\n"މިހާވަރަކަށް ދެއްތޯ ބަޔަކު ދެން ދަށުވާނީ. އެއްވެސް ކަހަލަ އިއްޒަތެއް އަބުރެއް ޝަރަފެއް ދަންނަ ބައެއް ނޫން މިއީ. އެހާ ބޮޑަށް ފިތިފަ ބާރުވެފައި އެ ތިބީ،" ރައީސް ޔާމީން ވިދާޅުވިއެވެ.\nމިރޭގެ ޖަލްސާގައި ރައީސް ޔާމީން ބައިވެރިވެވަޑައިގަންނަވަނީ: އިންޑިއާގެ ޖަރީމާތައް ދުނިޔެއަށް ހާމަކުރައްވާނެ ކަމަށް ވިދާޅުވި -- އަހުމަދު އަޒާން | އަވަސް\nރައީސް ޔާމީން މިރޭ ވަނީ "އިންޑިއާ އައުޓް" ހަރަކާތުގައި އިސްކޮށް އުޅުއްވާ ބޭފުޅުން ހައްޔަރު ކުރަމުންދާތީ އެކަމަށް ފާޑުވިދާޅުވެފައެވެ. އެމަނިކުފާނު ވިދާޅުވީ އެކި ތުހުމަތުތަކުގައި ސާފު ހެކި ހުރި ކަމަށް ވިދާޅުވެ ބައެއް ބޭފުޅުން ހައްޔަރު ކުރަނީ އެއްވެސް އަސާސެއް ނެތި ކަމަށެވެ. އަދި ފުލުހުން ތައްޔާރު ކުރާ އިންޓެލިޖެންސް ރިޕޯޓަކީ މިއަދު އެއްވެސް ރައްޔިތަކު ގަބޫލު ކުރާނެ ރިޕޯޓެއް ނޫން ކަމަށް ވިދާޅުވިއެވެ.\nފުލުހުންގެ އިދާރާއިން މިނެރޭ އިންޓެލިޖެންސް ރިޕޯޓަކީ ހެޔޮނުވާނެ މިއަދު ހަމަ އެކަކުވެސް ގަބޫލެއް ނުކުރާނެ އެއީ އިންޓެލިޖެންސް ރިޕޯޓެއް ކަމަކަށް ގަބޫލެއް ނުކުރާނެ\nއަބްދުﷲ ޔާމީން އަބްދުލްގައްޔޫމް\n"އިންޑިއާ އައުޓް" ހަރަކާތުގައި އިސްކޮށް އުޅުއްވާ މުހައްމަދު އިސްމާއީލް ވަނީ ދެ ފަހަރަކު ހައްޔަރުކޮށްފައެވެ. ނަމަވެސް ދެ ފަހަރުވެސް ކޯޓުން އޭނާ ވަނީ ދޫކޮށްލާފައެވެ. އެކަން ފާހަގަ ކުރައްވާ ރައީސް ޔާމީން ވިދާޅުވީ ކަންކަން ހިނގަމުންދާ ގޮތް ފަނޑިޔާރުންވެސް ވަރަށް ގާތުން ބައްލަވަން ޖެހިވަޑައިގަންނަވާ ކަމަށެވެ.\n"މިހާ ވަރަށް ނޭވާހޮޅިއަށް އެޅިފައި އޮތް ސަރުކާރެއް މިހާ ވަރަށް އަނިޔާވެރިވީމަ އަޅުގަނޑުމެން ވިސްނާލަން ޖެހޭ، ފަނޑިޔާރުން ވިސްނާލަން ޖެހޭ. ކިހިނެތް ވެގެންތޯ މީހުން ހައްޔަރު ކުރަން މި އަމުރު ނެރެނީ. މިހިރީ އަޅުގަނޑުމެން ވިސްނާފައި ބަދަލު ކުރަން ޖެހޭ ކަމެއް. އަޅުގަނޑެއް ގަބޫލެއް ނުކުރަން ފުލުހުންގެ އަތުގައި ތިވަރުގެ އިންޓެލިޖެންސް ރިޕޯޓް ހުރިކަމަށް ވެއްޖިއްޔާ ތަހުގީގު ފުރިހަމަ ކުރާކަށް މީހާ ހައްޔަރު ކުރަން ޖެހޭނެ ކަމަކަށް. އެއީ އަޅުގަނޑު ގަބޫލުކުރާ ކަމެއް ނޫން،" ޔާމީން ވިދާޅުވިއެވެ.\nމިރޭގެ ޖަލްސާގައި ޕީޕީއެެމާ ގުޅުނު ޒުވާނަކު ރައީސް ޔާމީނަށް ފޯމް ހަވާލު ކުރައްވަނީ --\nއެމަނިކުފާނު ވަނީ އަނިޔާވެރިކަން ކުރިއަށް ނެރެ މީހުން ހައްޔަރުކުރަން ސިފައިންނާއި ފުލުހުން ކުރަމުންދާ މަަސައްކަތަށް ފާޑުވިދާޅުވެފައެވެ. ވިދާޅުވީ މިއަދު ހައްޔަރު ކުރެވިދާނެ ކަމަށާ ނަމަވެސް މިއަދު އޮތް ހާލަތު ބަދަލުވާނެކަން ދަންނަން ޖެހޭ ކަމަށެވެ. އަދި ފުލުހުންގެ މުއައްސަސާއިން ނިކުމެ މީހުން ހައްޔަރުކުރާއިރު އިންޓެލިޖެންސް ރިޕޯޓް އޮތް ނަމަ ހައްޔަރު ނުކޮށް ދައުވާ ކުރަން ވީ ކަމަށެވެ. އަދި ދައުވާނުކޮށް ޖަލުގައި މީހުން ގެންގުޅުމަކީ ގަބޫލުކުރައްވާނެ ކަމެއް ނޫން ކަމަށެވެ.\nރައީސް އަބްދުﷲ ޔާމީން ޕީޕީއެމް އިންޑިއާ + އިދިކޮޅު ފަރާތްތައް


Kangana Unfollow Kolla! Eynaa Muslimun Dhekeny "Terrorist" In Gothuga! - Vaguthu\nއިންޑިއާ އޮތީ އިސްރާއިލާއި އެކުގައި ކަމަށް ބޮލީވުޑް ބަތަލާ ކަންގަނާ ރަނައުޓް ބުނެފިއެވެ.\nކަންގަނާ ބުނެފައިވަނީ މުސްލިމުން ދެމުންދާ ނިރުބުވެރި ހަމަލާތަކާއި ދެކޮޅަށް ހުރިހާ ގައުމަކުން ވެސް ތެދުވުމަކީ ހަމަ ކޮންމެހެން ކުރަން ޖެހޭނެ ކަމެއް ކަމަށެވެ. އިންޑިއާއިން ތިބީ އިސްރާއިލާއި އެކުގައި ކަމަށް ބުނެ، ޓެރަރިސްޓުންނަށް އަދަބުދޭން ޖެހޭ ކަމަށް ގަބޫލުކުރާ މީހުން އިސްރާއިލްގެ އަމަލުތައް ބަލައި އެކަން ދަސްކުރުމަށް ކަންގަނާ ގޮވާލައިފައިވެއެވެ.\nފޭސްބުކް ޕޯސްޓް މެދުވެރިކޮށް ކަންގަނާ ބުނެފައިވަނީ މުސްލިމުންނަށް އިސްރާއިލުން ދޭފަދަ އަދަބުތައް ނުދީފިނަމަ، މުސްލިމުން މުޅި ސަރަހައްދަށް ޓެރަރިސްޓް ޖަމާއަތްތައް ފަތުރާނެ ކަމަށެވެ. މުސްލިމުންނަށް ބާރުގެ ބޭނުންކޮށް ވަރުގަދަ ހަމަލާތައް ދިނުމުން މުސްލިމުން ބަލިކަށިވެ، ރޯނެ ކަމަށާއި ވަރުގަދަ ހަމަލާތަކެއް ނުދީފި ނަމަ މުސްލިމުން ގައުމުތަކުގައި ބޮޑު ހަރަދު ކޮށްގެން ގާއިމްކޮށްފައި ހުރި ހޮޓާތަކާއި ގާނޫނު ހަދާ މަޖިލިސްތައް ވެސް ސުންނާފަތި ކުރާނެ ކަމަށް ކަންގަނާ ބުނެފައިވެއެވެ. އޭގެ އިތުރުން ސަރުކާރުގެ އެނޫންވެސް ބާރުތަކާއި ކުޅުމަށް މުސްލިމުން މަސައްކަތް ކުރާނެ ކަމަށް އޭނާ ބުނެފައިވެއެވެ.\nކަންގަނާ ބުނެފައިވަނީ މުސްލިމް ޓެރަރިސްޓުންނާއި އިސްރާއިލުން ކުރަމުން ގެންދާ ހަނގުރާމައިގައި އިންޑިއާއިން ތިބޭނީ އިސްރާއިލާއި އެކުގައި ކަމަށެވެ. އޭނާ ގޮވާލައިފައި ވަނީ މުސްލިމުން ނެތި ކޮށްލުމަށެވެ.\nމުސްލިމުންނަކީ ޓެރަރިސްޓުން ކަމަށް ގަބޫލުކުރާ ކަންގަނާ ބުނެފައިވަނީ ޣައްޒާއިން އިސްރާއިލަށް 600 އަށް ވުރެ ގިނަ ރޮކެޓު ހަމަލާ ފޮނުވާފައިވާ ކަމަށެވެ. އިސްރާއިލަށް އަންނަނީ ޣައްޒާގެ ހަމަލާތައް ކުރިމަތިވަމުން އަންނަ ކަމަށް ބުނެ ޣައްޒާ ކުށްވެރިކޮށްފައިވެއެވެ.\nފަލަސްތީނަށް އެ ގައުމުގެ ނަމުންވެސް ކަންގަނާ މުހާތަބު ނުކޮށް މުޅިންވެސް ބޭނުންކޮށްފައި ވަނީ ”ނިރުބަވެރިން“ނެވެ. އަދި އެމީހުންްނަކީ ދުވަހަކުވެސް ހިތް ފުރޭނެ ބައެއް ނޫން ކަމަށްވެސް އޭނާ ބުނެފައިވެއެވެ.\nހަގީގަތަކީ މުސްލިމުންނަށް ފުރައްސާރަކޮށް، ހަމަލާ ދެމުން ދަނީ އިސްރާއިލުގެ ސިފައިން ކަމެވެ. އެތައް އަހަރުތަކެއް ވަންދެން ޣައްޒާއާއި ފަލަސްތީނުގެ ރައްޔިތުންނަށް އިސްރާއިލުން ދަނީ ހަމަލާ ދެމުންނެވެ. އެތައް ބަޔަކު އެ ހަމަލާތަކުގެ ސަބަބުން ޝަހީދުވެފައިވާއިރު، ގިނަ ބަޔަކަށް ވަނީ އަނިޔާވެފައެވެ. އޭގެ ތެރޭގައި ކުޑަކުދިން ހިމެނެއެވެ.\nހުއްޓުމެއް ނެތި އިސްރާއިލުން އަންނަނީ ފަލަސްތީނަށް ބޮން އަޅަމުންނެވެ. ފަލަސްތީނުގެ މީޑިއާ ތަކުން ރިޕޯޓު ކުރާ ގޮތުގައި އެތަނުގެ ކުޑަކުދިންނަށް ބޮން އަޅާ ބިރުވެރި އަޑުގެ ސަބަބުން ނިދަން އުނދަގޫވެއެވެ. ފަލަސްތީނުގެ ރައްޔިތުން ދިރިއުޅެމުން އަންނަނީ ބިރުވެރި ކަމެއްގެ ތެރޭގައެވެ. މިސްކިތުގައި އަޅުކަމުގައި ޝާމިލްވެ ތިއްބާ ވެސް އިސްރާއިލް ސިފައިން ވަދެ ހަމަލާ ދެމުން ގެންދެއެެވެ.\nކަންގަނާ ހުރިހާ މުސްލިމުން ނިރުބަވެރިން ގޮތުގަ ދެކޭއިރު އަހަރެމެން މުސްލިމުންނަށް ވެހުރެ އޭނާގެ ”ފޭން“ އަކަށް ވުމަކީ ލަދުވެތިވާން ޖެހޭ ކަމެކެވެ. އެހެންކަމުން ވީހައިވެސް އަވަހަށް ކަންގަނާ އަންފޮލޯ ކޮށްލާށެވެ! މުސްލިމުން މިހާރު ވަނީ އޭނާ ބޮއިކޮޓު ކުރަން ކެމްޕެއިނެއް ވެސް ފަށާފައެވެ.\nއަހަރެން އަވަހަށް މިދަނީ އޭނަ ފޮލޯކުރަން\nމެއި 13, 2021 16:51\nތިއީ އަހަރުމެންނަށް މުހިންމު މީހެއް ނޫން.\nމެއި 13, 2021 11:14\nއަމިއްލަ ގައުމައްވާ ގޮތް ފެނޭތަ\nﷲ ކަލެމެން ނިންމަވާނީ ވަރަަށް ހިތިކޮން އިރާދަކުރެއްވިއްޔާ ☝\nމެއި 14, 2021 02:26\nތިބުނި އެއްޗެއް ސާފެއްނޫން ކޮވިޑުކަންތަކަށް ބަލާނަމަ ނިސްބަތުން ތިކޮޅު ވަކި ސަލައެއްނޫން\nމެއި 13, 2021 11:18\nމީ އަދި ކާކުތަ ފާޑު ފާޑުގެ ހަޤީޤަތެއް ނެތް ވާހަކަ ފަތުރަން..ބުއްދި ސަލާމަތުންހުރި މީހަކަށް ވެއްޖެއްޔާ އެނގޭނެ މި އިޒްރޭލޭ ކިޔާ ޓެރަރިސްޓުން މުސްލިމުން ނަމާދަށް ތިއްބާ ކަން ފުރަތަމަ ހަމަލާ ދިނީ..އަދި ނުވިތާކަށް މުސްލިމުންގެ ބިންތައްވެސް ފޭރިގަނެގެން އުޅޭ ބައެއް ކަމެއްވެސް މީނައަކަށް ނޭނގޭ..މަގޭ ހިތަށްއަރާ މީނާ މިޔޮއް ހުރިހާ ދުވަހު އުޅުނީ ކޮންތާކުބާ؟؟\nމެއި 13, 2021 11:27\nއުހޫނ ނުކުރާތި. އަ ދިވެސް އެމީހުން ކުރާ ކޮންމެ ހަރަކާތެއް ކޮޕީކޮށް އެމީހުން ޖަހާހާބެރަކަށް ނަށާ އެމީހުން ހެ ދިއްޔާ ހެ ދިގޮތެއް ހަ ދާންވީ. ޝައިޠާނާ ބައެއް . ދިވެހިންވެސް ގެންގޮއްސާ ތިބި ހިސާބުމީ\nމެއި 13, 2021 11:31\nސާބަސް ތީނާ އަންފްލޯ ކޮށްލާ...\nއަންފޮލޯ އެކަންޔެއްނޫން އޭނަގެ އެކައުންޓް ރިޕޯޓްވެސް ކުރަންވީ\nމެއި 13, 2021 11:42\nކަށްގަނޑާ... ތުމާރާ ޖަނގިޔާ ނެހީ ޗޯޅުންގާ މުޖޭ. ރީތި ގޮތަކަށް ނިމިގެންދާނެ މީހެއްމީ. ޓްވިޓާއިން ބޭރުކޮށްލައިފި. އިންސްޓަގުރަމް ގައި ޖަހަ ޕޯސްޓް ދިލީޓް އެބަކޮށްލާ.\nމީނަ ރާއްޖެއަށް އެރުން މަނާކުރުމަށް ސަރުކާރަށް ގޮވާލަން.\nމެއި 14, 2021 02:25\nޢެެއީ ކީއްވެ ރިތިގޮތަކަށް ނިމެންވީ\nމެއި 13, 2021 12:25\nކަންގަނާ އާއި ކަލޭގެ އިންޑިއާ ބައިވެރިން މުސްލިމުންނަށް " ޓެރަރިސްޓުން " ނޭ ގޮވިއަސް އަސްލު ޓެރަރިސްޓުން ނަކީ ތިކަހަލަ މީހުންކަން އެންމެންވެސް ދަނޭ !\nމެއި 13, 2021 12:33\nއޮރިޔާންހާލުގަ ހުރި އަންހެނެއް އޭނާއަކީ ބ ކާފަރު މީ ދެން ކާކު އާރެއް ބާރެއް ނެއް\nމެއި 13, 2021 12:36\nކާފަރުންނަކީ ހަގީގީ ޓެރަރިސްޓުން. އެމީހުންނަކީ އެމީހުން ހެއްދެވި އިލާހުވެސް ނުދަންނަ ބައެއް. ކުފުރުގެ ބައުގަނޑެއް. ﷲ ހެއްދެވި އިންސާނެއް އެއީ ކަލާންގެ ކަމަށް ހަދާ ަޅުކަން ކުރަމުން އަންނަ ޖާހިލު އިޒޫރޭލު އިނދަޖެހި، މި ނުބައި ނުލަފާ ކާފަރުން ނިކަމެތިކުރައްވާ، މުސްލިމުންނަށް ގަދަކަންދެއްވާފާންދޭވެ. އާމީން.\nމެއި 13, 2021 12:49\nއަހަރުން އެއް އިރެއްގައިވެސް ތިބައިގަނޑު ފޮލޯ ކޮށް ނުހަދަން. އިސްލާމް ދީނާ ދުރު އަދި އެއްވެސް އޮއްޓަރެއް ނެތް މީހުން ފޮލޯކޮށް އެމީހުން އުޅޭހާ ގޮތްގޮތަށް އުޅެންހަދައިގެން، އެމީހުންގެ އަމަލުތަށް ޒީނަތްތެރިކޮށްގެން ގޮސް މުޅި އުންމަތް ހަލާކުވެއްޖެ.\nމެއި 13, 2021 12:56\nމެއި 13, 2021 13:07\nބަރާބަރު ވާހަކައެއް. ރެޑިކަލް މުސްލިމުން އިހަށް ދުވަހު ރާއްޖޭގައި ވެސް ބޮން ގޮއްވީ، އަފުއާނިސްތާނުގައި 58 ކުދިން މަރާލީ\nމެއި 13, 2021 13:58\nތިޔަބުނާ އަމަލު އެހެން ބައެއްގެ ކިބައިން ދުވަހަކުވެސް ނުފެނޭ އެހެން ނޫންތޯ؟؟ފުރަތަމަ ބޮޑު ހަނގުރާމަ ދެވަނަ ބޮޑު ހަނގުރާމައިގެ ހިސްޓްރީ ހޯދާ ބަލާލަބަލަ..ކިތަށް މީހުންތޯ މަރާފަ ހުރީ!!ގުނާ އަދަދު ނުކުރެވޭ..އެހެން ނޫނަސް ފަލަސްތީނުގެ މިނިވަންކަމަށް ހަނގުރާމަކުރާ މުޖާހިދުންނާ ދިމާލަށް ތިހެން ނުބުނެވޭނެ..އެމީހުން ހަނގުރާމަކުރަނީ އެމީހުންގެ ދީނަށާއި ޤައުމަށްޓަކާ. އަދި އެމީހުންގެ ނަފްސުތަކަށާއި މުދަލާއި ގޯތިގެދޮރަށް ބޭރުން އައިސްތިބި ބަޔަކު ހަމަލާ ދޭތީ އެކަމުގެ ދިފާއުގަ..އަހަރެމެންގެ މިޤައުމަށްވެސް ބޭރުން ބަޔަކު އަރާ ހަމަލާ ދޭއިރު ތިބާ ހުންނާނީ ހެވިދއްލިފަ ކުޅިބަލަންތަ؟؟؟ހައްޤުން ކަމަކާނުލާ ޤައުމަކަށް އަދި މީހަކަށްވެސް ގެއްލުންދިނުމަކީ އެއްވެސް ހާލެއްގަ ބަލައިގަނެވޭނެ ކަމެއް ނޫން..\nމެއި 14, 2021 02:30\nކަލޯ އުބާ އެހާ ބާރުނެތީ އެންނަމަ މިހާރު މުޅިދުނިޔެ އަންދާލާފާނެ\nމެއި 13, 2021 13:22\nއަހަރުމެން ދުވަހަކުވެސް ކާފިރުން ފޮލޯ ނުކުރަން.\nމެއި 13, 2021 13:26\nފޮލޯރ އެއްވެސް ނުކުރަން، އިޒްރޭލުން އިންޑިއާ އަށް ހަމަލާ ފިނަމަ ނޫނީ އިންޑިއާގެ ތަންތަނަށް ހަމަލަ ދީ އިންޑިއާގެ ދީނީ ތަންތަނަށް ވަ ދެއްޖެނަމަ އިންޑިއާ ޑިފެންޑްއެއް ނުކުރާނަން ތަ؟ ފަލަސްތީންގެ ނިކަމެތި ރައްޔިތުން މަސްޖިދދ ދުލް އަގްސާގަ ތިއްބާ ހަމަލާ ދީ އެތަށް ބައިވަރު ބަޔަކު މަރާލީ....އިންޑިއާޔަކީ ނުލަފާ ބައެއް.... އަނިޔާވެރިކަން ނިހާޔަތަށް\nމެއި 13, 2021 13:28\nއަ ދިވެސް ދެގަޑިން ދެގަޑިން ކާ ބޭހެއްހެން މި ޝައިޠާނުންގެ ޚަބަރުތައް ނޫހުގާ ޖަހާތި. ބަޔަކު ދެން ވިސްނަންވެއްޖެއެއްނޫން މިކަމާ. އަ ދިވެސް އަޑަށް ބާރުލާފާ މި ބުނަނީ ކަންގަނާއަކީ އަ ދި ބޮލީވުޑްގެ ގިނަ ފިލްމީ މީހުންނަކީ އިންސާނުންގެ ސިފައިގާ ތިބި ޝައިޠާނުންތަކެއް. އެމީހުންގެ އަޚްލާޤާ ސަޤާފަތާ ވާހަކަޔާ މީސްތަކުން މަގުފު ރެއް ދުމަށް ނެރޭ ފިލްމުތަކަކީ މިބުނި ބަހުގެ މައްޗަށް އޮތް ސާފު ހެއްކެތް.\nމެއި 14, 2021 02:27\nބިން ސަލްމަނު ސިފަ ކުރްނި ކޮން ގޮތަކަށް ތޯ\nމެއި 13, 2021 13:37\nރަނގަޅު ވާހަކައެއް. މި ބައިގަނޑުގެ ދުއްޕާން ނުޖެހޭ ގައުމެއް ދުނިޔޭގަ ނެތޭ! ލަ ދުކޮބާތަ؟\nމެއި 13, 2021 13:38\nކަންގަނާ އަކީ ވަރުގަދަ ޝަހުސިއްޔަތެއް. ސެލުއުޓު ޔޫ\nކޮންމެ ނަފްސެއް މަރުގެ ރަހަ ދެކޭނެ\nމެއި 13, 2021 16:57\nމޮގޮމްބޯ، ކަލޭ އިންޑިއާ އަށް ދިރިތެޅެން ދޭބަލަ!\nމެއި 13, 2021 13:59\nމެއި 13, 2021 14:02\nތިއަށް ވުރެ ތާހިރު ފޮޓޮއެއް ނެތްތަ އޭނަގެ؟\nމެއި 13, 2021 16:22\nކަންގަނާ ހޫ؟ ޑޯންޓް ނޯ ހަރ..\nމެއި 13, 2021 16:39\nއޭނާ ރާއްޖެއަށް ވަނަ ދީގެން ނުވާނެ. އޭނާއަކީ ޓެރަރިސްޓުންނަށް ވާގިިވެރިވާ ނުލަފާ މީހެއް\nމެއި 13, 2021 18:27\nވީ އާ ވިތް ޔޫ ކަންގްނާ ސްޓޭ ސޭފް\nމެއި 13, 2021 22:02\nހަޔާތް ނެތިގެން ތެޅޭ އަންހެނެއް. ކޮން ޒަމާނެއް މިވައްތަރަށް ތެޅޭތާ. މީނަ އުޅޭ ފިލްމެއްވެސް ދެން މިޤައުމުގަ އަޅުވަމް ނުވާނެ\nމެއި 13, 2021 23:45\nތީހަމަޖެހޭމީހެއްނުން ބޮލީވުޑްގެވެސް އެއްމެންކަހަލަގޮތަކަށް ތީނައުލޭނީ ޖައްލސާލައިގެން އެނޫނަސް އިސްލާމްދީނޭކިޔައިގެން އެއްޗެހި އެކިޔަނީ ކޯއްޗެއް އެނގިގެން ، ތީނަގެ އުނދަގުލާއި ހުރެއިންޑިޔާވެސް އެއުޅެނި ސަލަމަތް ނުވެވިގެން. މަވެގަނެގެން އުޅޭމީހެއްތީ\nމެއި 14, 2021 02:23\nމުސްލިމުންނަކީ ޓެރަރިސްޓުން ކަމެއް ނޭނގޭ ރާއްޖޭގައި މީހަކުމަރާލަން ހަމަލައެއްދީފިނަމަ ނުވަތަ ވަޅިހަރާ މީހަކު މަރާލާއިރަށް އެމަލާ ދިންބަޔަކު ހިފާ ހައްޔަރުރާއިރަށް އެއާވިއްދާ މިނިވަންފިކުރުގެ މީހުން ހައްޔަރުކުރަން ގޮވާމީހުންގެ އަދަދު ވަރަށްގިނަކަން ފާހަގަވޭ\nމެއި 14, 2021 14:13\nދުނިޔޭގަ ކަން ހިނގާގޮތް ރަނގަޅަށް ހޯދާބަލާލާފަ އެދުރުބެޔަކަށް ވެގެން ދެން އެއްޗެއް ބުނޭ..މިހާރު ދުނިޔޭގަ ލޯތަކަށް ދައްކަނީ އެހެން ކުލައެއް އަޑި އަޑިން ހިންގަނީ އެއަށްވުރެ ނުބައި ޖަރީމާއެއް..\nމެއި 14, 2021 17:18\nއިންޑިޔާ އިގިރޭސިން ހިފާފަ އޮތް އިރު އެގައުމު ސަލާމަތް ކުރީ ޓެރަރިސްޓުން ކަމަށް ނުވާނަމަ ފަލަސްތީނު މީހުން ޓެރަރިސް ޓުން ނަށް ނުިވާނެ. ތިމާގެ ސިކުޑި ވަކިގޮތަކަށް ވިސްނުން ހުރެެގެން ވަހަކަ ދައްކާނަމަ ހަމަ ދެއްކޭނި އެމީހަ ބެނުން ވާގޮތަށް.ހަގީގަތް އެނގޭނެ އެކަމަކު ބަސް ބުނެވެނި އެހް ގޮތަކަށް.މީނައަކި އަމުދުން ސިނަމާގަ އެހާމަގުބޫލު މީހެއްވެސް ނުން އެހެންވެމިކަހަލަ ކަންކަން ކޮށްގެން މަސްހޫރު ވާން އުޅޭ މިހެއް.


Away Goal Ge Usoolu Uvaalanee – adduLIVE\nއަވޭ ގޯލުގެ އުސޫލު އުވާލަނީ\nMay 29, 2021, 10:19 ހަސަން ރަޝީދު\nޔޫއެފާގެ ކްލަބު މުބާރާތްތަކުގައި ބޭނުން ކުރަމުން އަންނަ އަވޭ ގޯލު އުސޫލު އުވާލަން ޔޫއެފާގެ ކްލަބް ކްލަބް ކޮމްޕެޓިޝަން ކޮމިޓީން އިއްޔެ ފާސްކޮށްފިއެވެ.\nއެ ކޮމިޓީން އެގޮތަށް ނިންމި ނަމަވެސް މި ނިންމުމާ މެދު އެންމެފަހުގެ ނިންމުން ނިންމާނީ ޔޫއެފާގެ އެގްޒެކެޓިވް ކޮމިޓީގެ ބައްދަލުވުމުގައެވެ. އެ ނިންމުން ފާސްކޮށްފިނަމަ ޗެމްޕިއަންސް ލީގާއި، ޔޫރޮޕާ ލީގު އަދި ޔޫރޮޕާ ކޮންފަރެންސް ލީގުގައި އަވޭ ގޯލު އުސޫލަށް ނުބަލާނެއެވެ.\nއަވޭ ގޯލަކީ ދެ ލެގުގެ މެޗުތަކުގައި ނަތީޖާ ކަނޑައެޅުމަށް ބަލާ އުސޫލެކެވެ. އެގޮތުން އެ އުސޫލުގެ ދަށުން ރަށުން ބޭރުގައި ޖަހާ ގޯލުގެ ބުރަދަން އަމިއްލަ ދަނޑުގައި ޖަހާ ގޯލަށް ވުރެ ބޮޑެވެ. މިއީ 1965 ވަނަ އަހަރުގެ ޔުއެފާ ކަޕްވިނާސްކަޕުން ފެށިގެން އަމަލުކުރަމުން އަންނަ އުސޫލެކެވެ.\nމި އުސޫލު އުވާލައިފިނަމަ ދެން ބަލާނީ ދެ ލެގުގެ އެގްރިގޭޓް ނަތީޖާ އަށް އެކަންޏެވެ. އަދި އެގްރިގޭޓް ނަތީޖާ އެއްވަރުވެފައިވާނަމަ ދެން ކުޅޭނީ އިތުރު ވަގުތުގެ 15 މިނެޓްގެ ދެ ހާފްއެވެ. އެ ދެ ހާފުން ވެސް ނަތީޖާ އަށް ބަދަލެއް އައިސްފައިނުވާމަ ދެން ދާނީ ޕެނަލްޓީއަށެވެ.\nއަވޭ ގޯލުގެ އުސޫލުގެ ސަބަބުން މި ސީޒަނުގެ ޗެމްޕިއަން ލީގުން ޔުވެންޓަސް އާއި މުބާރާތުގެ އެންމެފަހުފެ ޗެމްޕިއަނުން ކަމަށްވާ ބަޔާން މިއުނިކް ވަނީ ކަޓާފައެވެ.\nޔޫއެފާގެ ކްލަބު މުބާރާތްތަކުގައި އަވޭ ގޯލުގެ ބޭނުން ހިފުމާ މެދު ދެވަނަ ވިސްނުމަކަށް ދިއުމަށް ޔޫރަޕުގެ މަތީ ފަންތީގެ ކޯޗުން މީގެކުރިން ވެސް ވަނީ ޔޫއެފާގައި އެދިފައެވެ.


އެކަން ކުރަން ވަރަށް ފަސޭހަ ގޮތެއްވެސް ބުނެފާނަމެވެ. އަހަރެމެންގެ ތެރެއިން ބައެއް މީހުންނަކީ އާދަކޮށް ކޮންމެ ރެއަކު ސަޖިދަ ސޫރަތާއި މުލްކް ސޫރަތް ކިޔަވާ ބައެކެވެ. މި ދެ ސޫރަތް ކިޔެވުމުން 60 ޢާޔަތް ކިޔެވޭނެއެވެ. މި ދެ ސޫރަތް ކިޔެވުމަށްފަހު އިތުރަށް ޚަޠިމް ކުރަން 40 އާޔަތް ކިޔަވައިފިނަމަ 100 އާޔަތް ކިޔެވުނީއެވެ.\nއަދިވެސް ވަރަށް ފަސޭހަ އިތުރު ފޯމިޔުލާއެއްވެސް ބުނެފާނަމެވެ. އެހައިމެ ފައިދާވެސް ބޮޑު ގޮތެކެވެ. ކޮންމެ ރެއަކު އަލްވާޤިޢާ ސޫރަތް ކިޔަވާ މީހަކަށް ހައިހޫނުކަމުގައި ހުންނަން ނުޖެހޭނެ ކަމަށް ޙަދީޘްފުޅުގައި އެބައޮތެވެ! އެސޫރަތުގައި 76 އާޔަތްވެއެވެ. ވީމާ އަލްވާޤިޢާ ސޫރަތާއި ސަޖިދަ ސޫރަތާއި އަލްމުލްކް ސޫރަތް ކިޔަވައިފިމަ 136 އާޔަތް ކިޔެވުނީއެވެ. މިކަމަށް ނަގާނީ ގިނަެގްން 15 މިނިޓްއިރެވެ. 15 މިނިޓް އިރުން ކިހައި މަތިވެރި ޘަވާބު ޙާޞިލކުރެވެން އެބަ އޮތްހެއްޔެވެ؟\nރޭގަނޑު ކީރިތި ޤްރްއާނުގެ 100 އާޔަތް ކިޔަވައިފި މީހަކަށް މުޅި ރޭގަނޑު އަޅުކަން ކުރި ކަމުގެ ސަވާބު ﷲ ތަޢާލާ ދެއްވަވާނެތެވެ. ވީއިރު މިއީ ކޮންމެހެން ކުރަންޖެހޭނެ ކަމެއް ކަމަށް ޤަބޫލުކުރަމާ ހެއްޔެވެ؟ އަދި ކިހައި ފަސޭހައިން ކުރެވެން އޮތް ކަމެއް ހެޔެވެ؟\nއަހަރެމެންގެ ތެރެއިން ގިނަ ބައަކު މިހާރަކަށް އައިސް ނަމާދަށް ދަނީވެސް ގެންގުޅޭ ސްމާޓް ފޯން ހިފައިގެންނެވެ. ވީއިރު ނަމާދު ނިންމައި މިސްކިތުން ނުކުރުމުގެ ކުރިން ކީރިތި ޤްރްއާނުން 10 ވަރަކަށް ޢާޔަތް ނަމަވެސް ކިޔަވައިލުމަކީ އެހައި ބުރަކަމެއް ކަމުގައި ނުދެކެމާ ހެއްޔެވެ؟ އެކަމަށް ހޭދަވާނި ގިނަވެގެން އެންމެ3މިނިޓް ނޫންހެއްޔެވެ؟ އެންމެ3މިނިޓް އިރު އިތުރަށް މިސްކިތުގައި މަޑުކޮށްލުމަކީ ލޯބިން ކުރާ ހިތުން ކުރާ ކަމެއް ކަމަށް ހަދައިފިނަމަ އެއީ ވަރަށް ފަސޭހައިން ކުރެވިދާނެ ކަމެކެވެ. އަދި އެހައިމެ ފައިދާވެސް ކުރާނެ ކަމެކެވެ.\nފަހުން ހަމަޖެހިލައިގެން ކީރިތި ޤްރްއާން ކިޔަވަން ހުންނަ މީހާއަށް އޮންނަނީ އެކަން ނުކުރެވިފައެވެ. އަމިއްލަ ނަފްސާއި ސުވާލުކޮށްލުމުން އެމީހަކަށް ކީރިތި ޤްރްއާން ކިޔެވޭ މިންވަރު އެނގޭނެއެވެ! ވީމާ ދިރިއުޅުމުގެ ޙާލަތަށް އައިސްފައި މިވާ ބަދަލުތަކާއިއެކު ވެސް ތިމާ ކުރަންޖެހޭ ހެޔޮ އަމަލުތައް ކުރުން ތަރްތީބް ނުކޮށްފިނަމަ ތިމާއަކީ ފެއިލްވެފައިވާ މީހަކަށްވުމުގެ ބިރު ވަރަށް ބޮޑުކަން ވިސްނާށެވެ!\nއަހަރެމެންގެ ތެރެއިން ބައެއް މީހުންނަކީ ޢާންމުކޮށް ކޮންމެ ދުވަހަކުވެސް ވަކި ސޫރަތްތަކެއް ކިޔަވާ ބައެކެވެ. އެހެންކަމުން އެ ސޫރަތްތައް ވަރަށް ފަރިތަކޮށް ކިޔަވައިލެވުނު ނަމަވެސް މުޅި ޚަތިމް ކިޔެވުމަކީ އެކަމަށް ފަރިތަ ނުކުރާނަމަ ކުރަން އެހައި ފަސޭހަ ކަމެއް ނޫނެވެ. ވީމާ ކޮންމެ ދުވަހަކު ޢާންމުކޮށް ކިޔަވާ ސޫރަތްތައް ކިޔެވިނަމަވެސް ޚަޠިމް ކުރަން ކިޔަވަންވާނެއެވެ.